ޑެޕިއުޓީ ވައިސް ޗާންސެލަރ، ޑީން އޮފް ސްޓޫޑެންޓްސް އަދި އެމް.އެން.ޔޫ.އެސް.ޔޫ އިން މަޖްދުއްދީން ދަނާލުގެ ދަރިވަރުންނާއި ބައްދަލުކޮށްފި – MNUSU\nޑެޕިއުޓީ ވައިސް ޗާންސެލަރ، ޑީން އޮފް ސްޓޫޑެންޓްސް އަދި އެމް.އެން.ޔޫ.އެސް.ޔޫ އިން މަޖްދުއްދީން ދަނާލުގެ ދަރިވަރުންނާއި ބައްދަލުކޮށްފި\nދިވެހިރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ)ގެ ޑެޕިއުޓީ ވައިސް ޗާންސެލަރ އަލްފާޟިލާ ޢާއިޝަތު ޝާހީން، ޑީން އޮފް ސްޓޫޑެންޓްސް އަލްފާޟިލާ ނާދިޔާ އަޙްމަދު އަދި ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)ގެ ހިންގާ ކޮމިޓީގެ މެންބަރުން އެމް.އެން.ޔޫ މާލޭ ކެމްޕަހުގައި ހުންނަ މަޖްދުއްދީން ދަނާލުގައި ދިރިއުޅޭ ދަރިވަރުންނާއި ބައްދަލުކޮށްފިއެވެ. އެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފް، ނައިބު ރައީސް (ގޮފިތައް) ޢަލީ ޝަމްޢޫން، ޚަޒާންދާރު ޢަބްދުﷲ ޝަހުނީޒް، ސެކްރެޓަރީ އަނާ އަޙްމަދުގެ އިތުރުން މީޑިއާ ކޯޑިނޭޓަރ މުޙައްމަދު ޝާން ޢާމިރު ބައިވެރިވި މި ބައްދަލުވުން ކުރިއަށްދިޔައީ އެމް.އެން.ޔޫގެ ފެކަލްޓީ އޮފް އެޑިއުކޭޝަން (އެފް.އީ) އޮޑިޓޯރިއަމްގައެވެ. މަޖްދުއްދީން ދަނާލުގައި ދިރިއުޅޭ ދަރިވަރުންގެ ތެރެއިން ގާތްގަނޑަކަށް 50 ވަރަކަށް ދަރިވަރުން ބައިވެރިވި މި ބައްދަލުވުމުގައި މަޖްދުއްދީން ދަނާލުގެ މުދީރު އަލްފާޟިލް މުޙައްމަދު ނިޒާރުވެސް ބައިވެރިވެވަޑައިގެންފައިވެއެވެ.\nޑީން އޮފް ސްޓޫޑެންޓްސް ނާދިޔާ މިސް\n13 އޭޕްރީލް 2018ވީ ހުކުރުދުވަހުގެ ހަވީރު 04:00 ގައި ބޭއްވުނު މި ބައްދަލުވުމުގައި ޑެޕިއުޓީ ވައިސް ޗާންސެލަރ، ޑީން އޮފް ސްޓޫޑެންޓްސް، އެމް.އެން.ޔޫ.އެސް.ޔޫގެ ރައީސް އަލްފާޟިލް އަރުޝަދު އަޝްރަފްގެ އިތުރުން މަޖްދުއްދީން ދަނާލުގެ މުދީރު ވަނީ ދަރިވަރުންނާއި މުޚާޠަބުކޮށް ވާހަކަ ދައްކަވާފައެވެ. ޑެޕިއުޓީ ވައިސް ޗާންސެލަރ އަލްފާޟިލާ ޢާއިޝަތު ޝާހީން ފާހަގަކުރެއްވި ގޮތުގައި މިގޮތަށް އެމް.އެން.ޔޫގެ ދަނާލެއްގައި ދިރިއުޅޭ ދަރިވަރުންތަކަކާއި ބައްދަލުވުމަކީ ލިބޭ ވަރަށް ބޮޑު އުފަލެކެވެ.\n”އަޅުގަނޑު އަޞްލު ވަރަށް ބޭނުންވޭ ތިޔަ ކުދިންގެ އިޙްޞާސްތައް އަޑުއަހާލަން. ތިޔަ ކުދިންގެ ޙާލަތު އަބަދުވެސް އެންމެ ކައިރިން އަޅުގަނޑުމެން ބަލަމުން ގެންދާނަން.“\nޝާހީން މިސްގެ ވާހަކަފުޅުގައި ވިދާޅުވިއެވެ. އިތުރަށް ވާހަކަފުޅު ދައްކަވަމުން ދަނާލުގެ ދަރިވަރުން އަމިއްލަ އަށް އިޖްތިމާޢީ އެކިއެކި ޙަރަކާތްތަކާއި މުނިފޫހިފިލުވުމުގެ ޙަރަކާތްތައް ރާވާ އިންތިޒާމުކުރުމުގެ މުހިއްމުކަން ބަޔާންކުރެއްވިއެވެ. އަދި ހަމައެހެންމެ މިފަދަ ކަންކަމުގައި ސްޓޫޑެންޓް ސަޕޯޓާއި ސްޓޫޑެންޓް ޔޫނިއަން އިން ކުރައްވާ މަސައްކަތް އެކަމަނާ ފާހަގަކުރެއްވިއެވެ.\nޑީން އޮފް ސްޓޫޑެންޓްސް އަލްފާޟިލާ ނާދިޔާ އަޙްމަދުގެ ވާހަކަފުޅުގައި ވަނީ ދަނާލުގެ ދަރިވަރުންގެ ޙާލަތު އަބަދުވެސް ބައްލަވަމުން ގެންދަވާކަން ފާހަގަކުރައްވާފައެވެ. މިގޮތުން ވަރަށް ފަހުންވެސް ދަނާލަށް ކުރެއްވި ޒިޔާރަތެއްގައި ދަނާލުގެ ދަރިވަރުންގެ ސާފުތާހިރުކަން ފެނުނުކަމާއި، އެކަމާއި ވަރަށް ބޮޑަށް އުފާކުރައްވާކަމަށް ވިދާޅުވިއެވެ.\n”ކޮންމެ ވަގުތެއްގައިވެސް ދަރިވަރުން ހަމަ ސްޓޫޑެންޓް ސަޕޯޓަށް ދުރުވެ އަޅުގަނޑާއި ބައްދަލުކުރެވޭނެ އިންތިޒާމު ހަމަޖެހޭނެ. މިސް އާއި ވާހަކަ ދައްކާލަން ބޭނުން ހަމަ ކޮންމެ ކުއްޖަކަށްވެސް އެ ފުރުޞަތު އޮންނާނެ.“\nނާދިޔާ މިސްގެ ވާހަކަފުޅުގައި ފާހަގަކުރެއްވިއެވެ. އިތުރަށް ވާހަކަފުޅު ދައްކަވަމުން ދަނާލުގެ އެކިއެކި މައްސަލަތައް މިހާރުވެސް ފާހަގަކުރެވިފައިވާކަމާއި އެކަންކަން ޙައްލުކުރުމުގެ މަސައްކަތްތައް ބާރު ސްޕީޑުގައި ކުރިއަށްދާކަމަށް ވިދާޅުވިއެވެ. އަދި ދަރިވަރުންގެ ޙައްޤުގައި އެމް.އެން.ޔޫ.އެސް.ޔޫ އިން ކުރައްވާ މަސައްކަތް އެކަމަނާ ފާހަގަކުރެއްވިއިރު، އެމް.އެން.ޔޫގެ މެނޭޖްމަންޓުން ލިބިލައްވާ އެހީތެރިކަންވެސް ފާހަގަކުރެއްވިއެވެ.\nއެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފް\nމި ބައްދަލުވުމުގައި އެމް.އެން.ޔޫ.އެސް.ޔޫގެ ރައީސް އަލްފާޟިލް އަރުޝަދު އަޝްރަފް ވެސް ވަނީ ދަނާލުގެ ދަރިވަރުންނާއި މުޚާޠަބުކޮށް ގިނަ ވާހަކަތަކެއް ދައްކަވާފައެވެ. މިގޮތުން ޔޫނިއަންގެ މި ދައުރުގެ މަސައްކަތްތަކުގެ ތެރޭގައި އެމް.އެން.ޔޫގެ ހުރިހާ ދަނާލެއްގެ ދަރިވަރުންނާއި ބައްދަލުކުރުން ހިމެނޭ ކަމާއި، އަތޮޅުތެރޭގެ ހުރިހާ ދަނާލަކަށް މިހާރު ޒިޔާރަތްކޮށް އެ ދަނާލުތަކުގައި ދިރިއުޅޭ ދަރިވަރުންގެ އަޑު އަހާފައިވާނޭކަމަށް ވިދާޅުވިއެވެ. އަދި ހަމަ އެހެންމެ، ދަރިވަރުންގެ ކޮންމެ ޝަކުވާއެއްވެސް ގެންދަންޖެހޭ ފަރާތްތަކާއި ހަމައަށް ގެންދިއުމުގައި ޔޫނިއަންގެ މުޅި ޓީމުން އަބަދުވެސް މަސައްކަތްކުރުމުގައި ދެމިތިބޭނޭކަމާއި ޔޫނިއަން އަށް ޙައްލުކުރެވޭ މައްސަލަތައް ޔޫނިއަންގެ ފަރާތުން ޙައްލުކޮށްދޭނޭކަމުގެ ޔަޤީންކަން ދެއްވިއެވެ.\n”ޔޫނިއަން އިން އަބަދުވެސް މަސައްކަތް މިކުރަނީ ދަނާލުތަކުގެ ދަރިވަރުންނާއި އަދި އެނޫންވެސް އެންމެހާ ދަރިވަރުންގެ ޙައްޤުތައް ރައްކާތެރިކޮށްދެވޭތޯ. އެ ދަރިވަރުންގެ މައްސަލަތައް ޙައްލުކުރުމުގައި ވީ އެންމެ ބޮޑަކަށް އަޅުގަނޑުމެން އެހީތެރިވާނަން. މިގޮތުން ޔޫނިއަންގެ އޮފީސްވެސް އަބަދުވެސް ހުންނާނީ ހުޅުވިފައި. ކޮންމެ ދަރިވަރަކުވެސް އޮފީސް ހުޅުވިފައިހުރި ކޮންމެ ގަޑިއަކު އޮފީހަށް ވަދެވޭނެ. އަދި ބޭނުން ކޮންމެ ވާހަކައެއް ޔޫނިއަންގެ ހިންގާ ކޮމިޓީގެ މެންބަރުންނާއި ޙިއްޞާކުރެވޭނެ.“\nދަރިވަރުންނާއި މުޚާޠަބުކޮށް ދެއްކެވި ވާހަކަފުޅުގައި ރައީސް އަރުޝަދު ވިދާޅުވިއެވެ. އަދި ޔޫނިއަން އިން ދަރިވަރުންނަށް ކޮށްދޭ ކަންކަން ފުރިހަމަ ކުރުމުގައި އެމް.އެން.ޔޫގެ ޗާންސެލަރ ޑރ. މުޙައްމަދު ލަޠީފާއި، ވައިސް ޗާންސެލަރ ޑރ. ޢަލީ ފަވާޒް ޝަރީފްގެ އިތުރުން ޑެޕިއުޓީ ވައިސް ޗާންސެލަރުން ކަމަށްވާ ޑރ. މުޢާވިޔަތު މުޙައްމަދު އަދި އަލްފާޟިލާ ޢާއިޝަތު ޝާހީން އަދި ޑީން އޮފް ސްޓޫޑެންޓްސް އަލްފާޟިލާ ނާދިޔާ އަޙްމަދު ދެއްވާ އެހީތެރިކަން ވަރަށް ބޮޑަށް ފާހަގަކުރަން ބޭނުންވާކަމަށް ވަނީ ވިދާޅުވެފައެވެ.\nޑެޕިއުޓީ ވައިސް ޗާންސެލަރ ޝާހީން މިސް\nމި ބައްދަލުވުމުގައި މަޖްދުއްދީން ދަނާލުގެ މުދީރުވެސް ވާހަކަފުޅު ދެއްކެވިއިރު، ދަރިވަރުންގެ ފަރާތުން އެ ކުދިންގެ ޝުޢޫރުތައްވެސް ވަނީ ޙިއްޞާކުރައްވާފައެވެ. މިގޮތުން ދަރިވަރުން ދަނާލުގައި އުޅޭއިރު މިވަގުތު ހުރި ބައެއް ދަތި އުނދަގޫތަކުގެ ވާހަކަ ޙިއްޞަކުރިއިރު، ގިނަ ދަރިވަރުންތަކެއްވަނީ މި ބައްދަލުވުމުގައި އެކުދިންގެ އިޙްޞާސްތައް ކިޔައިދީފައެވެ. އަދި ޑެޕިއުޓީ ވައިސް ޗާންސެލަރ ގެ އިތުރުން ދަނާލުގެ މުދީރާއި ޔޫނިއަންގެ ރައީސްވަނީ އެ ކުދިން ފާހަގަކުރި މައްސަލަތައް ޙައްލުކުރެވޭނެ ގޮތްތަކާއިމެދު ވާހަކަދައްކަވާފައެވެ. އަދި ވަގުތުން ވަގުތަށް ޙައްލުނުކުރެވުނަސް، ވީ އެންމެ އަވަހަކަށް އެ ހުރިހާ ކަމެއް ޙައްލުކުރެވޭނެކަމުގެ ޔަޤީންކަން ދެއްވާފައެވެ.\nމި ބައްދަލުވުން ނިންމާލުމަށްފަހު ޔޫނިއަންގެ ފަރާތުން ދަނާލުގެ ދަރިވަރުންނަށް ބިލެތް މީރުކޮށްލެއްވުމެއް އެރުވިއިރު، ދަނާލު ދަރިވަރުންނާއިއެކު މިފަދަ އެއް ބައްދަލުވުން އަދި މިއަހަރުތެރޭގައި ބާއްވާނެކަމަށް ޔޫނިއަންގެ ރައީސްވަނީ ވިދާޅުވެފައެވެ. ބައްދަލުވުމަށްފަހު ދަނާލުގެ ބައެއް ދަރިވަރުންނާއި ވާހަކަދައްކާލުމުން އެކުދިން ބުނެފައިވަނީ މިފަދަ ބައްދަލުވުމެއް ބޭއްވުމުން ވަރަށް އުފާކުރާ ކަމަށެވެ. އަދި ޔޫނިއަންގެ ފަރާތުން މިފަދަ ކަމަކަށް އިސްނެންގެވީތީ ޔޫނިއަންގެ މެންބަރުންނަށް ވަރަށް ބޮޑަށް ޝުކުރުއަދާކުރާކަމަށް ބައެއް ކުދިން ބުނެފައިވެއެވެ.


ރައްޔިތުންގެ މަޖިލީހުގެ މަރަދޫ ދާއިރާގެ މެންބަރު ހަސަން އާދިލު ،32 އެމްޑީޕީ އަށް ސޮއިކުރައްވައިފި އެވެ.\nގައުމީ ޕާޓީގެ ޓިކެޓުގައި މަޖިލީހަށް ހޮވިވަޑައިގެންނެވި ހަސަން އާދިލު މިރޭ ސަންއެފްއެމް އޮންލައިނަށް ދެއްވި އިންޓަވިއުއެއްގައި ވިދާޅުވީ މިއީ ކުއްލިއަކަށް ގެންނެވި ބަދަލެއް ނޫން ކަމަށާއި ރައްޔިތުންގެ އެދުމުގެ މަތިން އެއްވެސް ފަރާތެއްގެ ނޫފުޒެއް ނެތި ކުރެއްވި ކަމެއް ކަމަށެވެ. އަދި އެމްޑީޕީ އަށް ސޮއިކުރެއްވެވީ އެއްވެސް ބަޔަކާ މައްސަލަ ޖެހި އެއްވެސް ޕްރެޝަރެއްގައި ހުންނަވައިގެން ނޫން ކަމަށް ވެސް އާދިލު ވިދާޅުވި އެވެ.\n"އެމްޑީޕީއަށް ބަދަލުވާކަން އަޅުގަނޑު އޮންނާނީ ޕާޓީއަށް (ގައުމީ ޕާޓީއަށް) ވެސް އަންގާފައި، މި ބަދަލު ގެނައުމަށް އަޅުގަނޑު ވިސްނަމުންދާތާ ދުވަސްތަކެއް ވެއްޖެ،" އާދިލު ވިދާޅުވި އެވެ.\nއާދިލު ވިދާޅުވީ އެކި ދާއިރާތަކުގައި ސަރުކާރުގެ މަސައްކަތްތައް ބާރަށް ހިނގަމުންދާތަން ފެންނަ ކަމަށާއި މި ބަދަލު ގެނައުމުގެ ބޭނުމަކީ މަރަދޫ ދާއިރާއަށް ތަރައްގީއަށްޓަކައި ސަރުކާރާ އެއްބާރުލެއްވުން ކަމަށެވެ.\nއާދިލު އެމްޑީޕީއަށް ސޮއިކުރެއްވެވީ މިއަދު އިރުއޮއްސި6:30 ގައެވެ.\nއެމްޑީޕީގެ ސެކްރެޓަރީ ޖެނެރަލް ހަސަން ޝާހު ދެންމެ ވިދާޅުވީ އާދިލް ޕާޓީ އަށް ސޮއިކުރެއްވީ ޕާޓީގެ ސެކްރެޓޭރިއަޓްގައި ނޫން ކަމަށާއި އެ ޕްރޮސަސް ގެންދެވީ ޕާލަމެންޓްރީ ގްރޫޕުން ކަމަށެވެ. އޭނާ ވިދާޅުވީ އޭނާގެ ފޯމް ޕާޓީ އޮފީހަށް ނުލިބޭ ކަމަށާއި ނަމަވެސް "އެކަން ހިނގައިފި" ކަމަށެވެ.\nއާދިލް އެމްޑީޕީ އަށް ސޮއިކުރެއްވުމާ އެކު އެ ޕާޓީގެ މެންބަރުންގެ އަދަދު 32 އަށް އެރީ އެވެ.


America gai hunna PLO ge office bandhu kuranee | Mihaaru\nފަލަސްތީނުގެ ރައީސް މަހްމޫދު އާއްބާސް އާއި އެމެރިކާގެ ރައީސް ޑޮނަލްޑް ޓްރަމްޕް ބައްދަލު ކުރައްވަނީ. --ފޮޓޯ:އޭޕީ\nވޮޝިންޓަނުގައި ހުންނަ ޕީއެލްއޯގެ އޮފީސް ބަންދުކުރަނީ\n10 ސެޕްޓެމްބަރ 2018 - 15:342comments\nއެމެރިކާގެ އޮފިޝަލުން ބުނީ ޕީއެލްއޯގެ އޮފީސް ބަންދު ކުރަނީ އިޒްރޭލްއާ އެކު ސުލްހައިގެ ވާހަކަތަކުގައި ބައިވެރިވުމަށް ފަލަސްތީނުން ދެކޮޅު ހެދުމުން ކަމަށެވެ.\n"އެމެރިކާގައި ހުންނަ ފަލަސްތީނުގެ މިޝަން ބަންދުކުރާކަން އެ ގައުމުގެ އޮފިޝަލުން ވަނީ އަންގާފައި،" ޕީއެލްއޯގެ ސެކްރެޓަރީ ޖެނެރަލް ސާއިބް އުރައިގާތު ވިދާޅުވި އެވެ. "މިއީ ޑޮނަލްޑް ޓްރަމްޕުގެ ސަރުކާރުން ފަލަސްތީނުގެ ރައްޔިތުންނަށް އަދަބު ދިނުމަށް އަޅާ އާ ފިޔަވަޅެއް. މީގެ ކުރިން ވަނީ ތައުލީމާއި ސިއްހީ އެހީތައް ކަނޑާލާފައި."\nފަލަސްތީނުގެ އިރުމަތީ ގުދުސްގެ ހޮސްޕިޓަލްތަކަށް އެމެރިކާ އިން ދޭ 25 މިލިއަން ޑޮލަރުގެ އެހީ ކަނޑާލަން ރައީސް ޑޮނަލްޑް ޓްރަމްޕް ކުރިން ވަނީ ނިންމަވައިފަ އެވެ.\nފަލަސްތީނާ ދެކޮޅަށް ޓްރަމްޕް އަޅުއްވަމުން ގެންދާ ފިޔަވަޅުތަކުގެ ދަށުން ދާދި ފަހުން ވަނީ ފަލަސްތީނުގެ ރެފިއުޖީންނަށް އެމެރިކާ އިން ދޭ ހުރިހާ އެހީއެއް ހުއްޓާލަން އަންގަވައިފަ އެވެ. އަދި ސަޕޯޓް ޕްރޮގްރާމް ފަންޑުގެ ދަށުން ހުޅަނގު އައްސޭރި އާއި ގާޒާ އަށް އެމެރިކާ އިން ދޭ 200 މިލިއަން ޑޮލަރު ވެސް ޓްރަމްޕް ވަނީ ހުއްޓުވައިފަ އެވެ.\nމީގެ އިތުރުން މިދިޔަ ޑިސެމްބަރު މަހު ވަނީ އިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގަންނަ ކަމަށް ޓްރަމްޕް އިއުލާން ކުރައްވައިފަ އެވެ. ނަތީޖާއެއްގެ ގޮތުން އެމެރިކާ އިން ސްޕޮންސާކޮށްފައިވާ މެދުއިރުމަތީގެ ސުލްހައިގެ މަޝްވަރާތައް ފަލަސްތީނުން ވަނީ ބޮއިކޮޓް ކޮށްފަ އެވެ.\nއެކަމަކު އެމެރިކާ އިން އިޒްރޭލަށް ދޭ އެހީ ދަނީ އިތުރު ކުރަމުންނެވެ. އެމެރިކާ އިން އިޒްރޭލަށް އަސްކަރީ އެހީގެ ގޮތުގައި އަހަރަކު 3.1 ބިލިއަން ޑޮލަރު ދެ އެވެ. އަންނަ އަހަރުން ފެށިގެން އެ އަދަދު ވަނީ 3.8 ބިލިއަން ޑޮލަރަށް ބޮޑު ކޮށްފަ އެވެ.\nއިތުރު ލިޔުންތައް ފަލަސްތީން އެމެރިކާ


ކައުޘަރު ސޫރަތު ގެ ތަފްސީރު –2– DhiSalafiyyah\nކައުޘަރު ސޫރަތު ގެ ތަފްސީރު – 2\n11/01/2015 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\nދެންފަހެ ހެޔޮކަމަށް މަގު ދެއްކުމީ އެހެޔޮކަންކުރާ ފަރާތާ އެއްފަދާގައިވާ ކަމެއްކަން އެނގި ބަޔާންވެގެން ވެއެވެ. އަދި މިބޮޑުވެގެންވާ އުއްމަތަށް ލިބުނު، އެހެން އުއްމަތް ތަކަށް ނުލިބޭ ބޮޑު ޝަރަފަކީ މުޙައްމަދު ނަބީކަލޭގެފާނެވެ. މިކަމަށްޓަކައި އެކަލޭގެފާނުގެ އުއްމަތުގެ ކޮންމެ ފަރުދެއްގެ އަޖުރުން ބައެއް [އެބައިމީހުންނަ އުނިވުމަކާ ނުލައި] އެކަލޭގެފާނަށް ވެއެވެ. ﷲ ތަޢާލާ ފިޔަވައި އެއްވެސް ފަރާތަކަށް އުއްމަތުގެ ޢަދަދު އެނގިގެން ނުވެއެވެ.\nއަދި އާޚިރަތް ދުވަހުގައި އެކަލޭގެފާނަށް ދެވިފައިވާ ހެޔޮކަންތަކުގެ ތެރޭގައި المَقَامُ المَحْمُوْد (ޙަމްދު ލިބިގެންވާ މަޤާމް) ހިމެނެއެވެ. އަދި އޭގެ ތެރޭގައި ބޮޑުވެގެންވާ ޝަފާޢަތްތެރިވުން ހިމެނެއެވެ. ފަހެ ޤިޔާމަތް ދުވަހުގައި މީސްތަކުން ވާހުށީ އެބައިމީހުންނަށް ތަޙައްމަލު ނުވާފަދަ ދެރައާއި ހިތާމައިގެ ތެރޭގައެވެ. ދެންފަހެ އެބައިމީހުން ޝަފާޢަތްތެރިކަމަށް އެދި ދަންނަވައެވެ. އަދި އާދަމްގެފާނުގެ އަރިހަށް އާދެއެވެ. އެއަށްފަހު ނޫޙުގެފާނުގެ އަރިހަށެވެ. އެއަށްފަހު އިބްރާހީމްގެފާނު ދެން މޫސާގެފާނު ދެންއެއަށްފަހު ޢީސާގެފާނު –عليهم الصلاة والسلام– ގެ އަރިއަހަށެވެ. ސަލާމާއި ޞަލަވާތްލެއްވި އިތުރު ނަބީކަލޭގެފާނުގެ އަރިހަށް އަތުވެއްޖައުމަށް ދާންދެނެވެ. ފަހެ އެކަލޭގެފާނު ތެދުވެވަޑައިގެން ޝަފާޢަތްތެރި ވެދެއްވައެވެ. އަދި އެކަލޭގެފާނުގެ ޝަފާޢަތުން، ﷲ ތަޢާލާ އެކަލާނގެ އަޅުތަކުންގެ ޙިސާބު ބައްލެވުމުގެ ފައިސަލާ ކުރައްވަތެވެ.\nމިއީ އިސްވެދިޔަ މީސްތަކުންނާއި ފަސްވެއައި މީސްތަކުން އެކަމަށްޓަކައި ޙަމްދުކުރި މަޤާމެކެވެ. އަދި ﷲ ތަޢާލާގެ ބަސްފުޅުގައި މިވާހަކަ ވޭމެއެވެ: ﴿عَسَىٰ أَن يَبْعَثَكَ رَبُّكَ مَقَامًا مَّحْمُودًا﴾ (سورة الإسراء: 79) މާނައީ: “އެކަމުން، ކަލޭގެފާނުގެ ވެރިރައްބު، ޙަމްދު ލިބިގެންވާ މަޤާމަކަށް ކަލޭގެފާނު ފޮނުއްވައިފާހުށްޓެވެ!”\nކޮންމެއަކަސް ކައުޘަރުގެ މުރާދަކީ ގިނަގުނަވެގެންވީ ހެޔޮކަމެވެ. އޭގެތެރޭގައި ސުވަރުގޭގައިވާ ފެންއާރު ހިމެނެއެވެ. ފަހެ އެއްވެސް ޝައްކެއް ނެތްގޮތުގައި ސުވަރުގޭގައިވާ ފެންއާރަކީ އެއީ ކައުޘަރު އާރެވެ. އަދި ކައުޘަރުގެ ނަންގަނެވިފައި ވިއެއްކަމަކު، މިއީ ﷲ ތަޢާލާ އެކަލާނގެ ނަބިއްޔާ صلى الله عليه وسلم އަށް ދެއްވާފައިވާ ހަމައެކަނި ހެޔޮކަންތަކެއް ނޫނެވެ.\nދެންފަހެ އެކަލޭގެފާނަށް ދެއްވާފައިވާ ގިނަގުނަވެގެންވީ ހެޔޮކަންތަކުގެ ވާހަކަ ޛިކުރު ކުރެއްވުމާއެކު ވަޙީ ކުރައްވާފައި މިވަނީ: ﴿فَصَلِّ لِرَبِّكَ وَانْحَرْ﴾ “ފަހެ، ކަލޭގެފާނުގެ ވެރިރަައްބަށް ކަލޭގެފާނު ނަމާދު ކުރައްވާށެވެ! އަދި ޤުރުބާން ކުރައްވާށެވެ!” މިމަތިވެރިވެގެންވީ ނިޢުމަތްތަކަށް އެކަލާނގެއަށް ޝުކުރު އަދާކުރުމުގެ ގޮތުންނެވެ. ނަމާދުކޮށް އަދި ﷲ އަށްޓަކައި ޤުރުބާން ކުރުމުންނެވެ. މިތާނގައި ނަމާދުގެ މުރާދަކީ އެންމެހާ ނަމާދު ތަކެވެ.\nޤުރުބާން ކުރުމާ ގުޅިފައިވާ އެންމެ ފުރަތަމަ ނަމާދަކީ ޢީދު ނަމާދެވެ. ނަމަވެސް މިއާޔަތްވަނީ ޢާންމުކޮށް ޝާމިލުވެގެންނެވެ. ﴿فَصَلِّ لِرَبِّكَ﴾ މާނައީ: “ފަހެ، ކަލޭގެފާނުގެ ވެރިރަސްކަލާނގެއަށް ކަލޭގެފާނު ނަމާދު ކުރައްވާށެވެ!” ފަރުޟު ނަމާދު ތަކާއި ސުންނަތް ނަމާދުތައް ވެސް މެއެވެ. ޢީދުގެ ނަމާދު ތަކާއި ހުކުރު ނަމާދު އަދި ﴿وَانْحَرْ﴾ އެބަހީ: ނަޙްރު ކުރުމުން އެކަލާނގެއާ ކުއްތަންވުން ޙާޞިލްކުރާށެވެ.\nދެންފަހެ ނަޙުރު ކުރުން ޚާއްޞަ ވެގެންވަނީ ޖަމަލަށެވެ. އަދި ޛަބަޙަ ކުރުން ވަނީ ގެރި އަށާއި ބަކަރިއަށެވެ. ނަމަވެސް މިތާ ޛިކުރު ކުރެވިފައި ވަނީ ނަޙްރު ކުރުމެވެ. އެހެނީ އެހެން ބާވަތަކަށްވުރެ ޖަމަލުގެ ފައިދާ މިސްކީނުންނަށް މާބޮޑުވެގެން ވެއެވެ. މިހެންކަމުން ޙައްޖަތުލް ވަދާޢުގައި ހަދުޔުގެ ގޮތުގައި ސަތޭކަ ޖަމަލު، ނަބިއްޔާ صلى الله عليه وسلّم ޤުރުބާން ކުރެއްވިއެވެ. އަދި އޭގެ ތެރެއިން ފަސްދޮޅަސް ތިން އެތި އެކަލޭގެފާނުގެ އަތްޕުޅުން ނަޙްރު ކުރެއްވިއެވެ. އަދި ބާކީބައި ޢަލީ ބިން އަބީޠާލިބް رضي الله عنه އާ ހަވާލު ކުރެއްވުމުން އެކަލޭގެފާނު އެތަކެތި ނަޙްރު ކުރެއްވިއެވެ.\nއަދި އެއިން ކޮންމެ ޖަމަލެއްގެ ކުޑަ އެތިކޮޅެއް ފިޔަވައި ހުރިހާ ބައެއް ޞަދަޤާތް ކުރެއްވިއެވެ. އަދި އެބައި ނަންގަވައި ތެއްޔަކަށް އަޅައި ކެއްކުމުން އެކަލޭގެފާނު އެއިން ފަރީއްކުޅުވިއެވެ. އަދި އޭގެ ގަރުދިޔަގަނޑުން ބުއިން ހިއްޕެވިއެވެ. އަދި އެތަކެތީގެ މީރު ބައިތަކާއި ހަމަށް ދާންދެން ޞަދަޤާތް ކުރެއްވުމަށް އެކަލޭގެފާނު صلى الله عليه وسلّم އަމުރު ކުރެއްވިއެވެ.\nދެންފަހެ އާޔަތުގައި އައިސްފައިވާ އަމުރަކީ އެކަލޭގެފާނަށާއި އެކަލޭގެފާނުގެ އުއްމަތަށް ކުރެވިފައިވާ އަމުރެކެވެ. ފަހެ އަހުރެމެންނަށް ވަނީ ﷲ އަށްޓަކައި އިޚްލާޞްތެރި ކަމާއެކު ނަމާދު ކުރުމެވެ. އަދި އަހުރެމެންގެ ނަބިއްޔާ صلى الله عليه وسلّم އަށް އަމުރު ކުރެއްވިފައިވާ ފަދައިން، ޤުރުބާން ކުރުމުގައިވެސް އެކަލާނގެއަށް އިޚްލާޞްތެރި ވުމެވެ.\n ނަޙްރު ކުރުމަކީ ވައިނޮޅީގެ ތިރިއަށް ތޫނު އެއްޗެއް ކޮށްޕާލައި ލޭއޮރުވާލައިގެން ޖަނަވާރު ޤުރުބާން ކުރުމެވެ.\n ޛަބަޙަ ކުރުމަކީ ތޫނުއެއްޗަކުން ވައިނޮޅިއާއި ލޭނާރުތައް އަދި ކާހޮޅި ކަތިލައި ބުރިކޮށްލައިގެން ކުރެވޭ ޤުރުބާނީއެވެ.


vnews - Ramadan Cricket Carnival: DSC aai Island Aviation molhuvejje\nރަމަޟާން ކްރިކެޓް ކާނިވަލް: ސިފައިންނާއި އައިލެންޑް އޭވިއޭޝަން މޮޅުވެއްޖެ\n14 ޖޫން 2017\n15 ވަނަ ރަމަޟާން ކްރިކެޓް ކާނިވަލްގެ އޮފީސް ޓޭޕް ބޯލް މުބާރާތުގައި އިއްޔެ ކުޅުނު މެޗުތަކުން ދިވެހި ސިފައިންގެ ކްލަބާއި އައިލެންޑް އޭވިއޭޝަން މޮޅުވެއްޖެ އެވެ.\nއިއްޔެ ހަވިރު ކުޅުނު ފުރަތަމަ މެޗުގައި ދިވެހި ސިފައިންގެ ކްލަބާއި ކްލަބު އިމިގްރޭޝަން ބައްދަލުކުރި މެޗު، ދިވެހި ސިފައިންގެ ކްލަބުން ކާމިޔާބުކުރީ5ވިކެޓުންނެވެ. ޓޮސް ލިބިގެން އިމިގްރޭޝަން ކުޅެން އަރާ 8 އޯވަރު ތެރޭ6ކުޅުންތެރިން ނުބައިވިއިރު ހެދުނީ 69 ލަނޑެވެ. ޖަވާބުގައި ސިފައިންގެ ކްލަބު ކުޅެން އަރާ 4.3 އޯވަރު ތެރޭ 70 ލަނޑު ހެދި އެވެ.\nއިއްޔެގެ ދެވަނަ މެޗުގައި އައިލެންޑް އޭވިއޭޝަންގެ ޓީމު ބައްދަލުކުރީ ސިވިލް ސާވިސް ކަމިޝަންގެ ޓީމާ އެވެ. ޓޮސް ލިބިގެން އައިލެންޑް އޭވިއޭޝަންގެ ޓީމު ކުޅެން އަރާ 8 އޯވަރު ތެރޭ3ކުޅުންތެރިން ނުބައިވިއިރު ވަނީ 154 ލަނޑު ހަދާފައެވެ. ސިވިލް ސާވިސް ކަމިޝަން ކުޅެން އަރާ 8 އޮވަރު ތެރޭ3ކުޅުންތެރިން ނުބައިވިއިރު ހެދުނީ 98 ލަނޑު އެވެ. އައިލެންޑް އޭވިއޭޝަނުން މެޗު ކާމިޔާބުކުރީ 56 ލަނޑުގެ ތަފާތަކުން ނެވެ.\nމިމުބާރާތުގައި މިއަދު ކުޅެވޭނީ އޮފީސް ޓޭޕްބޯލްގެ އެންމެ ފަހު މެޗެވެ. އެ މެޗުގައި ބައްދަލުކުރާނީ މީރާގެ ޓީމާއި ދިވެހި ސިފައިންގެ ކްލަބެވެ. މިމެޗަށް ފަހު އޯޕަން އަދި އޮފީސް ޓޭޕްބޯލް މުބާރާތުގެ ގްރޫޕް ސްޓޭޖުގެ މެޗުތައް ކުޅެ ނިމޭނެ އެވެ. ދެން އޮންނާނީ މުބާރާތުގެ ފައިނަލް2މެޗު އެވެ. އޯޕަން ފައިނަލްގައި ބައްދަލު ކުރާނީ ޝުގާ ކޯންގެ ޓީމާއި ވަން.އޯ.ވަންގެ ޓީމުއެވެ. އޮފީސް ޓޭޕްބޯލް މުބާރާތުގެ ފައިނަލްގައި ބައްދަލު ކުރާނީ ދިވެހި ސިފައިންގެ ކުލަބްގެ ޓީމާއި ކަސްޓަމްސް ރެކްރިއޭޝަން ކްލަބެވެ. ފައިނަލް މެޗުގެ ކުޅުން އޮންނާނީ އަންނަ ހޮނިހިރު ދުވަހުއެވެ.


SunOnline: MIRA in haaziru nuvumun 3A ge massala court in beyru kohllaifi\nމީރާ ހާޒިރުނުވެގެން ތްރީއޭގެ މައްޗަށް ކުރި ދައުވާ ކޯޓުން ބޭރުކޮށްލައިފި\nތްރީއޭގެ ފިލިތެޔޮ ރިސޯޓު --\nތްރީއޭ ކުންފުނީގެ ރިސޯޓްތަކުން ދައުލަތަށް ދައްކަން ޖެހޭ ކުއްޔާއި އެ ފައިސާ ނުދެއްކުމުގެ ޖޫރިމަނާގެ ގޮތުގައި އަރާފައިވާ ފައިސާ ހޯދަން މީރާއިން އެ ކުންފުނީގެ މައްޗަށް ކުރި ދައުވާ މީރާއިން ހާޒިރުނުވެގެން ސިވިލް ކޯޓުން މައްސަލަ ބޭރުކޮށްލައިފި އެވެ.\nތްރީއޭ ކުންފުންޏަކީ ރައީސް އޮފީހުގެ މިނިސްޓަރު އަލީ ޝިޔާމްގެ ހިއްސާ އޮންނަ އެ އާއިލާގެ ވިޔަފާރިއެކެވެ. އެ ކުންފުނީގެ ރިސޯޓްތަކުން ދައުލަތަށް ދައްކަން ޖެހިފައިވާ 200 މިލިއަން ރުފިޔާ އެއް އަހަރުން ބަހާލައިގެން ދެއްކުމަށް ޓޫރިޒަމް މިނިސްޓްރީއިން ސެޓުލްމަންޓް އެގްރިމަންޓެއް ހަދައި ރިސޯޓް ހިންގުމުގެ ހުއްދަވެސް ވަނީ އަލުން ދީފަ އެވެ. އަލީ ޝިޔާމް އާއި ރައީސް އިބްރާހިމް މުހައްމަދު ސޯލިހު ވެސް ކައިވެނި ބައްލަވައިގެން އުުޅުއްވަނީ އެއްގެއެއްގެ ދެ ބޭފުޅުންނާ އެވެ.\nސެޓުލްމަންޓް އެގްރިމަންޓް ހަދައި ރިސޯޓް ހިންގުމުގެ ހުއްދަ އަލުން ދިންކަން މިނިސްޓްރީއިން އިއުލާން ކުރީ މި މަހުގެ 24 ވަނަ ދުވަހު އެވެ.\nއެ ފައިސާތައް އެކި އެއްފަހަރާ ހޯދުމަށް މީރާ އިން އެ ކުންފުންޏަށް ދެކޮޅަށް ކުރި ދައުވާގެ އަޑުއެހުމެއް މިދިޔަ މަހުގެ 26 ވަނަ ދުވަހުގެ ހެނދުނު 10:15 އަށް ސިވިލް ކޯޓްގައި ޝެޑިއުލް ކުރި ނަމަވެސް، ޗިޓާ ހަވާލުވުމަށް ފަހުވެސް މީރާގެ އެއްވެސް ފަރާތަކުން އެ އަޑުއެހުމެއް ހާޒިރުވެފައެއް ނުވެ އެވެ.\nއެކަމާ ގުޅިގެން އެ ދުވަހު އެ ކޯޓުން ކުރި ހުކުމުގައި ބުނީ ދައުވާ ކުރާ ފަރާތުން ޗިޓާ ހަވާލުވުމަށް ފަހު އެއްވެސް މަގުބޫލު އުޒުރެއް ނެތި ހާޒިރުވެފައި ނުވާތީ ދައުވާގެ ފޯމް ބާތިލް ކުރީ ކަމަށެވެ.\nމިކަމާ ގުޅިގެން މީރާގެ ބަހެއް ލިބޭ ގޮތެއް ނުވި އެވެ.\nރިސޯޓް ހިންގުމުގެ ލައިސަންސް އަނބުރާ ދީފައިވާ ކުންފުނިތަކުގެ ތެރެއިން އެންމެ ބޮޑު އަދަދެއް ދައުލަތަށް ދައްކަންޖެހެނީ ތްރީއޭގެ ފިލިތެޔޮ އިންނެވެ. އެގޮތުން އެ ރިސޯޓުން 8.1 މިލިއަން ޑޮލަރު (124.9 މިލިއަން ރުފިޔާ) ދައްކަން ޖެހެ އެވެ. ދެ ވަނަ އަށް އެންމެ ބޮޑު އަދަދެއް ދައްކަންޖެހެނީ އެ ކުންފުނީގެ މަސްލަހަތު އޮންނަ މެދުފުށިން 4.2 މިލިއަން ޑޮލަރު (64 މިލިއަން ރުފިޔާ) އެވެ. މީގެ އިތުރުން އެ ކުންފުނީގެ ހޮނޑާފުށިން ހަތަރު ލައްކަ ޑޮލަރު ޖޫރިމަނާގެ ގޮތުގައި ދައްކަންޖެހެ އެވެ.\nޓޫރިޒަމް މިނިސްޓަރު އަލީ ވަހީދު ވިދާޅުވެފައި ވަނީ ތްރިއޭގެ ރިސޯޓްތައް ހިންގުމުގެ ހުއްދަދީ ސެޓުލްމަންޓް އެގްރިމަންޓް ހެދީ މިނިސްޓްރީއިން އަމަލުކުރާ އުސޫލުގެ ތެރެއިން ކަމަށެވެ. އަދި އެކަމުގެ ތަފާތު ކުރުމެއް ނޯންނާނެ ކަމަށް ވެސް މިނިސްޓަރު ވަނީ ވިދާޅުވެފަ އެވެ.\nޓެކްސް ނޫން ގޮތަކަށް ދައުލަތަށް އާމްދަނީ ހޯދަންޖެހޭ: އާމިރު\nއެސްޓީއޯގެ އިޔާ އެންޑް ސޭލް ފަށައިފި\nމަންޓާ އެއާ އިން ސީޕްލޭން ދަތުރުތައް ފަށައިފި


Football kulhuntheringe therein furathama Billionaire akah Ronaldo - vNews.mv\nފުޓުބޯޅަ ކުޅުންތެރިންގެ ތެރެއިން ފުރަތަމަ ބިލިއަނަރަކަށް ރޮނާލްޑޯ ވެއްޖެ\nއައްފާން މުހައްމަދު 05 June 2020, 12:59\nދުނިޔޭގެ އެންމެ މޮޅު ފުޓުބޯޅަ ކުޅުންތެރިޔާ އަކީ ކޮބައިތޯ ބެލުމަށް ކުރެވޭ ބަހުސަކީ ނިމުމެއް ނައިސް ވަރަށް ފޯރިއާއެކު ކުރެވެމުންދާ ބަހުސެކެވެ. ކުރީގެ ފުޓުބޯޅަ ލެޖެންޑުން ފެށިގެން މިއަދުގެ ނަން މަޝްހޫރު ކުޅުންތެރިންގެ އިތުރުން ފުޓުބޯޅައަށް ލޯބިކުރާ ދެ ރަހުމަތްތެރިއަކު ކޮފީއެއް ބޯލަން އެރިކަމުގައި ވިޔަސް މިއީ ނުކުރެވި ނުދާ ބަހުސެކޭ ބުންޏަސް ދޮގަކަށް ނުވާނެއެވެ.\nހަމަ ގައިމުވެސް މި ބަހުސްތަކުގައި ނުހިމެނި ނުދާނެ ދެކުޅުންތެރިއަކު ވެއެވެ. އެއީ ޕޯޗުގަލްގެ ތަރި ކްރިސްޓިއާނޯ ރޮނާލްޑޯއާއި އާޖެންޓީނާގެ ތަރި ލިއޮނަލް މެސީއެވެ. ތަފާތު ދެ ސްޓައިލެއްގެ ކުޅުން ކުޅެމުންދާ މި ދެކުޅުންތެރިން ހޯދާފައިވާ ކާމިޔާބީތައް ހަމަހަމަ ކަމުގެ ސަބަބުންވެސް ކުރެވެމުންދާ ބަހުސަށް ނިމުމެއް އައުމުގެ ކޮޅުމަތި އަދި ފެންނާކަށްވެސް ނެތެވެ.\nއެހެންނަމަވެސް މިއަދު ދައްކަން މިއުޅެނީ ހަމަގައިމުވެސް އެހެން ކުޅުންތެރިއަކަށް ނުހޯދޭނެ ޝަރަފެއް ރޮނާލްޑޯ ހޯދި ވާހަކައެވެ. ދުނިޔޭގައި ފުޓުބޯޅަ ކުޅޭ ކުޅުންތެރިންގެ ތެރެއިން އެންމެ ފުރަތަމަ ބިލިއަނަރަކަށް ވުމުގެ ޝަރަފު އޭނާ ހޯދި ވާހަކައެވެ.\nފޯބްސްގެ ފައިނެންޝަލް މެގަޒިންގެ "ލޭޓަސްޓް ސެލެބްރިޓީ 100" ލިސްޓްގައި ފާއިތުވި އަހަރު 105 މިލިއަން ޑޮލަރު ހޯދައިގެން ރޮނާލްޑޯ ވަނީ ލިސްޓްގެ4ވަނަ މަގާމު ހޯދާފައެވެ. މިއާއެކު ރޮނާލްޑޯގެ 17 އަހަރުގެ ދިގު ކެރިއަރުގައި ހޯދާފައިވާ އާމްދަނީގެ ޖުމްލަ ވަނީ 1 ބިލިއަން އެމެރިކާ ޑޮލަރަށް ވުރެ މަތިވެފައެވެ. ރޮނާލްޑޯއަކީ މިވަގުތު އެންމެ ބޮޑު އާމްދަނީއެއް ހޯދާ ފުޓުބޯޅަ ކުޅުންތެރިޔާވެސް މެއެވެ.\nމިއާއެކު 35 އަހަރުގެ ރޮނާލްޑޯ ވެފައިވަނީ ރިޓަޔާ ކުރުމުގެ ކުރިން ނުވަތަ ކުޅިވަރު ކުޅެމުންދަނިކޮށް 1 ބިލިއަން ޑޮލަރުގެ އާމްދަނީއެއް ހޯދި3ވަނަ އެތްލީޓަށް ވެފައެވެ. ރޮނާލްޑޯގެ ކުރިން މިކަން ހާސިލް ކުރެވިފައިވަނީ އިންޑިވިޖުއަލް ކުޅިވަރު ކުޅެމުންދާ ބޮކްސިންގް ޗެމްޕިއަން ފްލޮއިޑް މޭވެދާރ އާއި ގޮލްފް ލެޖެންޑް ޓައިގަރ ވުޑްސްއެވެ. އެހެންކަމުން ޓީމް ކުޅިވަރެއްގައި މިކަން ހާސިލުކުރެވުނު ފުރަތަމަ ކުޅުންތެރިއާ އަކީވެސް ރޮނާލްޑޯއެވެ.\nއެހެން ނަމަވެސް ފުޓުބޯޅަ ކުޅުންތެރިންގެ ތެރެއިން ހަމައެކަނި ބިލިއަނަރަށް ވުމުގެ ޝަރަފު މާގިނަ ދުވަހު ރޮނާލްޑޯއަށް ހިފެހެއްޓިދާނެ ކަމަށް ނުބެލެވޭ ކަމަށް މިލިސްޓް ދިރާސާކުރާ ފަރާތް ތަކުން ބުނެއެވެ. ސަބަބަކީ މިއަހަރުވެސް ފޯބްސްގެ މި ލިސްޓްގެ5ވަނައިގައި ރޮނާލްޑޯއާ ވާދަވެރި މެސީ ހިމެނިފައިވާތީއެވެ. ރިޕޯޓްތަކުން ބުނާގޮތުން 2021 ވަނަ އަހަރު ބިލިއަނަރުންގެ ލިސްޓްގައި 32 އަހަރުގެ ލިއޮނަލް މެސީ ހިމެނޭނެއެވެ.\nހަމަގައިމުވެސް މި ދެކުޅުންތެރިން މިވަނީ ފުޓުބޯޅައިގަވެސް އަދި ދުނިޔޭގެ ތާރީހުންވެސް ނުފޮހެވޭނެ ދެނަމަށް ވެފައެވެ. ފުޓުބޯޅަގައި މިދެކުޅުންތެރިން ނުހޯދަާ ޝަރަފެއް، ފަހުރެއް ނެތޭ ބުންޏަސް ދޮގަކަށް ނުވާނެއެވެ. ފާއިތުވި ގާތްގަނޑަކަށް 12 އަހަރު ވަކި ވަކި ކުޅުންތެރިންނަށް ދޭ ހުރިހާ އެވޯޑެއް ހޯދާފައި ވަނީ މިދެކުޅުންތެރިންނެވެ. ކެރިއަރުގައި ބާކީ މަދު ދުވަސްކޮޅެއް އޮތްކަމަށް ބެލެވޭއިރުވެސް ޒުވާން ކުޅުންތެރިންނަށް އަދިވެސް މިދެކުޅުންތެރިންނާއި ފައިހަމަ ކޮށްލުން ވަނީ އުނދަކޫ ކަމަކަށް ވެފައެވެ. މިއީ ހަމަގައިމުވެސް ފުޓުބޯޅައިގެ ދިގު، މުއްސަނދި ތާރީހު ދުށް އެންމެ މޮޅު ދެ ފުޓުބޯޅަ ކުޅުންތެރިންނެވެ.\nކްރިސްޓިއާނޯ ރޮނާލްޑޯ ބޭރު ކުޅިވަރު\nއައްފާނު ހުތާ “ހަމަހަމަ” ނުކިޔާ މެސީ އުޅެނީ ބޮޑުތަނުން ކުރީގަ.... ތިއްތިއަށް އިނގޭ އައްފާނު ވަރަށް ލޯބިވޭކަން ރޮނޭ ދެކެ... އެހެނަސް މެސީ ބޮޑުތަނުން ކުރި ހޯދައިފި ހުތާ .. އަދި އޮތީ


Masveri kamuge bill ga pension nethee governance bill akah vaathee\nފިޝަރީޒް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގެ ތެރެއިން-- ފޮޓޯ: ފިޝަރީޒް މިނިސްޓްރީ\nމަސްވެރިކަމުގެ ބިލުގައި ޕެންޝަން ހިމެނިފައި ނެތީ އެއީ ގަވަނަންސް ބިލަކަށް ވާތީ: ފިޝަރީޒް މިނިސްޓްރީ\nމަސްވެރިކަމާ ބެހޭ ބިލުގައި މަސްވެރިންނަށް ލިބޭނެ ޕެންޝަނާއި އެހެނިހެން ފައިދާތައް ހިމަނާފައި ނުވަނީ އެ ބިލަކީ ގަވަނަންސް ނިޒާމާއި ބެހޭ ބިލެއް ކަމުގައިވާތީ ކަމަށް ފިޝަރީޒް މިނިސްޓްރީން މިއަދު ބުނެފި އެވެ.\nމިއަދު ފިޝަރީޒް މިިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި އެ މިނިސްޓްރީގެ ޑިރެކްޓަރު އާދަމް ޒިޔާދު ވިދާޅުވީ އެ ބިލަކީ ގަވަނަންސް ބިލެއް ކަމަށާއި ބިލުގައި ކަނޑައަޅާފައި ވަނީ ހަމަތަކަކާއި އުސޫލްތަކެއް ކަމުގައެވެ.\nރައްޔިތުންގެ މަޖިލީހަށް ސަރުކާރުގެ ފަރާތުން މަސްވެރިކަމާ ބެހޭ ބިލެއް ހުށަހަޅާފައި ވާއިރު ގިނަ މަސްވެރީންގެ ޝަކުވާތައް އެ ބިލަށް ދަނީ އަމާޒުވަމުންނެވެ. ޕެންޝަނާއި މަސްވެރިންގެ ފައިދާއަށް އެއްވެސް ކަމެއް ހިމަނާފައިވާ ނުވާ ކަމަށް ބުނެ އެމީހުން ދަނީ ހިތްހަމަނުޖެހުން ފާޅުކުރަމުންނެވެ.\nއެ ކަންކަން ހިމަނާފައި ނެތް ނަމަވެސް، މަސްވެރިންގެ އަދި ސިނާއަތުގެ ބައެއް ފަރާތްތަކުގެ ވެސް ހައްގުތައް ރައްކާތެރި ކުރުމަށްޓަކައި، މަސްވެރިކަމާއި ގުޅުން ހުރި ގަވާއިދު ހެދުމުގައި އަދި ތަންފީޒު ކުރުމުގައި މިނިސްޓްރީގެ ފަރާތުން ބަލަންޖެހޭ އަދި ކުރަންޖެހޭ ކަންކަން އެ ބިލުގައި ފާހަގަކޮށްފައި ވާނެ ކަމަށް ޒިޔާދު ވިދާޅުވެފައި ވެއެވެ.\nހަމަ އެހެންމެ މަސްވެރިންނާއި ގުޅުންހުރި އެހެނިހެން އިޖްތިމާއީ ކަންތައްތަކަކީ ވެސް އެބިލުގެ ތަރަހައިގެ ތެރޭގައި ހިމެނޭ ކަމެއް ނޫން ކަމަށް ވެސް އެބޭފުޅާ ވިދާޅުވި އެވެ.\nމަސްވެރިކަމުގެ ބިލަކީ އިހަވަންދޫ ދާއިރާގެ މެމްބަރު މުހައްމަދު ޝިފާއު މަޖިލީހަށް ހުށަހަޅާފައިވާ ބިލެކެވެ. 72 މެމްބަރުންގެ އިއްތިފާގުން ބިލް މަޖިލީހަށް ބަލައިގެންފައި ވާއިރު އިގްތިސާދީ ކޮމިޓީން މިހާރު ދަނީ އެ ބިލް ދިރާސާ ކުރަމުންނެވެ.\nމަސްވެރިކަމުގެ ބިލުގައި ޕެންޝަނުގެ ވާހަކަ ނެތުމުން މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވެސް ވަނީ އިބްތިދާއީ ބަހުސް މަރުހަލާގައި އެކަން ފާހަގަކުރައްވާފަ އެވެ.\nމަޖިލިސް މަސްވެރިކަން ފިޝަރީޒް


“އުހުނ އޭނަ ކަމަކުނުދާނެ!” ވިސްނައިނުލައި އަހަންނަށް ބުނެވުނެވެ.\n“އެޔޯ؟ އޭނަގެ އަންހެނުން އެއްބަސްނުވެދާނެތީ؟” ހަފީޒާ ވަރަށް ހިނިއައިސްފައި ބުންޏެވެ. “މަ މިހިރީނު އޭނަ އެއްބަސްކުރުވަން.”\n“ބައްޕަޔާ ހެދިި.. ދަރިފުޅު ފޫހިވެގެން މުޅިން.. މުޅިން ހަލާކުވެއްޖެ ދޯ!” ކުޑަ އުނދަގުކަލާ އެކުގައި ބައްޕަ ވާހަކަދެއްކިއެވެ. “މި ކަހަލަ ރަަށަކަށް އައިސް ކުރާނެކަމެއް ނެތިފަ.. އިންނަންޖެހުނީމަ..”\n“ދެން ބައްޕާ!” އޯގާތެރިކަމާ އެކުގައި އަހަަރެން ބުނީމެވެ. “ބައްޕަ ތިހިރީނު! ދެން އަހަރެން ކޮން ފޫއްސެއްވާނީ؟ މާލެއަށް ވުރެ މި ރަށް މާ ހިތްފަސޭހަ. މިހާރު ނުވޭ މާލެދާހިތެއް.”\n“އާނ! މާލެ ގޮއްސިއްޔާ އެ ހިސާބުން ކުޅިވަރު ފެށުނީ،” ބައްޕަގެ ވާހަކަ ދީލައިލީ ގޮށްރާޅު ބިންދާ ފުއްޓަރަކާ ދިމާއަށެވެ. “ދަރިފުޅު ހިތުގަޖައްސަން އަހްސަން ހުންނާނެ ފޫގަޅާފަ.”\n“އަހްސަނަކީ މި މަންޖެގެ ފިރިމީހާ އުތަ؟” ދޮންމަނިކު ސުވާލުކުރިއެވެ.\n“ފިރިމީހާއޭ؟ ރަންނަމާރިއެއް އެއީ. ފައްކާ އިފުރީތެއް!” ބައްޕަ އިންޖީނު މެކުހަށްޖެހިއެވެ. “ހަތަރުދަމު.. ހަތަރުދަމު އުޅޭނީ ބޭރުގަ. ޤިބުލަ ހުންނަ ދިމާ ވެސް އެ ޖާހިލަށް.. ހިޔެއް ނުވޭ އެނގޭނެހެނެއް. ސިނގެރޭޓު އެ ވަރަށް ބޮއި.. ނުވާތާކަށް..”\n“ބައްޕާ! މި ކުދިން ވަރަށް ފޫހިވެގެން އުޅެނީ،” ކޮންމެ ގޮތަކުން ވިޔަސް ބައްޕަގެ ވާހަކަ ހުއްޓުވުމުގެ ބޭނުމުގައި ކޮންމެވެސް ވާހަކައެއްދައްކަން މަޖުބޫރުވެގެން އަހަރެން ބުނީމެވެ. “ލޫޑޯ ނޫނީ މަނައްޕޮލީ ކަހަލަ އެއްޗެއް ނުލިބޭނެތަ؟”\n“މި ތާކު ތިޔަ ކަހަލަ.. އެއްޗެއްސެއް ނުހުންނާނެ ދަރިފުޅާ!” ބައްޕަ ބުންޏެވެ. “ރާޝިދު! ދޭބަލަ ކުދިވެރިން ގޮވައިގެން ބޮއްކުރާ ދުއްވާލަން. ކުޑަ ދޯނި ވެސް.. އޮންނާނެއްނު. މި ރަށުގަ ހުންނާނެ ވެލާކޮށިތަކެއް. ހަވީރުދަޅަޔަށް އަންނާނެ.. ކޯމަސްގަނޑެއް ވެސް. ކުދިވެރިންނަށް ވަރަށް މަޖާވާނެ. ރާޝިދު ދޭބަލަ!”\n” ލަދުވެތިކަން އޭގެ ނިހާޔަތުގާ. ދޮންދޫނި އިށީނޭ ދޯންޏެއްގާ. ހިތްގައިމު ރީތި ހަވީރެއްގާ. ކުރި ދަތުރު ފެވޭނޭ ދެހިތެއްގާ.”\n“ތިއޮތް ވާގަނޑު އެއްލަބަލަ!” އަހަރެންގެ ފައި ކައިރީގައި އޮތް ވަލަކަށް އިޝާރާތްކޮށްފައި ރާޝިދު ބުންޏެވެ.\n“އަމިއްލަޔަށް އައިސް ނަގާ!” ހަރުކަށި ރާގެއްގައި އަހަރެން ބުނީމެވެ.\n“އޭނަ އަޅެ ކޮންތާކަށްތަ އެ ވަނީ؟” މީހަކު ބުނި އަޑުއިވުނެވެ. “ހަވީރު ވެސް ރާޝިދު ގާތު މަ ބުނިން ޒުބޭރު ހުންއައިސްގެންނޭ އުޅެނީ ރާޝިދޭ މި ރޭ ލަވަކިޔަންޖެހޭނީ. އެ ވަރަށް ބުނީމަ ވެސް އޭނަ ނޭނގެ ވަން ތަނެއް ވެސް.”\n“ބަޔަކު އެބަ ކިޔާ ރާޝިދު އެކަނިމާއެކަނި ބޮއްކުރައެއްގަ ފަރުމަހަށް ނުކުތް ވާހަކަ ވެސް،” އެހެން މީހަކު ބުނި އަޑު އެހީމެވެ. “ބޮއްކުރާ އެބައޮތޯ ލައްގާފަ. ތެދެއްބާ؟”\nއެނބޫދޫގެ ފަރުމައްޗަށް މަސް ހިފަން ފޭބި ސިފައިންގެ މީހަކު ނިޔާވެއްޖެ


Angelina jolie and brad pitt kaarin varivi sababu haama kohffi – Iru\nއެންޖެލީނާ ޖޯލިން ބްރެޑްޕިޓް ކައިރިން ވަރިވި ސަބަބު ހާމަކޮށްފި\nދާދި ފަހުން އެންޖެލީނާ ޖޯލީ ވޮގް އަށް ދިން އިންޓަވިއުއެއްގައި ވަނީ ބްރެޑް ޕިޓް ގާތުން ވަރިވާން އެދުނު ސަބަބު ހާމަކޮށްފައެވެ. 45 އަހަރުގެ އެންޖެލީނާ ބުނި ގޮތުގައި އޭނާ ވަރިވާން ނިންމީ އޭނާގެ ދަރިންނަށްޓަކައެވެ.\nއަދި މީޑިއާ އިން ކިތަންމެ ގިނަ ގޮދު ހަބަރުތަކެއް ފެތުރިނަމަވެސް އޭނާ ކަންތައް ކުރީ އެންމެ ރަނގަޅަށް ކަމުގައި އޭނާ ގަބޫލުކުރާ ކަމުގައި ވެސް އޭނާ ބުނފައިވެއެވެ.\nފިލްމެއްގެ ޝޫޓިންއެއްގެ ތެރެއިން 2004 އަހަރު ދިމާވި އެންޖެލީނާ އާ ބްރެޑް ޕިޓް އެކުގައި ދިހަ އަހަރު ހޭދަކުރުމަށްފަހު ކައިވެނި ކުރީ 2014 ވަނަ އަހަރުގެ ތެރޭގައެވެ. ބްރެޑް ޕިޓް ގާތުން ވަރިވާން އެންޖެލީނާ ޖޮލީ ކޯޓަށް ގޮސްފައިވަނީ 2016 ވަނަ އަހަރުގެ ސެޕްޓެމްބަރުގެ ތެރޭގައެވެ.\nވަރިވާން ޖެހުނު ސީދާ ސަބަބު މީގެ ކުރިން އެންޖެލީނާ ހާމަނުކުރިނަމަވެސް ޕިޓް ކައިރިން ވަރިވާން ، އެންޖެލީނާ ބޭނުންވި މައިގަނޑު ސަބަބަކީ ދަރިއަކަށް އަނިޔާ ކުރުމާއި ސިއްރު ގުޅުންތަކެއް ހިންގާކަން ފަޅާ އެރުން ކަމުގައި އަޑުފެތުރެނެވެ.\nމި މައްސަލަގަނޑުގެ ތެރެއިން ކޯޓުން ވަނީ، ދެ މީހުންގެ ހަ ދަރިން ތިބޭނީ ޖޮލީ ގާތުގައި ކަމަށް ނިންމައިފަ އެވެ.\nއެންޖެލީނާ ހަ ދަރިން ތިބޭއިރު އޭގެ ތެރެއިން3ކުދިންނަކީ އޭނާ އެޑޮޕްޓު ކޮށްފައިވާ ތިން ކުދިންނެވެ.


Narus Mary Ge Maru: Lamha Ge Bandhauge Muhdhathu Ithuru Kohfi\nފިލިޕީންސް ނަރުސް މީހާގެ ފިރިމީހާ އަދި އޭނާގެ ލޯބިވެރިޔާ. ފުލުހުން މިހާރު ވަނީ އެ ދިވެހި އަންހެން މީހާ ހައްޔަރު ކޮށްފައި\nނަރުސް މޭރީގެ މަރު: ލަމްހާގެ ބަންދުގެ މުއްދަތު އިތުރުކޮށްފި\n02 ޖެނުއަރީ 2022 - 11:57:50\nއައިޖީއެމްއެޗްގައި މަސައްކަތް ކުރަމުންދިޔަ ފިލިޕީންސް އަށް ނިސްބަތްވާ ނަރުސް މީހާގެ މަރުގެ މައްސަލައާއި ގުޅިގެން ހައްޔަރު ކުރި ދިވެހި އަންހެން މީހާގެ ބަންދުގެ މުއްދަތު އިތުރު ކޮށްފިއެވެ.\nމޭރީ ގުރޭސްގެ މަރުގެ މައްސަލާގައި ފުލުހުން ހައްޔަރުކޮށްފައިވަނީ ދެ މީހުންނެވެ. އެއީ ގްރޭސްގެ ފިރިމީހާ އުމުރުން 29 އަހަރުގެ މާވިން އާއި އޭނޭގެ ދިވެހި ލޯބިވެރިޔާ އުމުރުން 24 އަހަރުގެ ހަލީމަތު ލަމްހާ އެވެ. ލަމްހާއަކީވެސް އައިޖީއެމްއެޗުގައި މަސައްކަތްކުރާ ނަރުހެކެވެ.\nމިދިޔަ އަހަރުގެ ޑިސެމްބަރު މަހުގެ ސޯޅަ ވަނަ ދުވަހު ލަމްހާ ހައްޔަރުކޮށް ބަންދަށް ވަނީ ފަނަރަ ދުވަސް ޖަހާފައެވެ. ލަމްހާގެ ބަންދުގެ މުއްދަތު ދެވަނަ ފަހަރަށް އިތުރު ކޮށްފައިވަނީ ޖެނުއަރީ މަހުގެ އެއް ވަނަ ދުވަހު އެވެ.\nފުލުހުން ލަމްހާއަށް ގިނަ ތުހުމަތުތަކެއްކުރާއިރު އޭގެ ތެރޭގައި މޭރީ ގުރޭސް މަރާލަން ރޭވުން ހިމެނެއެވެ.\nއެ މައްސަލާގައި އެންމެ ފުރަތަމަ އަޑުތައް ފެތުރުނީ އެ އަންހެން މީހާ މަރުވީ އަމިއްލަ އަށް ދަންޖެހިގެން ކަމަށެވެ. ނަމަވެސް އެ މީހާގެ މަރުގައި "ޝައްކު" ކުރެވޭ ކަންތައްތަކެއް ހުރުމުން އެ މައްސަލަ އިތުރަށް ތަހުގީގު ކުރުމަށް ފުލުހުން ނިންމިއެވެ.\nއަދި އަވައްޓެރި އިންޑިއާ އަށް އެ އަންހެން މީހާގެ ހަށިގަނޑު ފޮނުވައިގެން އަންހެން މީހާގެ ޕޯސްޓްމޯޓަމް ހެދިއެވެ. އަންހެން މީހާގެ ހަށިގަނޑު ރާއްޖެ ގެނައުމަށްފަހު ފިލިޕީންސަށް ވަނީ ފޮނުވާލައިފައެވެ.\nއެމަރާ ގުޅިގެން ފުލުހުން މީގެކުރިން ބުނީ އެ އަންހެން މީހާ މަރުވީ ދަންޖެހިގެން ކަމަށް ނުބެލެވޭ ކަމަށެވެ. އަދި އެމީހާ މަރުވީ "ބްލަންޓް އިންޖަރީ" ނުވަތަ އެއްޗެއް ބޭނުން ކޮށްގެން މީހަކު ދިން އަނިޔާއެއްގެ ސަބަބުން ކަމަށް ފުލުހުން ބުނެއެވެ.


Business by ThePress\nއެސްޓީއޯއިން ރާއްޖެއަށް އެތެރެކުރާ ކްރޫގާ ބްރޭންޑްގެ ޕްރޮޑަކްޓެއް ގަނެގެން ގުރުއަތުން ހޮވޭ ފަރާތަކަށް ސައިކަލެއް ލިބޭ ޕްރޮމޯޝަނެއް އެސްޓީއޯއިން ފަށައިފިއެވެ. "ކްރޫގާ ޗެލެންޖް 2022"ގެ ނަމުގައި މިއަދުން ފެށިގެން ޖުލައި މަހުގެ ނިޔަލަށް، އެސްޓީއޯގެ ޕީޕަލްސް...\nސިލްސިލާ ގޮތެއްގައި ދަރަނބޫދޫގެ ފަޅޯ ދަނޑުތަކަށް ގެއްލުން ދެނީ!\nއެމްޓީސީސީން 120 ދިވެހި ލޭބަރުން ހޯދަނީ، މުސާރަ ރަނގަޅު\nމަރޮށި ހިމެނޭ ގޮތަށް، 500 މީހުން ހަމަވާ ކޮންމެ ރަށަކަށް އޭޓީއެމް!\nކޮމަންޑޫ ދާއިރާގެ ބައި އިލެކްޝަނަށް2ދުވަހަށްވެފާ ވަނިކޮށް، އެ ދާއިރާގައި ހިމެނޭ މަރޮށި ހިމެނޭ ގޮތަށް، އާބާދީގައި 500 މީހުން ހަމަވާ ކޮންމެ ރަށެއްގައި އޭޓީއެމް ބެހެއްޓުމަށް ނިންމާފައިވާ ކަމަށް ރައީސް އިބްރާހިމް...\nއޭޑީސީގެ ރައީސަކަށް ސައިރިކްސްގެ ޗެއާމަން ޝަރީފް\nއައްޑޫ ޑިވެލޮޕްމަންޓް ކޮމިޓީ (އޭޑީސީ)ގެ ރައީސަކަށް ކުރިން އެ ކޮމިޓީގެ ނައިބު ރައީސްގެ މަގާމުގައި ހުންނެވި އަދި ސައިރިކްސް ކޮލެޖްގެ ޗެއާމަން އަހްމަދު ޝަރީފް ހޮވައިފިއެވެ. އައްޑޫގެ ތަރައްގީއަށް ވަކާލާތުކުރާ ގްރޫޕެއްގެ ގޮތުގައި ރާއްޖޭގައި ރަޖިސްޓްރީ...\nސައިރިކްސް ކޮލެޖުން 600 އަށް ވުރެ ގިނަ ދަރިވަރުން ދަސްވެނިވެއްޖެ\nވާޒިފާ ނެތި މަގުމަތީގައި އުޅޭ2ޒުވާނަކަށް ޝަރީފް ވަޒީދާ ދީފި!\n60 އަހަރުން ދޮށީ މީހުންނަށް ހާއްސަކޮށް އުރީދޫން ޕޯސްޓްޕެއިޑް ޕެކޭޖެއް!\nއިސްރަށްވެހިންގެ ޕޯސްޓްޕެއިޑްގެ ނަމުގައި އުރީދޫ މޯލްޑިވްސް އިން ދޮށީ އުމރުގެ މީހުންނަށް ހާއްސަކޮށް ޕެކޭޖެއް ތައާރަފް ކޮށްފިއެވެ. އުރީދޫ މޯލްޑިވްސް އިން ބުނީ، ދުނިޔޭގެ ޓެލެކޮމިއުނިކޭޝަން ދުވަހުގެ މުނާސަބަތުގައި، އުމުރުން ދުވަސްވީ މީހުންގެ ދިރިއުޅުން...\nވޯލްޑް ކަޕްގެ ބޯޅަ، އަދި މެޗެއް ބައްލަވާލެއްވުމުގެ ދައުވަތު ރައީސަށް\nއުރީދޫން ލިވަބޯޑް ފަތުރުވެރިންނަށް: މެދުނުކެނޑޭ މޯބައިލް ހިދުމަތް!\nއުރީދޫ އީދު ގިވްއަވޭގައި ބައިވެރިވެގެން ހާއްސަ ގިފްޓް ޕެކެއް!\nއުރީދޫ މަސްރޭހުގެ މިއަހަރުގެ ޗެމްޕިއަންކަން ސްޓެލްކޯ ކަނބަލުންނަށް!\n2021: އެސްޓީއޯ ގްރޫޕުގެ އާމްދަނީ 11 ބިލިއަނަށް\nއެސްޓީއޯއިން ހިއްސާއަކަށް 65 ރުފިޔާ ބަހަން ޑިރެކްޓަރުން ނިންމައިފި\nތިލަމާލެ ބްރިޖަށް ބޭނުންވާ ކޮންކްރީޓް ސަޕްލައި ކުރާނީ އެސްޓީއޯއިން!\nއެމެރިކާއިން ރެކޯޑް މިންވަރަކަށް އިންޓްރެސްޓް ރޭޓް ބޮޑު ކޮށްފި\nލަންކާގެ ލިކުއިޑް ރިޒާވް 50 މިލިއަން ޑޮލަރަށްވުރެ ދަށުގައި!\nލަންކާ: އާންމު ހަރަދުތައް ކޮންޓްރޯލް ކުރަން ނިންމައިފި\nހައިސްޕީޑް ފެރީގެ ހިދުމަތް ހދ. އަތޮޅުގައި ފަށައިފި\nލަންކާ: އާންމު ބޭސްތަކުގެ އަގުވެސް އިންތިހާއަށް ބޮޑު ކޮށްފި\nގަދަ ހޫނާއެކު އިންޑިއާގެ އެކްސްޕޯޓް ވިޔަފާރީގައި ސުވާލުމާކު ޖެހިއްޖެ\nމިދިޔަ އަހަރު ރެކޯޑު އަދަދަކަށް އެމްޓީސީސީއަށް ފައިދާ\nމިފްކޯއަށް އަލަށް ގެނައި ރީފާގަައި މަސް ބޭރުކުރަން ފަށައިފި\nރަޝިއާ ތެޔޮ އުފުލާނެ ބޯޓެއް ހޯދަން، އިންޑިއާއަށް ތަކުލީފު ޖެހިއްޖެ\nއެސްޓީއޯ ޕީޕަލްސް ޗޮއިސްއިން ފޮތި ކޮތަޅުގައި ވިޔަފާރިކޮށްގެން ހަދިޔާ!\nކޮވިޑް ބަންދަށް ލުއި ދިނުމާއެކު ކޯކުގެ ވިޔަފާރި މައްޗަށް\nލަންކާ ދަރަނިވެރިވެ، ޗައިނާގެ ބަވަނަވަންތަ ތަސްވީރު ކިލަނބުވީތަ؟\nދަރަވަންދޫގައި ނަރުދަމާގެ މަސައްކަތް ފަށައި ހޮޅި ވަޅުލަނީ


(9ޖޫން 2022 އާ ގުޅޭ )\n"ގޭގަ. މިހާރު އަހަރެން ބަލާ އަންނާނެ." މާޔަލް ބުނެލިއެވެ. މިއަދަކީ އޭނާއަށް ޚާއްޞަ ދުވަހެކެވެ. އިރުކޮޅަކުން އޭނާ ބަލާ އިވާން އަންނާނެއެވެ. މިރޭ އޭނާ އިވާންއާ އިންނަން ރަން ކިޔާނެއެވެ. އެކަމުގެ ތައްޔާރީތައް ގޭގައި ކުރިޔަށް ދާއިރު މައިރާވީ މަންމަގެ ކައިރީ ގޭގައެވެ.\nމާޔަލްގެ ހިމޭންކަން އިވާނަށް އުނދަގޫ ކުރިއެވެ. ކޮންމެވެސް ކަމަކާ މާޔަލް ވިސްނަނީކަން އިވާނަށް ޔަގީނެވެ. ފިހާރައިން ނުކުމެ އިވާންގެ ސައިކަލު ފަހަތަށް މާޔަލް އެރިއިރު ވެސް އެ މޫނުން އެހެންޏާ ފެންނަ ހިނިތުންވުމެއް ނެތެވެ. ހިތުގެ ތެޅުން އަވަސްވެލީ އެތައް ސުވާލެއް އިވާންގެ ސިކުނޑީގައި އުފައްދަމުންނެވެ. މާޔަލް މަޑުމަޑުން އިނީތީ އެކަމަށް އިވާން އިޝާރާތްކޮށް ވާހަކަދެއްކީ ދުރުދުރުންނެވެ. އެވަރުން ވެސް މާޔަލް ވަކި އެއްޗެއް ނުބުންޏެވެ. ފާޑަކަށް މަޖުބޫރުވުމުން އެންމެންފަހުން ނާހަން އިނދެފައި ވެސް އިވާން ސުވާލުކޮށްފިއެވެ.\n"ކަމެއްނުވޭ." މާޔަލްގެ އަޑުގައި ފަރުވާކުޑަ ގޮތެއް ހުއްޓެވެ. މާޔަލްގެ ސަމާލުކަން ކުޑަވެފައި ވުމުން ކަހަލައެވެ. ސައިކަލުގެ ލޯގަނޑުކޮޅުން ފަހަތުގައި އިން މާޔަލްއަށް އިވާން ބަލާލިއެވެ. ދުރު ބަލާ މީހަކު ފަދައިން މާޔަލް އިނީ ކަމަކަށް ގެއްލިފައެވެ. މާޔަލް ދިން ޖަވާބު ޤަބޫލުކުރާން އިވާނަށް ފަސޭހަނުވީ އެހެންވެއެވެ.\nމާޔަލް ދިރިއުޅޭ އެޕާޓްމެންޓް ހުންނަ އިމާރާތާ ހަމައަށް އެމީހުންނަށް އާދެވިއްޖެއެވެ. އިމާރާތުގެ ތިރީގައި އޮންނަ ޕާކިން ސަރަޙައްދަށް ވަނުމުގެ ބަދަލުގައި އިވާން ސައިކަލު މަޑުކޮށްލީ މަގުމަތީގައެވެ.\n"ދަނީ..." ސައިކަލުން ފޭބިގޮތަށް މާޔަލް ބުނެލިއެވެ.\n"މަޑުކޮށްބަލަ." މާޔަލް ހިނގައިގަތުމުގެ ކުރީން އޭނާގެ ކަނާއަތުގައި އިވާން ހިފާލިއެވެ. ލޯބިވެރިޔާއަށް އަންނަ ކުޑަކުޑަ ބަދަލަކުން ވެސް އިވާންގެ ހިތް ތެޅިގަންނަނީ އޮބިނޯންނަ ވަރަށެވެ. ނަފްސުގެ މައްޗަށް އިންތިހާއަށް ހާސްކަން ވެރިކުރުވަމުންނެވެ.\n"ބޮލަށް ތަދުވަނީތަ؟. ނުބުނާތި ކަމެއްނުވެޔޭ. އަހަންނަށް މާޔަލް އެނގެޔޭ." އިވާން ބުންޏެވެ. މައުނަވީ ބެލުމަކުން އިވާނަށް ބަލަހައްޓައިގެން އިރުކޮޅަކު މާޔަލް ހުއްޓެވެ. އެހެން ހުރެ ހަގީގަތުގައި ވެސް އިވާނަށް އޭނާ އެނގޭބާއޭ ސުވާލުކޮށްލެވުނީ އަމިއްލަ ހިތާއި ޟަމީރާއެވެ. މިވަގުތު މާޔަލް އެ ހުރި ހާލު އޭނާގެ ކައިރީ އުޅޭ އެކަކަށް ވެސް ނުވިސްނޭނެއޭ ހިތް ބުނަމުންދިޔައެވެ.\n"ބޮލުގަ ރިއްސަނީ. ވަރަށް ބޮޑަށް. ނިދާލަން ބޭނުމީ. އޭރުން މިރޭ ހަމަޖެހިލައިގެން ހުރެވޭނީ." މާޔަލް ލުއި ހިނިތުންވުމެއް ވެސް ބަދަލުކޮށްލިއެވެ. ހަގީގަތާ ޚީލާފު އުޒުރުތައް ހިނިތުންވުމަކުން ފޮރުވާލެވޭތޯ އޭނާ ބެލީއެވެ.\n"ޚިޔާލު ބަދަލުވީތަ. ހުރިހާކަމެއް ހަމަޖެހިފަ އޮތީ. އަނެއްކާވެސް ލަސްކުރާން ބޭނުންވަނީ ދޯ." ކުއްލިއަކަށް އިވާނަށް އަހާލެވުނެވެ. އިވާން ގަޔާނުވިކަން ސާފުކޮށް އޭނާ ވާހަކަދެއްކި ރާގުން ދޭހަވެއެވެ. އެއާއެކު މާޔަލް ނިކަން އަވަހަށް ދެފަރާތަށް ބޯހޫރާލިއެވެ.\n"މިރެޔެއެއްނު. އަދި ވަގުތު އެބައޮތޭ." މާޔަލް ބުންޏެވެ.\n"އެންމެން އަންނާނެ." އިވާން ބުނެލިއެވެ.\n"ރެސްޓްކޮށްލީމަ އައި ވިލް ބީ އޯކޭ. ނިދާލާފަ ތެދުވެ އިވާނަށް މެސެޖު ކުރާނަން. އޯކޭއެއްނު." މާޔަލް ބުންޏެވެ.\nވާހަކަ ނުދައްކާ އެންމެ ރަނގަޅޭ ބުނާ ފަދައިން އިވާން ބޯޖަހާލީއެވެ. ދަނީއޭ ބުނެ މާޔަލް އެނބުރިލި ގޮތަށް ހަލުވިކޮށް އައިސް އިމާރާތުގެ ތެރެއަށް ވަނެވެ. އެ ދިމާ ބަލަން އިން އިވާންގެ ދެބުމަ ކައިރިވެލިއެވެ. ލޯބިވެޔޭ ވެސް ބުނެނުލާ މާޔަލް ދިޔައީތީ އިވާންގެ ހިތާއި ސިކުނޑީގައިވި ވަސްވާސްތައްވީ އިތުރެވެ. އިވާން ސައިކަލު ދުއްވާލީ އެ ރެޔަށް ރޭވިފައި އޮތް ހުރިހާކަމެއް ފަސޭހަކަމާއެކު ފުރިހަމަވާން އެދި ހިތާއިހިތުން ދުޢާ ކުރަމުންނެވެ.\n"ދަރިފުޅު އަންނަން އުޅޭނޭ މިކިޔަނީ. ދޭ އަވަހަށް ކާން. ތަށިތައް އަދި ނުނަގަން." ގޭތެރެއަށް މާޔަލްއަށް ވަދެވުމާއެކު ސިޓިންރޫމުގައި އިން އާމާލް ބުންޏެވެ.\n"ތަށިތައް ނެގިޔަސް އޯކޭ. ފަހުން ކާނީ" މާޔަލް ބުންޏެވެ.\nމާޔަލް އައިގޮތަށް ކޮޓަރިއަށް ވަނީއެވެ. މައިރާއާއި މަލަކް ތިބިއިރު އެކަކަށް ވެސް މާޔަލް ގޮވާނުލީތީ އެކަން ފާހަގަވީ މައިރާ އަށެވެ. އޭނާ ސޯފާއިން ތެދުވެގެން އައިސް މާޔަލްގެ ކޮޓަރީ ދޮރުގައި ޓަކި ޖަހާލިއެވެ. މަޑުމަޑުން ދޮރުހުޅުވާލިއެވެ. އެނދުގައި އޮށޯވެލައިގެން މާޔަލް އޮތްތަން ފެނުމުން މައިރާ ހާސްވިއެވެ.\n"ކީއްވެފަ ތިއޮތީ؟." އެނދު ކައިރީ އައިސް ހުއްޓިލުމާއެކު މައިރާ އަހާލިއެވެ.\n"ވަރުބަލިވީ. ނިދާލަން މިއުޅެނީ." މާޔަލް ބުންޏެވެ.\n"ހެދުން ވެސް ބަދަލުނުކުރަންތަ؟." މައިރާއަށް އެހެން ބުނެވުނީ އެއީ މާޔަލްގެ ގޮތެއްނޫން ވީމަ އެވެ. ބޭރަށް ލައިގެންދާ ހެދުމެއްގައި އޭނާ ދުވަހަކުވެސް އެނދުގައި ނޯށޮންނާނެއެވެ.\n"ފަހުން." މާޔަލް ބުންޏެވެ.\n"ހޭނުލެއްވިއްޖެއްޔާ ގޮވަން އަންނާނަން." މައިރާ ބުންޏެވެ. ސުވާލެއް ނުކުރި ނަމަވެސް މައިރާގެ ސިކުނޑީގައި ސުވާލުތައް ވިއެވެ. ފުރަތަމަ ވެސް މައިރާއަށް ވިސްނުނީ އިވާނާއި މާޔަލްއާ ދެމެދު ހިތްހަމަނުޖެހުމެއް އުފެދުނީކަމެވެ. އެހެންވިޔަސް މިވަގުތު މާޔަލްގެ ޠަބީޢަތް އެހުރިގޮތުން އޭނާ ވާހަކަނުދައްކާނޭކަން މައިރާއަށް އެނގެއެވެ. ހަމައެއާއެކު މާޔަލް ޚިޔާލަކަށް ބޭނުންވެއްޖެނަމަ އެންމެ ފުރަތަމަ ވެސް އަހާނީ މައިރާގެ ގާތުންކަން އެނގެއެވެ. އަވަސްއަރުވާލާފައި އޮޅުންފިލުވުން މައިރާއަށް މުހިންމުކަމަށް ނުވީ އެހެންވެއެވެ. ކޮޓަރިން މައިރާ ނުކުމެނުކުމެ ހުއްޓާ މާޔަލް "ދޮންތީ" އޭ ގޮވާލައިފިއެވެ.\n"އާދެބަލަ... މިތާ އިށީނދެބަލަ." މައިރާ އިށީނުމަށް އެނދުން ތަން ހަދަމުން މާޔަލް އެއްފަރާތަށް ޖެހުނެވެ.\n"އިވާންގެ ވާހަކައެއްތަ؟." ކުޑަކޮށް ހިނިއައިސްފަ ހުރެ މައިރާ އައިސް އެއްފައި އަރުވާލައިގެން އެނދުގައި އިށީނެވެ. ހެޑްބޯޑުގައި ލެނގިލައިގެން އިނދެ އޮށޯވެ އޮތް މާޔަލްގެ ބޮލުގައި ނިތްކުރީން ފެށިގެން މައިރާ ފިރުމާލަދިނެވެ.\n"އެކްސިޑެންޓް ހިނގީ ކިހިނެއްކަން ދޮންތި ކިޔާދީފާނަންތަ." މާޔަލް އަހާލިއެވެ. އެ ސުވާލުން މައިރާއަށް ސިހުން ލިބުނެވެ. ނަމަވެސް އޭނާ އިންގޮތުން މާޔަލްއަށް އެ މޫނު ސާފުކޮށް ނުފެނުނެވެ. އެހެންވެ އެ މޫނުން ފާޅުވި ސިހުމާއި ނުތަނަވަސްކަން މާޔަލް ނުދެކެއެވެ.\n"ކުއްލިއަކަށް އެކްސިޑެންޓްގެ ވާހަކަ ފެށީ ކީއްވެ؟. މަންމަ ކިޔާދިނެއްނު." މައިރާ ބުންޏެވެ.\n"ހަމަ އަހަރެން އެކަނިތަ އިނީ؟. ކާކު ޖެއްސީ... އެކަމަކު ކިހިނެއް؟..." ކެތްތެރިކަމެއް ނެތި އެތައް ސުވާލެއް މާޔަލްގެ ދުލުން ބޭރުވިއެވެ. ހަގީގަތް އެނގެން ބޭނުންވެފައިވާލެއް ބޮޑުކަމުންނެވެ.\n"ޑަކްޓަރު ބުންޏެއްނު ގަދަކަމުން ހަނދާންތަކެއް ނާންނާނޭ. އެހެންނޫނަސް މާއްކޮ ހަނދާން ނުވެގެން އުޅޭހާ މުހިންމު ކަމެއް ވެސް ނޫން އެއީ. ބޭކާރު ގޮތުގައި ބަލިވާހިތުން ތިއުޅެނީ... ތިހެން އުޅޭތީއޭ ނޭފަތުން ލޭއަންނަނީ. ހީލްވާން ވަގުތު ނަގާނޭ ޑަކްޓަރު ބުނެފަ އޮތީ. ސްޓްރެސް ބޮޑުނުކުރަން. މާއްކޮއަށް ހުރިހާ އެއްޗެއް މަންމަ ކިޔާދިން. އެކަން ހިނގި ގޮތް ސިފަކުރާން މަސައްކަތް ނުކުރޭ."\nމައިރާއަށް ފުރަތަމަ ހީވީ މާޔަލްގެ ހަނދާން އެނބުރިއައީކަމަށެވެ. ނަމަވެސް މާޔަލް ކުރި ސުވާލުތަކުން އެހެން ނުވާކަން މައިރާއަށް ޔަގީންވިއެވެ. ކުއްލިއަކަށް އެކްސިޑެންޓާ ބެހޭ ގޮތުން އެހާބޮޑަށް މާޔަލް ވިސްނަންވީ ސަބަބެއް މައިރާ އޮޅުންފިލުވާން ގަސްދުކޮށް ސުވާލުކުރިއެވެ.\n"ކަމެއްނުވޭ. ހަމަ އަހާލީ... މަންމަ ކައިރީ ބުނޭ އަހަރެން ނިދަނީއޭ. ކެޔަސް ކާނީ ހޭލާފަ." މާޔަލް ބުންޏެވެ. އަދި އަރި އަކަށް އެނބުރިލައި ބައްދަން ގެންގުޅޭ ބާލީސް ގެނެސް ގަޔާ ކައިރިކޮށްލުމާއެކު ލޯ މަރާލައިފިއެވެ. ހީވީ އިތުރަށް މައިރާއާ ވާހަކަދައްކަން ބޭނުންނުވީ ހެންނެވެ.\n"ބޭސް ކާންވީނު." މާޔަލްގެ ހަރަކާތްތަކަށް ބަލަން އިނދެފައި މައިރާ ބުންޏެވެ.\n"ބޮލަކު ނުރިއްސާ. މިއަދު ލެޔެއް ވެސް ނާދޭ. ޑޯންޓް ވޮރީ. ދޮންތި ދަމުން ލައިޓު ނިއްވާލައްޗޭ." ކަމެއްނުވާކަން މޫނުމަތިން ދައްކަމުން މާޔަލް ވާހަކަދެއްކިއެވެ. ދެން އަނެއްކާވެސް ނިދަންވެގެން އޭނާ ބާލީހުގައި ބައްދާލައި ލޯ މަރާލީއެވެ.\nމައިރާ ކޮޓަރިން ނުކުމެ ދޮރު ލައްޕާލިކަމުގެ ހިލަން ވުމާއެކު އާޙެއް ފަދައިން މާޔަލްގެ އަނގައިން ފުންނޭވާއެއް ބޭރުކޮށްލެވުނެވެ. އޭނާގެ ހާލު ރަނގަޅެއް ނޫނެވެ. އިވާން ގާތުގައި ބޮލުގައި ރިއްސައޭ ބުނީ އެކަނިވާން ބޭނުންވެފައި ހުރިވަރުންނެވެ. އެކަމަކު މިހާރު އޭނާގެ ބޮލުގައި ހަގީގަތަށް ވެސް ރިހެން ފަށައިފިއެވެ. ފިކުރުތަކުން މިންޖުވާން ބޭނުންނުވެފައިވަނީ މާޔަލް އެދޭ ސުވާލުތަކުގެ ޖަވާބު ނުލިބޭތީއެވެ. އޭނާގެ މަރާލެވިފައިވާ ލޯކުރިމަތީ ކުރެހިގެން އައީ އައިތަންގެ ސޫރައެވެ. މާޔަލްގެ ދެބުމަ ކައިރިވެލިއެވެ. މަޑުމަޑުން ތުންފިއްތާލިއެވެ.\n"ހަނދާންނައްތާލީ ކީއްވެ؟." އައިތަން ކުރި ސުވާލުން މާޔަލްއަށް ލިބުނީ ހައިރާންކަމެވެ. އޭނާ އެ އިޝާރާތްކުރަނީ ކޮންކަމަކަށްކަން މާޔަލްއަށް ނޭނގުނެވެ. ސަމާސާއެއް ކުރަނީއޭ ހީވާ ވަރަށްވުރެ އައިތަންގެ މޫނުން އެވަގުތު ފެންނަން ހުރީ ސީރިއަސްކަމުގެ އަސަރެވެ. އެހެންވިޔަސް އޭނާ ކުރި ސުވާލު މާޔަލްއަށް އެއްގޮތަކަށް ވެސް ފަހުމް ކުރާކަށް ނޭނގުނެވެ.\n"އެކްސިޑެންޓްގެ ސަބަބުން ލިބުނު ގެއްލުމުގެ ޒިންމާ ނަގާނީ ކާކު؟." ވާހަކައެއް ދައްކަން މާޔަލްއަށް ނޭނގިފައި ހުއްޓާ އައިތަން ދެވަނަ ސުވާލު ކުރިއެވެ.\n"އެކްސިޑެންޓް." މަޑުމަޑުން މާޔަލްއަށް ކިޔާލެވުނެވެ.\n"އައިތަންއަށް ކިހިނެއް އެނގުނީ؟. ރަޒާބެތަ ކިޔާދިނީ. އެކަމުގައި ދެން ކުރެވޭނެކަމެއްނެތް ދޯ... ސަލާމަތްވީތީ ޝުކުރުވެރިވާންވީ. އެކަމާ ނުވިސްނާ އުޅެވޭތޯ ބަލަނީ." މާޔަލްއަށް އޭރު ވެސް އައިތަން ދައްކާ ވާހަކައިގެ މުރާދަކީ ކޮބާކަން ނޭނގެއެވެ.\n"ތިހާ ވަރަށް މީހަކު އަމިއްލަ އެދުން ބޮޑުވާނީ." އައިތަން ބުންޏެވެ. އޭނާގެ މޫނުން މިހާރު އެއްވެސް ގާތްކަމެއް މާޔަލްއަށް ނުފެނެއެވެ. ކަމަކާ ހިތްހަމަނުޖެހިފައި ހުރި ކަހަލައެވެ. މާޔަލްގެ މޫނުން ފެށިގެން އޭނާގެ ހަށިގަނޑަށް އައިތަންގެ ނަޒަރު ދަތުރުކުރި ގޮތުން އިތުރަށް އުނދަގޫ އިޙްސާސެއް ކުރެވިގެންދިޔައެވެ.\n"އަހަންނަށް ކަމެއް ކުރެވުނީތަ؟. އައިތަން މިތަނަށް އައީ ކީއްކުރަން؟." މާޔަލް ހިސާބަކަށް ޖެހިލުންވެއްޖެއެވެ. އޭނާއަށް އައިތަންއަކީ ކާކުކަމެއް ނޭނގޭތީއެވެ. ކުރީން ދެމީހުން ބައްދަލުވި ހަނދާނެއް ނުވެއެވެ. ދަންނަ މީހަކުނަމަ މާޔަލްއަށް އެނގުނީހޭ ހިތް ބުނެއެވެ. އައިތަންއާ ފުރަތަމަ ބައްދަލުވުމުން ވެސް އެކުވެރި މިޒާޖެއްގެވެރި ޒުވާނެއްކަމުގައި މާޔަލްއަށް ހީކުރެވުނެވެ. ރަޒާގެ ރައްޓެއްސެއްކަން އެނގުމުން އިހުނަށްވުރެ ބީރައްޓެހިކަން ކުޑަވިއެވެ. ނަމަވެސް މިވަގުތު މާޔަލްގެ ކުރިމަތީ އޮފީސް ހެދުމުގައި ފަޓުލޫނުގެ އަރިމަތީ ޖީބަށް ދެއަތް ކޮށްޕާލައިގެން ހުރި އައިތަންގެ ފަރާތުން އެކުވެރިކަމެއް ނުފެނެއެވެ.\n"އެ އެކްސިޑެންޓުގައި ތި ދެ ލޯ އަނދިރިވިނަމަ ކިހިނެއް ހަދާނީ؟. އޭރުން ވެސް ފުރާނަ ސަލާމަތްވީތީ އުފަލުން އުޅޭނަންތަ؟. ކުރި އުންމީދުތައް ފުނޑުފުނޑުވެ، މުޅި އުމުރަށް އެހެންމީހުންގެ އެހީއަށް އެދެންޖެހުނީމާ... ދިރިހުރީތީ ޝުކުރުކުރާނަންތަ؟. އޭރުން ވެސް އެކްސިޑެންޓްގެ މަތިން ހަނދާންނައްތާލާފައި ތިބުނާ ލައިފްއާއިގެން ކުރިޔަށް ދެވޭނެތަ؟. އެކަމުން އެ ލިބުނު ގެއްލުން ފޫބެއްދިދާނެތަ؟. އެކަމާ ނުވިސްނާ ހުރެވޭނެތަ؟." އައިތަންގެ ހަރުކަށިކަން އަޑުން ފާޅުވަމުން ދިޔައިރު އޭނާގެ މޫނުން ރުޅި ފެންނަން ހުއްޓެވެ. ކަންބޮޑުވެ ހާސްވީވަރުން މާޔަލްއަށް ހިންދިރުވާލެވުނެވެ.\n"ތިކަހަލަ އެއްޗެހި ތިކިޔަނީ ކީއްވެ؟. އަހަންނަކަށް އެއްގޮތަކަށް ވެސް ނުވިސްނޭ. އަހަރެމެން ދެމީހުން ބައްދަލުވީ އިހަށް ދުވަހަކު." އައިތަން ރުޅި އަންނަން ޖެހޭ ސަބަބެއް މާޔަލްއަކަށް ނުވިސްނެއެވެ. އެހެންވެގެން އަދިވަކިން އައިތަންގެ ރުޅި ގަދަވެއެވެ.\n"ބައްދަލުވީ އިހަށްދަހު ވިޔަސް އަހަންނަށް ވަރަށް ރަނގަޅަށް ކަލޭ އެނގޭ." އައިތަން ބުނެލިއެވެ.\nފިހާރައިގެ ދޮރުކައިރިއަށް މަޑުކޮށްލި އިވާން ފެނުމާއެކު މާޔަލްގެ ނަޒަރު އެ ދިމާއަށް ދަތުރުކޮށްލިއެވެ. ކަސްޓަމަރެއް ފިހާރައިގަ ހުރީތީ އިވާން ސައިކަލުމަތީ މަޑުކޮށްލީއެވެ. އައިތަންގެ ނަޒަރު އެދިމާއަށް ހުއްޓުނެވެ. ސައިކަލުމަތީ އިން އިވާނަށް ބަލާލާފައި އައިތަން އަނެއްކާވެސް ނަޒަރު ސީދާކޮށްލީ މާޔަލްއާއެވެ. ފަޓުލޫނުގެ ފަހަތު ޖީބުން ނެގި ވޮލެޓުން އައިތަން އެޑްރެސް ކާޑު ނެގިއެވެ. ކައުންޓަރު ދޮށުގައި ހުރި މާޔަލްއަށް އެ ކާޑު ދިއްކޮށްލިއެވެ.\n"ކުރެވުނުކަމެއް ނޭނގެންޏާ އެނގެން ބޭނުންތަ؟. ތީގަ އޮންނާނެ އަހަރެންގެ ނަންބަރު. ގުޅާ." އައިތަން ބުންޏެވެ. މާޔަލް އެ ކާޑުކޮޅުގައި ހިފާލިއެވެ. އައިތަން ނުކުމެގެން ދިޔަލެއް ހަލުވިކަމުން މާޔަލްގެ ޖަވާބެއް ވެސް އޭނާއަށް މުހިންމުނޫންކަން ދޭހަވިއެވެ.\nބައްދާލައިގެން އޮތް ބާލީހުގެ ތެރޭ މާޔަލް ވަކިން ބޮޑަށް މޫނު ފޮރުވާލިއެވެ. ރިހުން ގަދަވެ ބޮލުގައި ވިންދު ޖަހަންފެށި ކަހަލައެވެ. މާޔަލްއަށް ކުކުރާލެވުނެވެ.\n"އައިތަން... ކާކުތަ ތީ؟. ކީއްވެ އަހަރެން އެނގެންވީ؟. އަހަރެން... އައިތަންއަށް ކީއްކުރީ؟." މާޔަލް އަމިއްލަ ނަފްސާ ސުވާލުކުރިއެވެ. އޭނާގެ ޟަމީރު ހިމޭންކަމުގައިވީއިރު ހިތާއި ސިކުނޑި ވެސް މަންމަނުން ފަދައެވެ. އޭނާއަށް ޖަވާބެއް ހޯދައިދޭން އެމީހުން އެއްބާރުލުން ނުދޭންވީ ކީއްވެ ހެއްޔެވެ.\n"އައްދޯއި!..." ބޮލުގައި ހިފަހައްޓާލަމުން މާޔަލްއަށް ބުނެވުނެވެ. އެއާއެކު އޭނާގެ ނޭފަތް ހިރުވާފަދަ އިޙްސާސެއް ކުރެވެން ފެށިއެވެ. ވަގުތުން ނޭފަތުގައި ހިފަހައްޓާލެވުމާއެކު ފުންމައިގެން އެދުން ފޭބިއެވެ. ދުވަމުން ކަހަލަ ގޮތަކަށް އޭނާ އައިސް ފާޚާނާއަށް ވަނެވެ. މާޔަލް ނޭފަތުން އިނގިލިތައް ނައްޓާލިއެވެ. އެހިނދު މޫނު ދޮންނަ ތަށީގެ ތެރެއަށް ލޭ ތިއްކެއް ޖަހައިފިއެވެ. އިސްކުރު ދޫކޮށްލުމާއެކު އޮހިގަތް ފެނުން ދެއަތް ދޮވެލުމާއެކު ނޭފަތް ސާފުކޮށްލިއެވެ. އޭނާ ދެ ލޯ މަރާ ބާރުކޮށްލިއެވެ. އިޙްސާސް ކުރެވޭ ތަދާއެކު ސިކުނޑި ހީވަނީ ގިރިގެން ނޭފަތުން ފައިބަން އުޅެނީ ހެންނެވެ. މާޔަލްގެ ދެ ލޯ ފެންކަޅިވިއެވެ. ކުރިމަތީ ހުރި ބޮޑު ވަށް ލޯގަނޑަށް އޭނާ ނަޒަރު ހުއްޓާލިއެވެ. އޭނާގެ ތުންފަތުން ތިރިއަށް ދަތްދޮޅީގެ ކޮޅަށް ލޭގެ ރޮނގު ހެދުނެވެ. ލޯގަނޑުން ފެންނަން ހުރި މާޔަލްގެ ދެ ލޮލުގައިވަނީ ނުރުހުމުގެ އަސަރެވެ.\n"ސްޓޮޕް ބީން ވީކް... ޓެލް މީ ވަޓް ހެޕެންޑް... ވައި ވޯންޓް ޔޫ ރިމެމްބަރ އެނީތިންގް... ޖަސްޓް ޓެލް މީ. ޓެލް މީ ވަޓްސް މިސިންގް." މާޔަލް އޭނާގެ އަމިއްލަ ސޫރައާ ވާހަކަދެއްކިއެވެ. އާދޭސްކުރާ ފަދައިންނެވެ. ނަމަވެސް ލޯގަނޑުން ފެންނަން ހުރި ރިވެއްޏަށް އަމިއްލަ އިޚްތިޔާރެއް ލިބިފައެއް ނުވެއެވެ. އެގެނީ ހަމައެކަނި ނަކަލުކުރާށެވެ. އަޑެއް ލިބިފައި ނުވިޔަސް މާޔަލްގެ ކޮންމެ ހަރަކާތެއް ލޯގަނޑުން ފެންނަން ހުރި އޭނާގެ ސޫރަ ތަކުރާރުކުރެއެވެ.\n"ފަ* ޔޫ..." އަމިއްލަ ސޫރަ ދެކެ ރުޅި އައިސްގެން މާޔަލް ބުނެލިއެވެ. މީ އޭނާގެ ނުފެންނަ ފަރާތެކެވެ.\nޓިޝޫތައް ނޭފަތުގައި ޖައްސައިގެން އިނދެ މާޔަލް ފެންތަށި ބޯލިއެވެ. ވޭނަށް ކެތްނުކުރެވުނީއެވެ. ފާޚާނާއިން ނުކުތް ގޮތަށް ބޭސްގުޅައެއް ކާލީ މިވަގުތަށް އޭނާއަށް އޮތް ހައްލަކީ އެއީ ކަމަށްވީމައެވެ. އެހެންޏާ ނާންނަ ވަރަށް ނޭފަތުން ލޭ އަންނަމުން ދިޔައީތީ މާޔަލް އިނީ ހާސްވެފައެވެ. އެހެންވިޔަސް ބޭހުގެ އަސަރު ކުރާން ފެށުމާއެކު މީހާ ވަރުބަލިވާން ފަށައިފިއެވެ. ހަށިގަނޑަށް ކުރީން ވެރިވެފައިވާ ހުރި ހަރުކަށިކަން ފިލަން ފެށިއެވެ. ނޭފަތުގެ ހިނދުރިއަށް ޓިޝޫކޮޅެއް ވައްދާލައިގެން އޭނާ ބޮޑު ގޮނޑީގެ ތެރޭ ހަމަޖެހިލިއެވެ. ނޭފަތުން ލޭ އައިސް އައިސް ހުއްޓާ އެނދުގައި އޮށޯންނަން ނުވާނެތީއެވެ.\nހާމަފެންޑާގައި ހުރި މޭޒަށް ދެފައި އަރުވައިގެން މަލަކް އިނެވެ. މޭޒުމަތީގައި ލެޕްޓޮޕް ހުޅުވާފައި ހުރީ އެސައިންމެންޓްގެ މަސައްކަތް ކުރުމަށެވެ. އޭގެ ކައިރީ މަސައްކަތަށް އެއްކޮށްފައިހުރި މަޢުލޫމާތު ކަރުދާސްތައް އެއްވެސް ތަރުތީބެއްނެތި މަތިމައްޗަށް ހުއްޓެވެ. މަލަކްގެ ސަމާލުކަން ވަނީ ފޯނުގައެވެ. އެކުވެރީންގެ ގުރޫޕުގައި ދެކެވޭ ވާހަކައަށް ގޮސް ގެއްލިފައެވެ.\nމަލަކް: "މަރީ... އޭނަ ގޮވައިގެން ގޮސް އިނީ ބިޓުތަ؟."\nމަރިޔަމް: "ނޭނގެ. ރީތި ދޯ އެކުއްޖާ."\nޖުމާ: "މަލް ހިތަށް ގޮތެއްވެއްޖެހެން ހާދަ ހީވޭ."\nމަރިޔަމް: "އެވަރުވީމަ ހުރިހާ ގޮތެއްވެސް ވާނެ. ދޯ މަލް."\nމަލަކް: "އޭ ދަނީ. މިރޭ ކުޑޫ ރަންކިޔާ. އަދި އެސައިންމެންޓް ވެސް އޮތީ. ވޯޑްލިމިޓް ހަމަވާން ކައިރިވެސް ނުވޭ. ކޮންސެންޓްރޭޓް ނުކުރެވިގެން މިއުޅެނީ."\nޖުމާ: "އެނގޭ ތިވެގެން އުޅޭ ގޮތް. ހުވަފެން ފެންނަން ފެށީ. އެވެސް ހޭލާ ހުއްޓާ."\nމަރިޔަމް: "މަލް އެކަމާ އުޅޭންވީނު. އޭނަ ކުރީން ވެސް އެޕްރޯޗް ކޮށްފައެއްނު އޮތީ."\nމަލަކް: "އޭތް! ސީރިއަސްކޮށް ދާންޖެހިއްޖެ. މަންމަ އެބަގޮވާ. އިރުއޮއްސިއްޖެޔޭ އެތެރެއަށް ވަންނާށޭ. އަދި ރެޑީވާން ޖެހޭނެ."\nޖުމާ: "ކުޑޫގެ ފޮޓޯއެއް ފޮނުވައްޗޭ."\nއެކުވެރީންގެ ގުރޫޕުން މަލަކް ނުކުތެވެ. ދެފައި މޭޒުން ތިރިކޮށްލައި އޭނާ ތެދުވިއެވެ. ލެޕްޓޮޕް ލައްޕާލާފައި ހުރިހާ އެއްޗެއް ހިފައިގެން އޭނާ އައީ ކޮޓަރިއަށެވެ. ލިޔާ މޭޒުމަތީ ހުރިހާ އެއްޗެއް ބެހެއްޓިއެވެ. ދެން އައިސް އޭނާ އެނދުމައްޗަށް އުއްޑުން ވެއްޓިގަތީއެވެ.\nއެކުވެރީންނާއެކު ރޭގަނޑު ބޭރަށް ދިއުމަކީ މަލަކްގެ އާދައެކެވެ. އެގޮތުން ކުރިން ރެޔަކު އެންމެން ކާން އެރީ ހުޅުމާލޭގައި ފަހުން ހުޅުވި ރެސްޓޯރެންޓަކަށެވެ. އާތަނެއް ހުޅުވައިފިނަމަ އެތަނެއްގެ ރަހަތައް ބަލާލަން މަލަކްއާއި އޭނާގެ ރައްޓެހިން ދާނެއެވެ. އޯޑަރު ދިން އެއްޗެހި އަންނަންދެން އެންމެން ތިބީ ވާހަކައިގައެވެ. ރެސްޓޯރެންޓަށް ވަން ދެ ޒުވާނުން މަލަކްއަށް ދެއްކީ ކުރިމަތީ އިން މަރިޔަމެވެ. އެމީހުން ފެނުމާއެކު މަލަކްއަށް ވެސް ހަގީގަތެއްހެން އިޙްސާސެއް ނުކުރެވުނެވެ.\n"ދަ..އް..ޔާ..ން... އެއީ ހަމަ އޭނަތަ" އަމިއްލަ ނަފްސާ މަލަކްއަށް ސުވާލުކޮށްލެވުނެވެ.\nމޫނުގައި ދެއަތް އަޅައި ބޯހޫރާލަމުން ތޫލި ގޮތަކަށް މަލަކްއަށް ހަޅޭލަވައިގަނެވުނެވެ. ދެން އޭނާ އެނދުން ފުންމައިގެން ތެދުވެ އިށީނެވެ. އަނެއްކާ ވެސް ނިކަން އަވަހަށް ބޯހޫރާލިއެވެ. އޭނާއަށް އެރޭ ދައްޔާނު ފެނުމުން ކަމެއްވެއްޖެކަން ޔަގީނެވެ. އެކަމަކު ދައްޔާނާމެދު ނުވިސްނުމަށް އަމިއްލަ ހިތާއި ސިކުނޑި ކައިރީ އޭނާ ބުނަމުންދިޔައެވެ. ދައްޔާންގެ ޚިޔާލުތަކުން އެއްފަރާތްވާން ލިބުނު ފުރުސަތަކަށް މަލަކްގެ ފޯނު އެވަގުތު ރިންގުވުން ވިއެވެ. ފޯނަށް ބަލާލާފައި ކޯލަށް ޖަވާބު ދިނީ ނިކަން އަވަހަށެވެ.\n"ހެލޯ ސްޓްރޭންޖާ." މަލަކް ބުންޏެވެ. އެއާއެކު މަސްތީ ހުނުމެއްގެ އަޑު އިވިގެން ދިޔައެވެ. އަދި އެ ޖާދުވީ އަޑުން މަލަކްގެ ނަން ކިޔާލިއެވެ.\n"ވާހަކަދައްކާލާ ހިތުން މިގުޅާލީ." އެ ޒުވާނާ ބުންޏެވެ.\n"އެހާ ގިނައިރަކު ނުހުރެވޭނެ." މަލަކް ބުންޏެވެ.\n"އޯ! ދައްތަގެ ވެޑިން ދޯ." ކަމެއް ހަނދާންވީ ފަދައިން އެ ޒުވާނާ ކުއްލިއަކަށް ބުނެލިއެވެ.\n"ވެޑިންއެއްނޫން. ރަންކިޔަނީ... މިހާރު ދެން ރެޑީވާން އުޅެންވީ. ޔޫ ކީއްކޮށްލަނީ." މަލަކް ވާހަކަދައްކަމުން އެނދުން ތެދުވިއެވެ. އަލަމާރިއާ ދިމާއަށް އޭނާ އައީ އެރެއަށް ލާން ކަނޑައެޅި ހެދުން ނަގާށެވެ.\nއަސްމާއާއި އުމޭދުގެ ފަހަތުން އައިމީގެ ދެމަފިރިން ވަނެވެ. އިވާން ވަނީ ބޭބެ އަލްވިންއާއެކުއެވެ. އެމީހުންނަށް ގޭތެރެއިން ހޫނު މަރުޙަބާއެއް މަޒްހަރާއި އާމާލް ކިޔެވެ. އެންމެންގެ މޫނުތަކުން އުފާވެރިކަމުގެ ހިނިތުންވުން ފަނޑުނުވެއެވެ. ކުރަމުން އައި އުންމީދެއް ފުރިހަމަވާން އުޅޭކަމުގެ ހިތްހަމަޖެހުން އެންމެންގެ ހިނިތުންވުން ރަމްޒުކޮށްދެއެވެ.\n"މާޔަލް ކޮބާ؟." އިވާނަށް އަހާލެވުނެވެ.\n"ދަރިފުޅުގެ ކެތްތެރިކަމެއް ވެސް ނެތް ދޯ." އުމޭދު އޭނާގެ ދަރިފުޅާ ދިމާކޮށްލިއެވެ.\n"މިރޭ މެރީ ކުރެވެންޏާ ކުޑަދޮންބެ ދާނީ މާޔަލްއާ މެރީ ކޮށްގެން ގޮވައިގެން." އައިމީ ވެސް ބައްޕައާ އެއްކޮޅަށް އެރިއެވެ. އެންމެންގެ ހުނުންގަނޑު ނުހިފެއްޓުނެވެ. މާޔަލްއާ ހެދި އިވާން އުޅޭވަރު ދެ ފަރާތުގެ ޢާއިލާއަށް ވެސް އެނގެއެވެ.\n"އަދިވެސް ވަރުބަލިވަނީތަ؟." މާޔަލްގެ މޫނަށް އެންމެ ފަހު ފަހަރަށް ބަލާލާފައި މައިރާ އަހާލިއެވެ.\n"ނައު އޯކޭ." މާޔަލް ހިނިތުންވެލީ ގަދަކަމުންނެވެ. އެހެންޏާ ބޭސް ކައިގެން ނިދާފައި ހޭލާއިރު އެ ލިބޭ ހިތްހަމަޖެހުމެއް މިފަހަރު އޭނާއަކަށް ނުލިބެއެވެ. އަދިވެސް އޭނާގެ ސިކުނޑީގައިވަނީ އައިތަންއެވެ. އޭނާ ދެއްކި ވާހަކަތަކެވެ. ނަމަވެސް އޭނާގެ ފުށުން ހާސްކަމާއި ނުތަނަވަސްކަން ފެންނަނަމަ ވަށައިގެން އުޅޭ އެންމެން އެކަމާ ކަންބޮޑުވާނޭކަން މާޔަލްއަށް އެނގެއެވެ. ހިނިތުންވުމެއް ކުރަހާލަމުން އޭނާ ބެލީ އުފާވެރި ޚިޔާލުތަކުން ސިކުނޑިއާއި ހިތް ފުރާލެވޭތޯއެވެ. މިރޭ އޭނާ ނަލަވެގެން އެ އިނީ އިވާނަށް އިންނަން ރަންކިޔާށެވެ. ގިނަ ދުވަހެއްނުވެ އޭގެ ދެ މީހުން ދެމަފިރިންނަށް ވާނެއެވެ.\n"ކޮބާ ނުނިމޭތަ؟." ކޮޓަރީގެ ދޮރު ހުޅުވާލުމާއެކު އާމާލް އަހާލިއެވެ.\n"ނިމިއްޖެ. އެންމެން އައީތަ." މައިރާ އަހާލިއެވެ.\n"ހެކިވެރީން ވެސް އަތުވެއްޖެ. އިވާންގެ ޢާއިލާ ވެސް އެބަތިބި." ކޮޓަރިއަށް ވަދެގެން އަންނަމުން އާމާލް ބުންޏެވެ. އޭނާ އައިސް މާޔަލްގެ ކުރިމަތީ ހުއްޓިލިއެވެ. މާޔަލް ރީތިވާ މޭޒު ކައިރީ ހުރި ގޮނޑިން ތެދުވިއެވެ. ހެދުމުގައި ފަސްބައިގަ ހިފައި ރީތިކޮށްލިއެވެ. ދަރިފުޅުގެ ފަހަތަށް ދޫކޮށްލެވިފައި އޮތް އިސްތަށިގަނޑު ރީތިކޮށްލަ ދީފައި ކޮނޑުގައި އާމާލް ފިރުމާލިއެވެ.\n"އިރާދަކުރެއްވިއްޔާ އެންމެ އަވަހަށް ދެން އޮތީ ދަރިފުޅުގެ ކައިވެނި." ހިނިތުންވެ ހުރެ އާމާލް ބުންޏެވެ. މަންމަގެ ވާހަކައާ އެއްބަސްވުމުގެ ގޮތުން މާޔަލް ބޯޖަހާލިއެވެ.\nކޮޓަރިން ނުކުތީ ތިން މައިން އެކުގައެވެ. މައިރާއާއި އާމާލްގެ މެދުގައި މާޔަލް ހުއްޓެވެ. ސޯފާތަކުގައި ދެ ޢާއިލާ ތިބީ ވަކިންނެވެ. މަޒްހަރާއި އާމާލްގެ ގާތުގައި މާޔަލް އިނެވެ. އިވާންގެ ނަޒަރު މާޔަލްއަށް ހުއްޓުނު ހިނދު ދެ މީހުން ވެސް ބަދަލުކޮށްލީ މާނަވީ ހިނިތުންވުމެކެވެ. (ނުނިމޭ)


Colonel Nazim ge Majlis Campaign rasmee koh fashafi\nކާނަލް ނާޒިމްގެ މަޖިލިސް ކެމްޕެއިން ރަސްމީކޮށް ފަށައިފި\nކާނަލް ނާޒިމް. އޭނާގެ މަޖިލިސް ކެމްޕެއިން ފެށުމުގެ ރަސްމިއްޔާތުގައި-- ފޮޓޯ: އަހުމަދު ޝުރާއު | އަވަސް\nކުރީގެ ޑިފެންސް މިނިސްޓަރު މުހައްމަދު ނާޒިމް މަޖިލިސް އިންތިހާބުގެ ކެމްޕެއިން ރަސްމީކޮށް މިރޭ ފައްްޓަވައިފި އެވެ.\nކާނަލް ނާޒިމް ކުރިމަތި ލައްވަން ނިންމާފައިވަނީ ދަނގެތީ ދާއިރާ އަށެވެ. މިރޭގެ ރަސްމިއްޔާތުގައި ކެމްޕެއިން ފައްޓަވައިދެއްވާފައިވަނީ މަޖިލިސް ރައީސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް އެވެ.\nކާނަލް ނާޒިމަކީ ޖުމްހޫރީ ޕާޓީ އިން މަޖިލީހަށް ކުރިމަތިލައްވާ ކެނޑިޑޭޓުންގެ ތެރެއިން ކެމްޕެއިން ރަސްމީކޮށް ފެއްޓެވި ފުރަތަމަ ބޭފުޅާ އެވެ. ނަމަވެސް ޖޭޕީ އިން އަދި ކާނަލް ނާޒިމަށް އެދާއިރާގެ ޓިކެޓް ދީފައެއް ނުވެ އެވެ.\nކާނަލް ނާޒިމްގެ ކެމްޕެއިން ފެށުމުގެ ރަސްމިއްޔާތުގައި-- ފޮޓޯ: އަހުމަދު ޝުރާއު | އަވަސް\nމިރޭގެ ރަސްމިއްޔާތުގައި ގާސިމް ވިދާޅުވީ، ޓިކެޓް ދޭނީ އެޕާޓީގެ ކައުންސިލުން ކަމަށެވެ. އަދި އެދާއިރާއަށް އިތުރު ބޭފުޅުން ކުރިމަތި ލައްވާފައިވާތީވެ، ޕްރައިމަރީއެއް ބާއްވައި ޓިކެޓްދޭނެ ފަރާތެއް ނިންމާނީ ކައުންސިލުން ކަމަށެވެ. އަދި ކައުންސިލުން ޓިކެޓް ދެއްވާ ބޭފުޅަކަށް އެމަނިކުފާނު ތާއީދު ކުރައްވާނެ ކަމަށްވެސް ގާސިމް ވިދާޅުވި އެވެ.\nމިރޭގެ ރަސްމިއްޔާތުގައި ޖޭޕީގެ ޕާލިއަމަންޓް ގްރޫޕްގެ ލީޑަރު އަބުދުﷲ ރިޔާޒާއި ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދާއި ޖޭޕީގެ ބައެއް މަޖިލިސް މެންބަރުންގެ އިތުރުން ޖޭޕީގެ ސަޕޯޓަރުން ބައިވެރިވެވަޑައިގެންފައި ވެއެވެ.\nރަސްމިއްޔާތުގައި ކާނަލް ނާޒިމް ވިދާޅުވީ، ރައްޔިތުންގެ މަޖިލީހަކީ ވަރަށް މުހިންމު މަސައްކަތްތަކެއްކުރާ މަޖިލީހެއް ކަަމަށެވެ. ރާއްޖެއަށް ބޭނުންވާ ގާނޫނުތައް އެކުލަވާލައި ރައްޔިތުންނަށް ބޭނުންވާ އަސާސީ ހިދުމަތްތައް ފޯރުކޮށް ދިނުމުގައި މަޖިލީހުގެ ދައުރު ވަރަށްވެސް ބޮޑު ކަަމަށް އޭނާ ވިދާޅުވި އެވެ.\n"އަޅުގަނޑުމެންނަށް މިދިޔަ ތަނުގައި ފެނިގެންދިޔަ މަޖިލީހަކީ ވަރަށް އެހެން ކަހަލަ ގޮތަކަށް، އަޅުގަނޑުމެން ރައްޔިތުން އެދޭ ގޮތް ނޫން އެހެން ގޮތަކަށް ކަންތައް ވެގެންދިޔަ މަޖިލީހެއް، އޭރުގެ ސަރުކާރުން ކަންކަން ކުރި ގޮތުން މަޖިލީހުގެ ތެރެއިން ވަރަށް ގިނަ ކަންތައްތަކެއް ރައްޔިތުންނަށް ގަބޫލު ނުކުރެވޭ ގޮތަށް ނިމިގެންދިޔަ، ހަމަ އެކަންކަން ނިމިގެން ދިޔުމާއެކީގައި ވަރަށް ގިނަ ބަޔަކަށް އަނިޔާތަކެއް ލިބިގެންދިޔަ، އަޅުގަނޑަކީ އޭގެ ތެރެއިން އަނިޔާ ލިބުނު އެކަކު،" ނާޒިމް ވިދާޅުވި އެވެ.\nނާޒިމް ވިދާޅުވީ، 2019 ވަނަ އަހަރުގެ މަޖިލީހަކީ އިހްލާސްތެރި، ތެދުވެރި، ވަފާތެރި އަދި ގައުމަށް ގައްދާރުނުވާނޭފަދަ މަޖިލީހަކަށް ވެގެންދާނެ ކަމަށެވެ. ޖުމްހޫރީ ޕާޓީން ނިކުމެ ތިއްބެވީ އެކަން ރައްޔިތުންނަށް ފޯރުކޮށް ދިނުމަށް ކަމަށްވެސް ނާޒިމް ވިދާޅުވި އެވެ.\nނާޒިމް ކެމްޕޭން މިރޭ ފައްޓަވާފައިވާއިރު، އެމްޑީޕީގެ މަޖިލިސް ޕްރައިމަރީ މާދަމާ ބޭއްވުމަށްވަނީ ނިންމާފަ އެވެ. އެމްޑީޕީ އިން ވަނީ މަޖިލީހުގެ ހުރިހާ ދާއިރާއަކަށް ވާދަ ކުރުމަށް ނިންމާފަ އެވެ. ނަމަވެސް ޖޭޕީ އިން ވާދަ ކުރަނީ ކިތައް ދާއިރާއަށްކަން ހާމަ ކޮށްފައެއް ނުވެ އެވެ.\nގާސިމް އިބްރާހިމް މުހައްމަދު ނާޒިމް ޖުމްހޫރީ ޕާޓީ + މަޖިލިސް އިންތިހާބު 2019


SunOnline: އިންޓަ ސްކޫލް ފުޓްބޯޅަ:\nމުހުޔިއްދީނަށާއި އިމާދުއްދީނަށް މޮޅެއް\nއިންޓަ ސްކޫލް ފުޓްބޯޅަ:\nމުހައްމަދު ޝާން 25 Jul 2011, 16:07\nމައިލޯ އިންޓަ ސުކޫލް ފުޓްބޯޅަ މުބާރާތުގައި އިއްޔެ ވެސް ވަނީ ދެ މެޗެއް ކުޅެފައެވެ. ފުރަތަމަ މެޗް ކާމިޔާބު ކުރީ ވިލިމާލޭ މުހުޔިއްދީން ސުކޫލެވެ. ދެ ވެނަ މެޗް ކާމިޔާބު ކުރީ އިމާދުއްދީން ސުކޫލެވެ.\nތާޖުއްދީން ސުކޫލާ ވާދަކޮށް އިއްޔެ މުހުއްޔިއްދީން ސުކޫލުން ކާމިޔާބު ކުރީ 3-2 ލަނޑުން ނެވެ. މެޗުގައި މުހްޔިއްދީނަށް ލަނޑު ޖަހައިދިނީ އަހުމަދު ހަމްދޫނާއި އިސްމާއިލް ވަޖީހު އަދި ކެޕްޓަން އިސްމާއިލް ވިފާގެވެ. ތާޖުއްދީނަށް ލަނޑު ޖަހައިދިނީ އަހުމަދު މުހައްމަދު ވަހީދާއި ޖާމިން އަބްދުލް ކަރީމެވެ.\nއުމައިރު ގްރޫޕްގެ މުހުޔިއްދީން، އިއްޔެގެ މެޗް ކާމިޔާބު ކުރިއިރު، އެ ސުކޫލް ވަނީ ތިން ޕޮއިންޓާއެކު، ކަލާފާނާ ހަމަހަމަވެ ގްރޫޕްގެ ދެ ވަނާގަ އެވެ. ގްރޫޕްގެ އެއްވަނާގައި ހަތަރު ޕޮއިންޓާއެކު އުޅެނީ މިދިޔަ އަހަރުގެ ރަނަރަޕް އިސްކަންދަރު ސްކޫލާއި ޖަމާލުއްދީން ސުކޫލެވެ. އެ ގްރޫޕްގެ ފުލުގައި އޮތް ތާޖުއްދީނަށް ލިބިފައި ވަނީ ދެ ޕޮއިންޓެވެ.\nއިއްޔެ ކުޅުނު ދެ ވަނަ މެޗް އިމާދުއްދީން ސުކޫލުން ކާމިޔާބު ކުރީ، ލާލޭ އިންޓަނޭޝަނަލް ސްކޫލާ ވާދަކޮށް 10-0 ލަނޑުން ނެވެ. މެޗުން ލާލޭ ބަލިވިއިރު، އެޓީމް އުޅެނީ ގްރޫޕްގެ އެންމެ ފުލުގައި ޕޮއިންޓެއް ނުލިބި އެވެ. މެޗުން މޮޅުވި އިމާދުއްދީން ހަތް ޕޮއިންޓައެކު ގްރޫޕްގެ އެންމެ ކުރީގައި އުޅޭއިރު، އިމާދުއްދީނަކީ މި އުމުރުފުރާގެ އެންމެ ފަހުގެ ޗެމްޕިއަނުންނެވެ.\nދެ ގުރޫޕްގެ އެއްވަނަ އާއި ދެވަނަ ސެމީއަށް ދަތުރު ކުރާ މި މުބާރާތުގައި މިއަދުވެސް ދެ މެޗެއް ކުޅުމަށް ވަނީ ހަމަޖެހިފަ އެވެ.


Listurin beynunkohgen kurevidhaane baeh kanthah\nލިސްޓުރިން ބޭނުންކޮށްގެން ކުރެވިދާނެ ބައެއް ކަންތައް\nލިސްޓުރިން ނުވަތަ އަނގަ ދޮންނަފުޅި އަކީ އަނގައިގަ ހުންނަ ބެކްޓީރިއާތައް ނައްތާލުމަށް ދަތްއުގުޅުމަށްފަހު ނުވަތަ ދަތްއުގުޅުމުގެ ކުރިން ބޭނުންކުރާ އެއްޗެކެވެ. އެކަމަކު އެއީ އިތުރު އެހެން ކަންކަމުގެވެސް ފަރުވާއެކެވެ.\nލިސްޓުރިންގެ ނޫކުލައިގެ ފުޅިއަށް ވުރެން މިކަންކަމުގައި ބޭނުން ކުރުން ރަނގަޅީ ޗޮކްލެޓް ކުލައިގެ ފުޅިއެވެ.\nނިޔަފަތި ގަނޑު މަރުވުން\nބޫޓު ނުވަތަ އިނގިލި ބަންދުވެފައި ހުންނަ ފައިވާނެއް ބާރުވުމުގެ ސަބަބުން ނިޔަފަތި ގަނޑު މަރުވުން ނުވަތަ ނިޔަފަތީގެ ފަންގަސް ޖެހެއެވެ.\nކަފަކޮޅެއްގައި ލިސްޓުރިން އެޅުމަށްފަހު ފަންގަސް ޖެހިފައިވާ އިގިލީގައި ކުޑަ ބެންޑޭޖް ނުވަތަ ޓޭޕް ކޮޅަކުން ބަންދުކޮށްލާފަ 45 މިނެޓް ބެހެއްޓުމަށްފަހު މަޑު ދަތްއުނގުޅާ ބުރުހަކުން މަޑުމަޑުން ހާކާލުމަށްފަހު ދޮވެލާށެވެ. ދުވާލަކު އެއްފަހަރު މިގޮތަށް ހެދުމުން ރަނގަޅު ނަތީޖާއެއް ފެންނާނެ އެވެ.\nބޮލުގައި ހަންފޮޅޭނަމަ ބޭނުންކުރާ ޝޭންޕޫބަދަލު ކުރުމަކީ ކުރާ ކަމެކެވެ. އެގޮތުން މިއީ ޝޭންޕޫބަދަލު ނުކޮށްކުރެވިދާނެ ކަމެކެވެ. އެއް ޖޯޑު ފެނައް 4/1 ޖޯޑު\nލިސްޓުރިން އަޅާ އެއްކޮއްލުމަށްފަހު ބޮލުގެ އިސްތަށި ގަނޑުގެ ބުޑުންފެށިގެން މަސާޖުކޮށްލާށެވެ. އެއަށްފަހު ޝޭންޕޫބޭނުން ކޮށްގެން ބޯދޮވެލާށެވެ. ރަނގަޅު ނަތީޖާއެއް ފެނިގެންދާނެ އެވެ.\nފައިފެޅުމަކީ ކޮންމެ އުމުރެއްގެ މީހަކަށްވެސް ދިމާވެދާނެ ކަމެކެވެ. ފައިފެޅެން ދިމާވާ މައިގަނޑު ސަބަބަކީ ފަޔާ ނުގުޅޭ ކަހަލަ ފައިވާނެއް ނުވަތަ ބޫޓަކަށް އެރުމުގެ ސަބަބުން ނެވެ.\n2 ޖޯޑު ހޫނު ފެނާއި 1 ޖޯޑު ހުދު ވިނެގާ އާއި ލިސްޓުރިން އެއް މިންވަރަކަށް ތައްޓަކަށް އެޅުމަށްފަހު 15 މިނެޓް ވަންދެން ފައި\nލުމަށްފަހު ދޮވެލާށެވެ. ހަފްތާއަކު ދެފަހަރު މިގޮތަށް ހެދުމުން ފައިފެޅުމަށް ފަރުވާއެއް ލިބޭނެ އެވެ.\nމޫނުގައި ބިހި ނެގުން\nހާއްސަކޮށް އަންހެނުން މޫނު ރީތިކޮށް ބަހައްޓައް ބޭނުން ވެއެވެ. ލިސްޓުރިންނަކީ މޫނުގައި ނަގާ ބިހި ފިލުވާލަ އެވެ. އަދި ބިހީގެ ރަތް ކަމާއި ބިހި އިންނަ ލަކުނު ފިލުވާލަށް އެހީވެދެ އެވެ. މޫނު ދޮވުމަށްފަހު ކަފަބުރެއްގައި ލިސްޓުރިން ކޮޅެއް ލުމަށްފަހު ބިހިތައް މަތީގައި ހާކާށެވެ. މިގޮތައް ނިދަން ދިއުމުގެ ކުރިން ހެދުމަށްފަހު ހޭލައި ދޮވެލުމުން ބިހި މަދުކަށް ފާހަގަ ކޮށްލެވޭނެ އެވެ.


FIRST PAGE - Progressive Party of Maldives\n07 Nov by admin in Campaign / Election / Press Release\n14 Oct by admin in Campaign / Election / Press Release\n09 Oct by admin in Campaign / Election / Press Release\nޕީޕީއެމް އަކީ ޑިމޮކްރެޓިކް އުސޫލްތަކާއި އިސްލާމީ ވަހުދަތާއި އެއްގޮތަށް “އެންމެ ފުރަތަމަ ޤައުމު” ގެ ސިޔާސަތުގެ ދަށުން ރައްޔިތުންނަށް ފައިދާކުރުވަނިވި ތަރައްޤީގެ މަޝްރޫއުތަށް ހިންގާ ރައްޔިތުނަށް އުފާވެރިކަން ގެނުވައިދޭ އަދި ރައްޔިތުންގެ ވެރިކަމެއް ކުރާ ޕާޓީއެކެވެ\nކުރިއަށް އޮތް5އަހަރު ދުވަހަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް\nމިހާތަނަށް ވެވަޑައިގެންފައިވާ ވައުދުފުޅުތައް 24 ޖޫން އިން 15 އޮގަސްޓް 2018 އަށް\nތާރީހް ރަށް ވައުދު\n1 17 ޖުލައި ހދ. ނޮޅިވަރަމްގައި ރާއްޖޭގެ އެކި ސަރަހައްދުތަކެއްގައި އެންމެ ޒަމާނީ ބޮޑެތި ފުޓްބޯޅަ ސްޓޭޑިއަމް އެޅުމުގެ ވިސްނުންތަކެއް އެބަހުރި\n2 19 ޖުލައި މ. ދިއްގަރު އަޅުގަނޑުމެން ބަލާނަން ހަމަ އެންމެ ރަނގަޅު ފެންވަރުގެ ފިޒިއޮތެރަޕީ ސްޕޯޓްސް ޑިޕާޓްމަންޓްތައް، މިދެންނެވި ސަރަޙައްދީ ހޮސްޕިޓަލްތަކުގައި ޤާއިމުކުރެވޭތޯ\n3 13 އޮގަސްޓް ތ. ބުރުނި ބުރުނީގައި ފުޓްސަލް ދަނޑެއް އަޅައިދޭނަން\n4 14 އޮގަސްޓް ތ. ވިލުފުށި ފުޓްސަލް ދަނޑެއް އަޅައިދޭނަން\n17އޮގަސްޓް ގދ. ފަރެސްމާތޮޑާ ކުރިއަށް އޮތް ފަސް އަހަރުތެރޭގައި 2500ވުރެ އާބާދީ ބޮޑު ކޮންމެ ރަށެއްގައި ބޭންކެއް އަދި 1500 އަށްވުރެ ބޮޑު އާބާދީގެ ރަށްރަށުގައި ATM ބަހައްޓާނަން\n2 13 އޮގަސްޓް ތ. ތިމަރަފުށި ތިމަރަފުށީގައި ބޭންކް ބްރާންޗެއްގެ ހިދުމަތް ގާއިމްކޮށްދޭނަން\n1 ޓުވަރިޒަމް ދާއިރާގައި މަސައްކަތް ކުރާ ޒުވާނުންނަށް އެމްޕްލޯއިމަންޓް ބެނިފިޓް ސްކީމެއް ތައާރަފް ކުރާނަން. ބޭނުންވަނީ ދިމާވާ ކަންކަން ހައްލުކޮށް، ޓްރޭނިންދީ މާލީގޮތުން ބާރުވެރިކުރުވުން. ފުރަތަމަ ފަށާނީ ވެސް ސަރުކާރުން ދޭ 100 މިލިއަން ރުފިޔާގެ ރައުސޫމާލަކުން. ތަރުހީބު ލިބޭނަމަ 500 މިލިއަނާ ހަމައަށް މިއަދަދު ގެންދާނަން. މުވައްޒަފުންގެ މުސާރައިން ތަކުލީފު އުފުލަން ނުޖެހޭ ވަރުގެ ކޮންމެވެސް އެއްޗެއްލާނަން މި ސްކީމަށް. މިގޮތަށް މިކަން ކުރަނީ މުވައްޒަފުން ވިސްނަންޖެހޭ ކަންކަން ހުރުމުން.\nޒުވާނުންނަށް އެންމެ ބޭނުންވެފައިވަނީ ވަޒީފާ. މި ސްކީމުގެ ތެރެއިން ޒުވާނުންނަށް ބޭނުންވާ ގިނަކަން ފުރިހަމަވާނެ\nރަށުގައި ނުވަތަ މާލެ ސަރަހައްދުން ގެދޮރު ހޯދުމަށް މި ސްކީމުގެ ތެރެއިން ޑިޕޮޒިޓް ފައިސާ ބަހައްޓާނަން. އަދި ޒުވާނުން ބޭނުންވާނަމަ އަދި ސްކީމަށް ތަރުހީބުލިބޭނަމަ ހިޔާވަހި މަޝްރޫއުތަކުގެ ތެރެއިން މި ސްކީމަށް ކޮންމެވެސް ވަރެއް ހާއްސަ ކުރެވިދާނެ. މިއާއެކު މުޅި ގެ ހަދަން ނުވަތަ ކޮޓަރިއަށް ހަދަން ބޭނުންވެއްޖިއްޔާ އެކަން ވެސް ކުރެވޭނެ\n· އަމިއްލަ އާއިލާ އަށް، ދަރިންނަށް ތައުލީމްދޭން ނުވަތަ ބޭސްފަރުވާއަށް ދާން ބޭނުންވަންޏާ އެކަން ވެސް މި ސްކީމުގެ ތެރެއިން ކުރެވޭނެ\n· އިންވެސްޓްމަންޓް އޮޕޮޗިއުނިޓީ މިސްކީމުގެ ތެރެއިން ލިބޭނެ. ލިބޭ ފައިސާއިން އިތުރު ފައިސާ ހޯދަން ފުރުސަތު ހޯދައިދޭނަން. މިސާލަކަށް ދިރާގު ކަހަލަ ކުންފުނިތަކުގައި އިންވެސްޓް ކުރުމުގެ ފުރުސަތު ހޯދައިދޭނަން. ޒުވާނުން ބޭނުންވަންޏާ މި ކުންފުނިތަކުން ނުވަތަ ޕްރައިވެޓް ސެކްޓާއިން އިންވެސްޓް ކުރަންކަމަށްވަންޏާ އެ ފުރުސަތު ވެސް ހޯދައިދޭނަން\n· އެންމެ ހާއްސަ ކަމަކީ އިންޓަގްރޭޓަޑް ޓުވަރިޒަމަށް ކޮންފިޑެންސް ހޯދައިދޭނަން. މެދުފަންތީގެ ވިޔަފާރިވެރިންނަށް އެންމެންގެ މުދާގެ އުސޫލުން ސަރުކާރުގެ ކޮންމެވެސް ވަރެއްގެ ހިއްސާއެއް ނަގާފައި ޕްރޮޖެކްޓް ފެއިލްނުވާނެ ކަމުގެ ޔަގީންކަން ހޯދައިދޭނަން. އަނެއް ބޭނުމަކީ ރިސޯޓްތަކުގައި މަސައްކަތް ކުރާ ކުދިންނަށް އެކުދިންގެ މަސައްކަތް ކުރާ ރިސޯޓްތަކުގެ ހިއްސާ ގަތުމުގެ ފުރުސަތު ވެސް ހޯދައިދޭނަން\n1 17 ޖުލައި ހދ. ނޮޅިވަރަމްގައި މި ސަރުކާރުން ހއ. އަދި ހދ. އަތޮޅުގައި ފަތުރުވެރިކަމަށް އަމާޒުކޮށްގެން 3000 އެނދު އަޅާނެ. އަދި ގެސްޓް ހައުސްތަކަށް ބޭނުންވާ ހުރިހާ ވަސީލަތްތަކެއް ފުރިހަމަކޮށްދޭނެ\n2 18 ޖުލައި ހއ. ހޯރަފުށި ހޯރަފުށީ ފަޅަކީ 8000 ހެކްޓަރު ހިއްކެން އޮތް ތަނެއް. ހުޅުމާލޭގައި ކުރީގެ ސަރުކާރާއި މިސަރުކާރުން ހިއްކި ސަރަހައްދަކީ 500 ހެކްޓަރުބިން. މިހެންވީމަ ރާއްޖޭގައި ބިމުގެ މުއްސަދިކަން އެބައޮތް. ފުރުސަތު ދެއްވައިފިއްޔާ މި ފަޅުގެ ބޭނުން އަޅުގަނޑުކުރާނަން\n3 24 ޖޫން ކ. މާފުށި މި އަހަރު ހުސްވުމުގެ ކުރިން އަޅުގަނޑުމެން އިޢުލާނު ކުރާނަން މާލެއަތޮޅުން5ފަޅެއް. އެއީ ޓޫރިޒަމްގެ ބޭނުންތަކަށް ތަރައްޤީ ކުރަން\n4 1 އޮގަސްޓް\n50 ފުޓްސަލް ދަނޑު ހުޅުވުމުގެ ރަސްމިއްޔާތު\n57އޮގަސްޓް ގދ. މަޑަވެލި · ގއ. ގދ.ގައި ފުރަތަމަ3އަހަރުގައި އެކަނި ފަތުރުވެރިކަމަށް 10000 އެނދު އުފައްދާނެ. ގދ. ގައި 6000 އެނދު، ގއ.ގައި 4000 އެނދު. މަޑަވެލި، ހޯނޑެއްދޫ، ނަޑައްލާގައި 1400 އެނދު ތަރައްގީ ކުރާނަން. ޖަރީޒާ ކޮންސެޕްޓްގައި މިކަމެއް ނާންނާނެ\n67އޮގަސްޓް ގދ. މަޑަވެލި · ގއ. ގދ. އަކީ ބޮޑު އަތޮޅެއް. މިއީ ޓުވަރިޒަމްގެ ހަބަކަށްވާނެ. ކާޑެއްދޫ އެއާޕޯޓް ކުރިއަށް އޮތް ތިން އަހަރު ބައިނަލް އަގްވާމީ އެއާޕޯޓަކަށް ވެގެންދާނެ\n77އޮގަސްޓް ގދ. ފަރެސްމާތޮޑާ · ގއ. އަދި ގދ. ވެގެންދާނީ ފަތުރުވެރިކަމުގެ ނާރެހަކަށް. ގއ. ގދ.ގެ 10000 އެނދުގެ ތެރެއިން 3000 އެނދު ފަރެސްމާތޮޑާ ދާއިރާ އަށް ހާއްސަކުރާނަން. އެއީ 15 ރަށް. މިއީ 500 މިލިއަން ރުފިޔާ. މިއާއެކު 5000 ޒުވާނުންނަށް ވަޒީފާ ލިބޭނެ\n87އޮގަސްޓް ގދ. ގައްދޫ · ކުރިއަށް އޮތް ދައުރުގެ ފުރަތަމަ ތިން އަހަރު ތެރޭގައި ގދ. ގައި 6000 އެނދު ތަރައްގީ ކުރާނަން. ގައްދޫ ދާއިރާގައި 21 ރަށް ތަރައްގީ ކުރަންޖެހޭނެ. މިދާއިރާގައި 4200 އެނދު ތަރައްގީ ކުރެވޭނެ. މިއީ 7000 ޒުވާނުންގެ ވަޒީފާ. ޓުވަރިޒަމް ދާއިރާގެ ބޮޑު މަންފާ ކުރިމަގުގައި ލިބެން އޮތީ ހުވަދު އަތޮޅަށް\n9 8 އޮގަސްޓް ގއ. ކޮނޑޭ · ކުރިއަށް އޮތް ދައުރުގެ ފުރަތަމަ ތިން އަހަރު ތެރޭގައި ގއ. ގައި 4000 އެނދު ތަރައްގީ ކުރާނަން. ކޮނޑޭ ދާއިރާގައި4ރަށް ތަރައްގީ ކުރާނެ. މިދާއިރާގައި 800 އެނދު ތަރައްގީ ކުރެވޭނެ. މިއީ 1500 ޒުވާނުންގެ ވަޒީފާ\n10 8 އޮގަސްޓް ގއ. ކޮލަމާފުށި · ކުރިއަށް އޮތް ދައުރުގެ ފުރަތަމަ ތިން އަހަރު ތެރޭގައި ގއ. ގައި 4000 އެނދު ތަރައްގީ ކުރާނަން. ކޮލަމާފުށީގައި ކައިރީގައި3ރިސޯޓް ތަރައްގީ ކުރާނެ\n11 8 އޮގަސްޓް ގއ. ވިލިނގިލި · ކުރިއަށް އޮތް ދައުރުގެ ފުރަތަމަ ތިން އަހަރު ތެރޭގައި ގއ. ގައި 4000 އެނދު ތަރައްގީ ކުރާނަން. ވިލިނގިލީގައި ދާއިރާގައި3ރިސޯޓް ތަރައްގީ ކުރާނެ. މިއީ 600 އެނދު. 1000 އާވަޒީފާ އުފެދޭނެ\n1 18 ޖުލައި ހއ. ހޯރަފުށި ރީނދޫ އުރަހަ ކަންނެލި ގަންނާނެ އެންމެ ކުޑައަގެއް ކަނޑައަޅާނެ. މަސްވެރި ދާއިރާތަކުގައި އައިސްޕްލާންޓްތައް މި ދައުރުގައި އެޅިއްޖެ. އިތުރު އައިސްޕްލާންޓާއި މަސްފެކްޓަރީތައް (އަންނަ ދައުރުގައި) އަޅާނަން. ބާނާ މަހަށް ވަގުތުން ވަގުތަށް ފައިސާދެވޭނެ ގޮތެއް ހޯދައިދޭނަން\n2 18 ޖުލައި ހއ. ހޯރަފުށި މަސްވެރިންނަށް ހާއްސަ އައިޑީކާޑެއް ތައާރަފްކުރާނެ. އެއިރުން އާއްމު ހިދުމަތްތައް ހޯދަން ކިޔޫގައި ތިބޭކަށް ނުޖެހޭނެ\n3 މ. ދިއްގަރު ސައުދީ ސަރުކާރުން މިދޭ އެހީގެ ތެރޭގައި އެންމެ ބޮޑު އިސްކަމެއް މިދެނީ، ދަނޑުވެރިކަމާއި، މަސްވެރިކަމުގެ ދާއިރާގައި މިހާރު ޙައްލުނުވެ ހުރި ހުރިހާ މައްސަލަތައް ޙައްލު ކުރަން. އަދި އިތުރު މަސް ފެކްޓްރީ ހެދުމަށް ބޭނުންވާ ފައިސާ ދިނުމާއެކީ، ދެން އެންމެބޮޑު ހޭދައެއް މި އެހީއިން ލިބިގެން މިދަނީ ބޯހިޔާވަހިކަމަށް\n47އޮގަސްޓް ގދ. މަޑަވެލި ކުރިއަށް އޮތް5އަހަރުތެރޭގައި މަސްވެރި ރަށްރަށުގައި އައިސްޕްލާންޓް އަޅާނަން. މީގެ ތެރޭގައި ގދ. މަޑަވެލި ހިމެނޭނެ\n57އޮގަސްޓް ގދ. މަޑަވެލި އާ ޖީލެއްގެ އާދޯނި ފަހަރު ގާއިމްކުރާނެ. އަމިއްލަ އަށް ދޯނީގެ އައިސް އުފައްދާނެ. ފިޝަރީޒުން އެދަނީ އެކަން ކުރަމުން\n67އޮގަސްޓް ގދ. ފަރެސް މާތޮޑާ މަސްވެރި ދޯނި ފަހަރަށް ކްރިޑެޓް ނުވަތަ ޑެބިޓް ކާޑެއް ދޫކުރާނަން. ހުރިހާ ކަމަކަށް މިކާޑުގެ ބޭނުން ކުރެވޭނެ. STOގެ ހުރިހާ ތަކެއްޗެއް ގަންނަން ނުވަތަ ހޯދަން މިކާޑު ބޭނުން ކުރާނެ. ފިނޭންސް އާއި STO އާއި މިފްކޯ ގުޅިގެން 100 މިލިއަން ރުފިޔާގެ ސްކީމެއް މަސްވެރިންނަށް ތައާރަފްކުރާނެ. މީގެ ކުރިން މަސްވެރިންނަށް ބާނާ މަހުގެ ހަމައަގު ނުލިބުން ހައްލު ކުރެވޭނެ\n1 26 ޖުލައި (މިނިވަންދުވަހުގެ ޖަލްސާގައި) ވިލިމާލޭ2ގައި 315,000 މީހުންގެ އާބާދީއަށް ބޭނުންވާ ވަސީލަތްތަކާއެކު2ވަނަ ޝަހަރު ތަރައްޤީކޮށް މާލެއާ ގުޅައިލެވޭނެ. އާދެ، މި މަޝްރޫޢު، Hiyaa Accomplished މަޝްރޫޢުގެ ތެރެއިން،މިހާރު ގެދޮރުނެތް 18 އަހަރުން މަތީގެ މީހުންނަށާއި، މި އިޙްތިފާލު ކުރަމުންގެންދާ މިއަދުގެ މިނިވަންދުވަހުން ފެށިގެން، 2030 ވަނަ އަހަރުގެ މިނިވަންދުވަހާ ހަމަޔަށް 18 އަހަރު ފުރެމުންދާ ހަމަ ކޮންމެ ދިވެހި ޒުވާނަކަށްމެ، މަދުވެގެން 1000 އަކަފޫޓުގެ ބިމުގެ ތަނަވަސްކަން ނުވަތަ އެޕާޓްމަންޓެއް ލިބިދެވޭނެ. ﷲގެ އިރާދަފުޅުން ހިޔާވަހިކަމެއްނެތް ދިވެއްސަކު އިރާދަކުރެއްވިއްޔާ ދެނެއް ރާއްޖެއަކު ނުހުންނާނެ\n2 10 ޖުލައި މ. މުލި މުލީގައި އެޕާޓްމަންޓްތަކެއް އަޅަން ބޭނުން. ކައުންސިލުން ބިންކޮޅެއް ހުސްކޮށް ބާއްވައިދޭން ބޭނުން\n3 13 އޮގަސްޓް ތ. ތިމަރަފުށި\nއަންނަ ހަފުތާގައި މުޅި ރަށުގެ ލޭންޑްޔޫސް ޕްލޭން ނިންމައި ކައުންސިލުން ބޭނުންވާ ގޮތަކަށް ބިން ދޫކުރަން ކުރިއަށްގެންދެވޭނެ.\nމ. އަތޮޅުގެ ފަސް ފަޅެއް މި އަހަރު ބިޑަށް ހުޅުވާލާނެ. އެތަންތަނުން 30000 ވަޒީފާ އިތުރުވެގެންދާނެ\n1 24 ޖޫން\n1 24 ޖޫން ކ. މާފުށި (2018ގައި އަލުން އިންތިޚާބުވެވެޑައިގެންފިނަމަ) އަޅުގަނޑުގެ ޗާޓުގެ އެންމެ ކުރީކޮޅުގައި މި ރަށުގެ ބިން ބޮޑުކުރުމުގެ މަޝްރޫޢު ހިމަނާނަން\n1 19 ޖުލައި މ. ދިއްގަރު އަޅުގަނޑުގެ ސަރުކާރުގައި އިރާދަކުރެއްވިއްޔާ ވޭވަށުގެ ބަނދަރަކީ ސިނާޢީ، އިޤްތިޞާދީ ބޮޑު ބަނދަރަކަށް އަޅުގަނޑު ހަދާނަން\n1 24 ޖޫން ކ. މާފުށި ކުޑަކުދިންގެ އިޞްލާޙިއްޔާ ހުރި ބިން ސަރުކާރުން މާފުށީގެ ރައްޔިތުންނަށް ދޫކޮށްލަން. ނިންމައިފިން\n2 10 ޖުލައި މ. މުލި ޤާބިލް”. މި މަޝްރޫޢުގެ ދަށުން އަޅުގަނޑުގެ އެންމެ އިސް އެއް ކަމަކަށް ވަނީ، ނުކުޅެދޭ ކުދިންނަށް އިތުރު ކަންތައްތައް ކޮށްދިނުން. ނުކުޅެދުންތެރިކަން ހުންނަ ހުރިހާ ކުދިންނަކީ، އެމީހުންނަށް ވަޒީފާގެ ފުރުޞަތު، ނޫނީވިއްޔާ ލޯނު ލިބުމުގެ ފުރުޞަތު، އަޅުގަނޑުމެން އިރާދަކުރެއްވިއްޔާ، ކޮންމެވެސް ކަހަލަ މައިކްރޯ ކްރެޑިޓް ސްކީމެއްގެ ދަށުން، އަޅުގަނޑުމެން ހަމަޖައްސައިދޭނަން. އަދި ސަރުކާރުގެ ކުންފުނިތަކުގެ ވަޒީފާ ލިބުމުގެ އިތުރުން، އެކަންވެސް ވާނެ. އެ ނުލިބޭ ކުދިންނަށް އަޅުގަނޑުގެ ސަރުކާރެއްގައި، ހަމަ އިރާދަކުރެއްވިއްޔާ، އެއްވަނަ ދުވަހުން ފެށިގެން މިއިން ކޮންމެ ކުއްޖަކަށް ފަސްހާސް ރުފިޔާގެ ޢިނާޔަތެއް އަޅުގަނޑު ކަށަވަރުކޮށްދޭނަން\n37އޮގަސްޓް ގދ. ފަރެސްމާތޮޑާ ކުރިއަށް އޮތް ރިއާސީ ދައުރުގައި ރިޓަޔާ ކުރާ އުމުރު 74 އަހަރަށް މަތިކުރާނަން\n1 24 ޖޫން ކ. މާފުށި އަންނަ އަހަރު (2019)ގެ ތެރޭގައި، މާފުށީގައި ކުނި ކަލެކްޓްކޮށްގެން ތިލަފުށްޓަށް ގެންގޮސް، މާފުށީގައި ކުނި ޖަމާނުވެ، ތިލަފުށީގައި އެންދުމުގެ އިންތިޒާމު ހަމަޖައްސާނެ\n1 24 ޖޫން ކ. މާފުށި ހއ. ހޯރަފުށީގެ ކައިރީގައި އަޅުގަނޑުމެން އެއަރޕޯޓެއް އެޅުމުގެ މަސައްކަތް އެއޮތީ ނިންމާފައި، އިޢުލާނުކޮށްފައި. ށ.އަތޮޅުގައިވެސް އެއަރޕޯޓް އެޅުމުގެ މަސައްކަތް ކުރިއަށް، އިރާދަކުރެއްވިއްޔާ މިއަހަރުގެ ތެރޭގައި ފެށިގެންދާނެ\n2 10 ޖުލައި މ. މުލި 1. މުލީގައި އެއާޕޯޓެއް އަޅައިދޭނަން (މުލީ ޖަލްސާ)\n32ޖުލައި ށ. ފުނަދޫ އަޅުގަނޑު ބިލެތްފަހީގައި އިޢުލާނު ކުރިން، އިރާދަކުރެއްވިއްޔާ ބިލެތްފަހީގައި އެ ބިތުގައި އަޅުގަނޑުމެން އެއަރޕޯޓެއް އަޅާނަން\n47އޮގަސްޓް ގދ. ފަރެސްމާތޮޑާ ފަރެސްމާތޮޑާ އެއާޕޯޓަށް އަންނަ އަހަރު މެދުތެރޭގައި ދަތުރުކުރާނެ\n5 8 އޮގަސްޓް ގއ. ވިލިނގިލި ރައީސް ޔާމީން ހޮވިއްޖެނަމަ ގއ. ވިލިނގިލީގައި ބައިނަލް އަގްވާމީ އެއާޕޯޓެއް އަމިއްލަ ކުންފުންޏަކުން އަޅާނެ. މިއާއެކު ހުވަދު އަތޮޅުގައި ސީޕްލޭން ހަބެއް އުފެދިގެންދާނެ\n1 10 ޖުލައި މ. މުލަކު އަޅުގަނޑުގެ ފަސް އަހަރުގެ ތެރޭގައި، ހަމަ ދަރުމަވަންތަ ހޮސްޕިޓަލުގެ ފެންވަރަށް ޚިދުމަތްދޭ، އަންހެނުންނާއި ކުޑަކުދިންނަށް ޚާއްޞަ ނެޝަނަލް ހޮސްޕިޓަލެއް އަޅުގަނޑު ޤާއިމުކުރާނަން\n17އޮގަސްޓް ގދ. ފަރެސްމާތޮޑާ އިންޓަ އެޓޯލް ޓްރާންސްޕޯޓް ސިސްޓަމެއް ހުވަދު އަތޮޅުގައި ގާއިމްކޮށްދޭނަން\n1 15 އޮގަސްޓް ތ. ދިޔަމިގިލި ސަރުކާރުގެ ކުރީކޮޅު ދިޔަމިގިލީގެ ރަށްގިރުމުގެ މައްސަލަ ހައްލުކޮށްދޭނަން\n2 14 އޮގަސްޓް ތ. ބުރުނި\nބުރުނީގެ ރަށްގިރުމުގެ މައްސަލަ ހައްލުކޮށްދެއްވާނަން.\n1 15 އޮގަސްޓް ތ. ދިޔަމިގިލި ކުރިއަށް އޮތް ފަސް އަހަރު ގާދިއްފުށީގެ ނަރުދަމާ ވެސް ގާއިމް ވެސް ކޮށްދޭނަން\n1 13 އޮގަސްޓް ތ. ތިމަރަފުށި ތިމަރަފުށީ މަގު ތާރުއަޅައި އަންނަ އަހަރު ނިންމައިދޭނަން\n2 15 އޮގަސްޓް ތ. މަޑިފުށި\n1 13 އޮގަސްޓް 2018 ތ. ކަނޑޫދޫ ސާފު ބޯފެން ކަނޑޫދޫއަށް ކަށަވަރުކޮށްދޭންޖެހޭ\n2 13 އޮގަސްޓް 2018 ތ. ވޭމަންޑޫ އާރޯ ޕްލާންޓް ވޭމަންޑޫގައި އަޅައިދޭނަން\n3 14 އޮގަސްޓް 2018 ތ. ވިލިފުށި ސެޕްޓެމްބަރު 23ގެ ކުރިން ވިލިފުށީ ރައްޔިތުންގެ ގެތަކަށް ސާފުފެން ލިބޭނެ\n1 13 އޮގަސްޓް ތ. ވޭމަންޑޫ ކަރަންޓް މައްސަލަ ހައްލު ކުރުމަށް ޗައިނާ ސަރުކާރާ ވާހަކަ ދައްކައިގެން ގެނައި 30 ޖަނަރޭޓަރުގެ ތެރެއިން ވޭމަންޑޫ އަށް ވެސް ޖަނަރޭޓަރެއް ލިބިގެންދާނެ\nއަޅުގަނޑުމެންނަށް ވޯޓް ދެއްވާ


Fenaka in generator set assemble kuran fashaifi | Mihaaru\nވިޔަފާރި / ފެނަކަ ކޯޕަރޭޝަން\nފެނަކައިން ޖަނަރޭޓަރު ސެޓް އެސެމްބްލް ކުރަން ފަށައިފި\nފެނަކައިގެ މުވައްޒަފުންތަކެއް ޖެން ސެޓެއް އެސެމްބަލް ކުރަނީ-- ފޮޓޯ: ފެނަކަ\n24 ނޮވެމްބަރ 2021 - 19:23\nފެނަކަ ކޯޕަރޭޝަނުން ޖެނެރޭޓަރު ސެޓް އަމިއްލަ އަށް އެސެމްބްލްކޮށް، ޚިދުމަތް ފުޅާކޮށްފި އެވެ.\nއެ ކުންފުނިން ބުނި ގޮތުގައި ކަރަންޓު އުފެއްދުމަށް ބޭނުންވާ ޖެން ސެޓުތައް އެސެމްބްލް ކުރަން ފެށީ މި އަހަރުގެ ޖޫން މަހު އެވެ. މިއީ އެ ކުންފުނިން ރައްޔިތުންނަށް ދެމުން އަންނަ ހިދުމަތްތައް ދެމެހެއްޓެނިވި ގޮތެއްގައި، އީޖާދީ ވިސްނުންތަކާ އެކު އިތުރަށް ފުޅާކޮށް، ތަރައްގީ ކުރުމަށް ކުރެވޭ މަސައްކަތްތަކުގެ ތެރެއިންނެ ފެށި މަސައްކަތެއް ކަމަށް ފެނަކައިން ބުންޏެވެ.\nޖެން ސެޓުތައް ފެނަކައިން އެސެމްބްލް ކުރަނީ ބޭރުން ސްޕެއާޕާޓުތައް ގެނެސް ރަށްރަށުގައި ހުންނަ ފެނަކައިގެ ވޯކްޝޮޕްތަކުގައި އެ ކުންފުނީގެ އަމިއްލަ އިންޖިނޭރުންނެވެ. މިހާތަނަށް ހަ ރަށަކަށް ބޭނުންވާ ޖެން ސެޓު އެސެމްބްލްކޮށް ހިދުމަތް ދޭން ވަނީ ފަށައިފަ އެވެ.\nފެނަކައިން ބުނީ އެ ކުންފުނިން 100 ކިލޯވޮޓުން ފެށިގެން 1،000 ކިލޯވޮޓާ ހަމައަށް ޑީސަލް އިންޖީނު އެސެމްބްލް ކުރާ ކަމަށެވެ. އަދި ފާއިތުވި ފަސް މަސް ދުވަހުގެ ތެރޭގައި ކުރި މަސައްކަތުގެ ނަތީޖާ ރަނގަޅުވެފައި ކާމިޔާބު ކަމަށް ވެސް އެ ކުންފުނިން ބުންޏެވެ.\nމި ހިދުމަތާ އެކު ރާއްޖެއިން ބޭރުން އިންޖީނު އެތެރެކުރުމަށްވުރެ ހަރަދު ކުޑަވާނެ ކަމަށް ވެސް ފެނަކައިން ބުންޏެވެ. އަދި ވަގުތު ސަލާމަތްވެފައި، އިތުބާރު ހުރި ހިދުމަތެއް ދިނުމަށް މަގުފަހިވާނެ ކަމަށް ވެސް އެ ކުންފުނިން ބުންޏެވެ.\nޖެން ސެޓް އެސެމްބްލް ކުރުމުގެ މަސައްކަތް އިތުރަށް ފުޅާކުރުމަށް، ފެނަކައިން އަންނަނީ މަސައްކަތް ކުރަމުންނެވެ. އެގޮތުން، ގދ. ތިނަދޫގައި ގާއިމު ކުރާ ސަރަހައްދީ ވޯކްޝޮޕް އަންނަ އަހަރުގެ ފުރަތަމަ ކުއާޓާގައި އޮޕަރޭޝަނަށް ގެނައުމަށް މަސައްްކަތް ވަނީ ފަށައިފަ އެވެ.\nފެނަކައިން ބުނިގޮތުގައި ތިނަދޫގައި ހުޅުވާ ވޯކްޝޮޕް ވާނީ ރާއްޖޭގައި ޖެން ސެޓް މަސައްކަތް އެންމެ ފުރިހަމަ ގޮތުގައި ކުރެވޭނެ ވޯކްޝޮޕަށެވެ. މި ވޯކްޝޮޕުގައި ޒަމާނީ ވަސީލަތްތައް ހުންނާނެ ކަމަށް ވެސް އެ ކުންފުނިން ބުންޏެވެ.\nރަށްރަށަށް ބޭނުންވާ އާރުއޯ ޕްލާންޓްތައް އެސެމްބްލް ކުރުމުގެ ހިދުމަތް ވެސް ފެނަކައިން ފޯރުކޮށްދެ އެވެ. މި ހިދުމަތް ވެސް ފުޅާ ކުރާނެ ކަމަށް ފެނަކައިން ބުންޏެވެ.\nކިހާދުވަހެއްގެ ވޮރަންޓީއެއް ދެންތޯ؟ އިސްކުރެއްވެސް އަމިއްލައަށް ހަދާނުލަ ނަޓާ ވަސަރަށް ދަންދެން އެތެރެކޮށްގެން ގެނެސް ރޭވިމަ އެދެން ވަރަށް މޮޅުވީކީ ނޫނޭ. ސްޓެލްކޯއިން ތިކަހަލަ ކަނޑުކޮސް ކަަންތައްކުރަންއުޅުމަށްވުރެ ރިނިވެބްލް އެނަރޖީއަށް ފަންޑުކޮށް އިންވެސްޓްކޮށް އުފެއްދުމެއް އުފެއްދޭތޯ އުޅުން މާ ބުއްދިވެރި. އިރުގެ ހަކަތައިންނާއި ވައިން ކަރަންޓު އުފެއްދޭތޯ ނޫޅެ ތެޔޮއަންދައިގެން ކަރަންޓްނަގަން ތިޔަ ގެންގުޅޭ ވިސްނުންދޫކުރަންޖެހޭ.\nކަލޭމެން ތިޔަބުނާ މޮޅު ސިންގަޕޫރު ގައިވެސް ކަންކުރަނީ އެއްގޮތަކައް. ސިންގަޕޫރު އެކްސްޕޯރޓް ކުރާ މުދަލުގެ ތެރޭގައި ސިންގަޕޫރު އުފެއްދުމުގެ ނަމުގައި ވިއްކާ ތަކެތި ބަންދުކޮއްފައި ހުންނަނީ މެލޭޝިއާ ގައި..\nމާލެ ކައިރީގައި ތިޔަކަން ކުރީމަދޯ ރާއްޖޭގެ ހުރިހާ ހިސާބަކަށް ޚިދުމަތް ދިނުމަށް ފަސޭހަވާނީ. ރާއްޖޭގެ އެންމެ ދެކުނުން ކިހިނެތް އުތުރުގެ ރަށަކަށް ޚިދުމަތްދޭނީ؟\nމިގޮތަށް އެސެންބުލްކުމަކީ ހަމަ ރޫޅާރޭވުންފަދަކަމެއްނޫންތަ؟ މިނުކިޔާނެ އިންޖީނުހެދުމެކޭ. ސްޓެލްކޯއިން އިންޖީނުހަދަނީއޭކިޔާފާވެސް ހަދަނީ ކޮސް.


Angolhitheemu Rayyithunge Faraathun Ungoofaarah 1000 Kaashi Hadhiyaakoffi | ungoofaaru.com\nބަނޑޭރިގަނޑު/ޚަބަރު/އަނގޮޅުތީމު ރައްޔިތުންގެ ފަރާތުން އުނގޫފާރަށް 1000 ކާށި ހަދިޔާކޮށްފި\n0 989 މިނެޓެއް ނުވަނިސް ކިޔާލެވޭ\nރ. އަނގޮޅިތީމު ރައްޔިތުންގެ ފަރާތުން އުނގޫފާރު ރައްޔިތުންނަށް 1000 ކާށި ހަދިޔާކޮށްފިއެވެ. އަނގޮޅިތީމު ރައްޔިތުންގެ ފަރާތުން އަންނަނީ މިވަގުތު ކޮވިޑް-19 އާ ގުޅިގެން ރ.އަތޮޅުގައި މޮނީޓަރިންއަށް ލާފައިވާ ރަށްރަށުގެ ރައްޔިތުންނަށް އެހީތެރިކަން ފޯރުކޮށްދެމުންނެވެ.\nއަނގޮޅިތީމުން ހަދިޔާކުރި ކާށިތައް މިއަދު އުނގޫފާރަށް ލިބިފައިވާއިރު އުނގޫފާރު ބަނދަރުމަތިން އެތަކެއްޗާ ހަވާލުވީ އުނގޫފާރު ކައުންސިލުންނެވެ. އުނގޫފާރު ކައުންސިލުން ވަނީ އަނގޮޅިތީމުގެ ރައްޔިތުންނަށް ޝުކުރު އަދާކޮށް ހަނދާނީ ލިޔުމެއް ހަވާލުކޮށްފައެވެ.\nރ. އަތޮޅުގެ އެންމެ އާބާދީ ކުޑަ ރަށްތަކުގެ ތެރޭގައި ހިމެނޭ އަނގޮޅިތީމުން އަންނަނަނީ ކޮވިޑް-19 އާ ގުޅިގެން މޮނީޓަރިންއަށް ލާފައިވާ ގިނަ ރަށްރަށެއްގެ ރައްޔިތުންނަށް އެހީތެރިކަން ފޯރުކޮށްދީ އުޚުވަތްތެރިކަމުގެ ރީތި ނަމޫނާއެއް ދައްކަމުންނެވެ.\nމި ގޮތުން އަނގޮޅިތީމުން ވަނީ އަލިފުށި ރައްޔިތުންނަށް 1130 ކާށި ދުވާފަރު ރައްޔިތުންނަށް 2000 ކާށި ހަދިޔާކޮށްފައެވެ، އަދި މީގެ އިތުރުން އަނގޮޅިތީމު ރައްޔިތުން ވަނީ ރ، ހުޅުދުއްފާރު ރައްޔިޓުންނަށް 1 ޓަނު މަސް ހަދިޔާކޮށްފައެވެ.\nރ.އަނގޮޅިތީމު ކޮވިޑް-19 އަނގޮޅިތީމް ކައުންސިލް\nރ. މީދޫ މޮނީޓަރިންގް އިން ނަގައިފި


Heyonuvaane! Meehunge Dhiriulhun Halaaku Nukurey! | ungoofaaru.com\nބަނޑޭރިގަނޑު/ދިރިއުޅުން/ދީން/ހެޔޮނުވާނެ! މީހުންގެ ދިރިއުޅުން ހަލާކު ނުކުރޭ!\nހެޔޮނުވާނެ! މީހުންގެ ދިރިއުޅުން ހަލާކު ނުކުރޭ!\nމުޙައްމަދު ސުޒީލް5ސެޕްޓެމްބަރ 2019\n2 6,8163މިނެޓުން ކިޔާލެ\nއާނއެކެވެ. ކޮންމެ މީހަކަށްވެސް އެނގޭ އެއް ހަގީގަތަކީ ހިލޭ އަންހެނުންނާއި ހިލޭ ފިރިހެނުން ގައިގޯޅިވެ އުޅުމަކީ ޙަރާމް ކަމެއް ކަމެވެ. އަދި ކައިވެނީގެ ކުރިން ދެ ލޯބިވެރިންގެ ތެރޭގައި އުފެދޭ ކޮންމެ ގުޅުމަކީވެސް ޒީނޭގެ ޙަރާމް ގުޅުމެކެވެ. މިކަން ނޭނގޭ މީހަކު މި ރާއްޖޭގައި ނުހުންނާނެ އޭ ބުނުމަކީ ދޮގަކަށް ނުވާނެއެވެ. އެހެން ނަމަވެސް ކުރާނީ ވަކި ކީއްހެއްޔެވެ. މިއަދުގެ ދަރީން އެކުދިން އެންމެެ ޅަފަތުގެ ދުވަސްވަރުން ފެށިގެން ލޯބިވެރިން ނުވަތަ ބިޓުން ހޯދުމަކީ ޒަމާނީ ކަމަކަށްވެ، ފާފައެއް ކަން ވަނީ ހަނދާން ނެތިފައެވެ. ކީރިތި ޤުރުޢާންގައި މާތް ﷲ ވަޙީ ކުރައްވާފާއިވެއެވެ.\nيَٰبَنِىٓ ءَادَمَ قَدْ أَنزَلْنَا عَلَيْكُمْ لِبَاسًا يُوَٰرِى سَوْءَٰتِكُمْ وَرِيشًا ۖ وَلِبَاسُ ٱلتَّقْوَىٰ ذَٰلِكَ خَيْرٌ ۚ ذَٰلِكَ مِنْ ءَايَٰتِ ٱللَّهِ لَعَلَّهُمْ يَذَّكَّرُونَ ﴿٢٦﴾\nމާނައީ: އޭ آدم ގެދަރިންނޭވެ! ތިޔަބައިމީހުންގެ عورة ތައް ނިވައިކުރަނިވި ހެދުމާއި، ޒީނަތްތެރި ފޭރާން، ތިމަންރަސްކަލާނގެ ތިޔަބައިމީހުންނަށް ދެއްވީމެވެ. އަދި تقوى ގެ ފޭރާން މާހެޔޮކަން ބޮޑެވެ. އެކަންތައްތައްވަނީ، اللَّه ގެ آية ތަކުގެ ތެރެއިންނެވެ. (އެއީ) އެއުރެން ހަނދުމަ ކުރުމަށްޓަކައެވެ.\nކޮންމެއަކަސް ކައިވެނީގެ ބޭރުން ހިލޭ އަންހެނަކާއި ފިރިހެނަކު ރައްޓެހިވެގެން އުޅުމަކީ ޙަރާމް ކަމަކަށް ވިޔަސް މިއަދު މި މުޖުތަމައުގައި އެކަން ކުރަމުން އަންނަނީ މައިންބަފައިންނަށް ވެސް އެކަން އެނގޭ ޙާލުގައެވެ. ގިނަ ފަހަރު އެކަން ހުއްޓުވުމަކީ މާ މުހިއްމު ކަމެއްގެ ގޮތުގައި އެ މައިންބަފައިން ނުދެކެއެވެ. ނަތީޖާއެއްގެ ގޮތުން އެއްކަލަ ދެ ލޯބިވެރިން އުޅޭނެހާ ގޮތަކަށް ގެއިންބޭރުގަ އާއި ގޭތެރޭގައިވެސް އުޅެމުން ދަނީއެވެ. ބައެއް މައިންބަފައިންނަށް ހީވެފައި އޮންނަ ގޮތުގައި އެމީހުންގެ ދަރިން ލޯބިވެރިން ހޯދައިގެން ގެއަށް ގެނެސްގެން އުޅުމަކުން މައްސަލަ އެއްނެތެވެ. ސަބަބަކީ އެކުދިން ގެއަށް އައުމަށް ހުއްދަ ދިނުމުން އެކުދިން ގޯސް ކަމެއް ނުކުރާނެ ކަމަށް ހީކުރެވުމެވެ. ނަމަވެސް ޙަޤީގަތަކީ އެ އެއް ނޫނެވެ. ހިލޭ އަންހެނެކާއި ފިރިހެނަކު އެކަހެރި ވުމުން އެ ދެމީހުންގެ ދޭތެރެއަށް ވަންނާނެ ތިންވަނަ ފަރާތަކީ ޝައިތާނާއެވެ. އެހެންކަމުން އަޤީދާ ބަލިކަށިވެފައިވާ ދެލޯބިވެރިން ތިބެނީ ހުސް ވަގުތު ކޮޅަކަށް ބަލަ ބަލައެވެ. މަންމަ ނުވަތަ ބައްޕަ ކިރިޔާވެސް ފަރާތަކަށް ޖެހިލުމުން ކޮންމެވެސް ގޯސްކަމެއް އެ ކުޑަ ވަގުތު ކޮޅު ތެރޭގައިވެސް ކޮށްލެވޭތޯ ބަލައެވެ. ކުޑަ ކުޑަ ގޯހަކުން ފަށާ ގޯސް ހައްދުން ނެއްޓި ދެން މަޖުބޫރު ކުރުވަނީ ބޮޑު ގޯހަކާ ދިމަލަށް ދިއުމަށެވެ.\nކޮންމެއަކަސް ލޯބިވާ ބޯއީ ފުރެންޑް ދެކެ ވާ ލޯތްބެއްގެ ބޮޑުކަމުން ކުރެވޭ އިތުބާރުގެ ވާހަކަ ދެއްކުމަށް ވުރެ ރަނގަޅުވާނީ ނުދެއްކުމެވެ. ކުރާ އިތުބާރެއްގެ ބޮޑުކަމުން ތިމާގެ ހަޔާތް ވެއްޔާއި މޮޑެލެވޭއިރުވެސް މި ކުރެވެނީ ކިހާވަރެއްގެ ކަމެއް ކަން ވެސް އިހުސާސް ވެސް ނުކުރެވެއެވެ. ވާނީވެސް އެހެންތާއެވެ. ބޯއީ ފުރެންޑް އެވަނީ ދުވަހަކުވެސް ވަކި ނުވާނެ ކަމަށް ހުވަޔާއި އަހުދު ކޮށްފައެވެ. އަދި ބޯއީ ފުރެންޑް ބުނާ ކަންކަން ނުކޮށްދެވޭނަމަ ލޯބި ވާކަމަކަށް ބޯއީ ފުރެނޑް ޤަބޫލެއް ނުކުރާނެއެވެ. އަދި ބޯއީ ފުރެންޑް ބުނާ ކަންކަން ނުކޮށްދެވިއްޖެ ނަމަ ބޯއީ ފުރެންޑް ހިތުގައި ޖެހިދާނެތީވެ، ގާރލފުރެނޑަށް ބޯއީ ފުރެންޑް ބުނާ ކަން ކަން ނުކޮށް ހުރުމަކީ ވާނެ ކަމެއް ނޫނެވެ.\nކޮންމެއަކަސް ދުވަހަކުވެސް ވަކި ނުވާން ކަމަށް ވައުދުވެ، ފެށިގެން ދާ ގުޅުންތަކަށް ލޯބި އިތުރުވަނީ ގާރލްފުރެނޑް މަތިން ދުރުގައި ހުންނަ ވަގުތު، މިސްވުމުން، ބަލައިލާނެ ލޯބި ލޯބި ދެތިން ފޮޓޯ ފޮނުވާ ހިސާބުންނެވެ. ގިނަ ފަހަރު ކުރާ އިތުބާރެއްގެ ބޮޑުކަމުން ޕޮޓޯ ފޮނުވަމުން އެ ފޮނުވާ ފޮޓޯ ބަލާފައި ވީ އެންމެ އަވަހަކަށް ޑިލީޓް ކުރުމަށްވެސް ޝަރުތު ކުރާ ފަހަރު މަދެއް ނޫނެވެ. ނަމަވެސް ކޮންމެވެސް ބަހަނާ އެއް ދެއްކުމަށް ފަހު އެ ފޮޓޯ ޑިިލީޓް ނުކޮށް ފޯނުގައި ހިތުން އެންމެ ވަރުގަދަ ސެކިއުރިޓީއާއި އެކު ފޮރުވައެވެ. ނަމަވެސް ޒަމާނަކީ ޓެކްނޮލޮޖީގެ ގޮތުން ވަރަށްވެސް ކުރި އަރާފައިވާ ޒަމާނެއް ކަމުން ފޯނު ތަކުގައި ފޮރުވާފައި ހުންނަ އެއްޗެހި ނެގުމަކީ އުންދަގޫ ކަމެއް ނޫނެވެ.\nކޮންމެއަކަސް ތިބާ ފޯނުގައި ފޮރުވާފައިވާ އެ ގާރލްފުރެންޑްގެ ޕޮޓޯ ތިބާ ލީކް ކޮށްލަން ބޭނުން ނުވިއަސް ކޮންމެވެސް ގޮތަކުން ލީކްވެއްޖެ ހިނދެއްގައި، ބޭޒާރުވެ، ފަލީހަތް ވެގެން ދާނީ ތިބާއެއް ނޫނެވެ. ބަރުބާދުވެ ހަޔާތް ކުދި ކުދިވެގެން ދާނީވެސް ތިބާގެ ހަޔާތެއް ނޫނެވެ. ތިބާއަށްޓަކައި އިތުރު އެއްވެސް މީހަކަށް ނުކުރާ ވަރުގެ ވަރުގަދަ އިތުބާރެއް ކުރުމަށްފަހު އެ ފޮޓޯ ފޮނުވި ކުއްޖާގެ ހަޔާތެވެ. ކޮންމެހެން ފޮޓޯ ފޮނުވާކަށް ނުޖެހެއެވެ. ނަމަވެސް އެ ގާރލްފުރެންޑް އެކަން ކުރީ ހަމަ ތިބާދެކެ ވާ ލޯތްބެއްގެ ބޮޑުކަމުންނެވެ.\nރައްޓެހިވެގެން އުޅުނު ކުއްޖާއާއި ރުޅިވާން ޖެހުމުން ނުވަތަ ކޮންމެވެސް ސަބަބަކާ ހުރެ ވަކިވާން ޖެހުމުން ނުވަތަ ތިބާގެ ނަޒަރުން ނަމަ ބޭވަފާތެރި ވުމުން އެއްކަލަ ގާރލްފުރެންޑް ލޯބިން ފޮނުވި ބަރަަހަނާ ފޮޓޯ ތިބާގެ ރައްޓޭހިންނަށް ދައްކައި ތިޔަ ހަދަނީ ތިބާ އަށް ވަކި ކޮން މޮޅު ތަކެއް ލިބޭނެ ކަމަށް ހީކޮށްގެން ހެއްޔެވެ. ނިކަން ވިސްނަބަލާށެވެ. ތިބާ ލީކް ކޮށްލާ ބަރަހަނާ ފޮޓޯއިން އެ ކުއްޖާގެ މުޅި ދިރިއުޅުން ބަރުބާދުވެ، ވެއްޔާއި މޮޑެވެގެންދާއިރު ތިބާގެ ހިތުގައި އެއްވެސް ރަހުމެއް ކުލުނެއް ހަމްދަރުދީގެ ޒައްރެއްގެ މިންވަރުވެސް ނެތީ ހެއްޔެވެ. އެދުވަހު ތިބާ ރައްޓެހިވެގެން އުޅުނު ލޯބިވެރިޔާގެ ބަރަހަނާ ފޮޓޯ ލީކް ކުރަމުން ދާއިރު މާދަމާ ތިބާގެ މަންމަ، ދައްތަ، ނުވަތަ ކޮއްކޮ ވެސް ތިބާ އަށް ތިބާގެ ލޯބިވެރިޔާ ކުރިފަދަ އިތުބާރެއް ކޮށްގެން އެފަދަ ބަރަހަނާ ފޮޓޯ އެމީހުންގެ ލޯބިވެރިއާއަށް ފޮނުވުމަށް ފަހު އެ ބަރަހަނާ ފޮޓޯ ލީކް ވެއްޖެ ނަމަ ތިބާ ލަދެއް ނުގަންނާނެ ހެއްޔެވެ. ތިބާގެ ރައްޓެހިން ތިބާގެ އާއިލާ މީހުންގެ ފޮޓޯ ލީކްވެގެން އުޅޭ ވާހަކަ ތުންތުން މަތިން ދެކެވޭ އަޑު އިވުމުން ތިބާ އަށް ކެއްވާނެ ހެއްޔެވެ. ނުވާނެއެވެ. ހަމަ އެފަދައިން ތިބާ އެހެން މީހުންގެ ބަރަހަނާ ފޮޓޯ ލީކު ކުރަމުން ދާއިރު އެމީހުންގެ ހިތަކަށް ކުރާނެ އަސަރު ނުވަތަ ދިރިއުޅުމުގައި ލިބިދާނެ ގެއްލުމަކަށް ކުޑަވެސް ފަރުވާލެއް ނެތީހެއްޔެވެ. އެ މައުސޫމް އިންސާނާ ތިބާއަށް ނުހަނު އިތުބާރު ކުރުމަށް ފަހު ފޮނުވާ ބަރަހަނާ ފޮޓޯ އާންމު ކުރުމަކީ ތިބާއަށް މޮޅުކަމަކަށްވެ، ރައްޓެހިންގެ ކުރިމަތީ އަގު އަރައިގެން ދާނެ ކަމެއް ކަމަށް ދެކުނަސް އެއީ ތިބާގެ ފިނޑި ކަމާއި ލަދު ހަޔާތް ކުޑަކަމެވެ. ކުރިންވެސް ކުރީ ފާފައެވެ. ދެންވެސް ކުރެވެނީ ފާފައެވެ. އަދި ތިބާ އެ ލީކް ކޮށްލާ ފޮޓޯ ބަލާ ކޮންމެ މީހެއްގެ ފާފައިގެ ޒިންމާވެސް ތިބާ އުފުލަން ޖެހޭނެކަން ހަނދާން ކުރާށެވެ.\nއޭ ލޮބުވެތި އަންހެނާއެ! މާތް ﷲ އަށް ބިރުވެތިވޭ! ކިތަންމެ ސިއްރުން ކުރި ފާފައެއް ކަމުގައި ވިޔަސް ﷲ އީ ހުރިހާ ކަމެއް މޮޅަށް ދެނެވޮޑެގަންނަވާ އަދި އައްސަވާ ވޮޑިގެންވާ އިލާހެވެ.\nސޫރަތް: އަންނޫރު 31 ވަނަ އާޔަތް\n“އަދި مؤمن އަންހެނުންނަށް އެކަނބަލުންގެ ބެލުންތައް ތިރިކުރުމަށާއި، އެކަނބަލުންގެ فرج ތައް ރައްކާތެރިކުރުމަށް ކަލޭގެފާނު ވިދާޅުވާށެވެ! އަދި އެކަނބަލުންގެ ޒީނަތުގެ ތެރެއިން ފާޅުވެގެންވާތަން ފިޔަވައި (އެބަހީ: މޫނާއި ދެއަތްތިލަ ފިޔަވައި) އެކަނބަލުންގެ ޒީނަތް ފާޅުނުކުރާހުށިކަމެވެ! އަދި އެކަނބަލުންގެ ބުރުގާތައް، އެކަނބަލުންގެ ކަރުވަޅުތަކުގައި އަޅައިނިވައިކުރާހުށިކަމެވެ! އަދި އެކަނބަލުންގެ ފިރިންނަށް، ނުވަތަ އެކަނބަލުންގެ ބަފައިންނަށް، ނުވަތަ އެކަނބަލުންގެ ފިރިންގެ ބަފައިންނަށް، ނުވަތަ އެކަނބަލުންގެ ފިރިހެން ދަރިންނަށް، ނުވަތަ އެކަނބަލުންގެ ފިރިންގެ ފިރިހެން ދަރިންނަށް، ނުވަތަ އެކަނބަލުންގެ أخ ންނަށް، ނުވަތަ އެކަނބަލުންގެ أخ ންގެ ފިރިހެން ދަރިންނަށް، ނުވަތަ އެކަނބަލުންގެ أخت ންގެ ފިރިހެން ދަރިންނަށް، ނުވަތަ އެކަނބަލުންގެ ތެރެއިންވާ އަންހެނުންނަށް، ނުވަތަ އެކަނބަލުންނަށް މިލްކުވެގެންވާ އަޅުންނަށް، ނުވަތަ ފިރިހެނުންގެ ތެރެއިން އެދުންވެރި ކަމެއް ނުހިނގާވަރުގެ ގެންގުޅޭ މީހުންނަށް، ނުވަތަ އަންހެނުންގެ عورة ތައް ނޭނގޭވަރުގެ ކުޑަކުއްޖާއަށް މެނުވީ، އެކަނބަލުންގެ ޒީނަތް ފާޅުނުކުރާހުށިކަމެވެ! އަދި އެކަނބަލުންގެ (ގަހަނާއާއި) ޒީނަތުގެ ތެރެއިން، ވަންހަނާވެފައިވާ ތަކެތި އެންގުމަށްޓަކައި، ފައިތިލަތަކުން (ބިމުގައި) އެކަނބަލުން ނުތަޅާހުށިކަމެވެ! އޭ مؤمن ންނޭވެ! ތިޔަބައިމީހުން އެންމެން اللَّه އަށް توبة ވާށެވެ! (އެއީ) ތިޔަބައިމީހުން ދިންނަވައި، نصيب ލިބުމަށްޓަކައެވެ.”\nއުފާ ފުޓުސަލް ކަޕް - ބޮޑު ތަފާތަކުން ޑަބަލްއެލް ބަލިކޮށް ތިޔަމަސް ފައިނަލަށް\nއުފާ ފުޓްސަލް ކަޕް - ޕެނަލްޓީ ޖަހައިގެން ވައިނޮޓް ސްޕޯރޓްސް ބަލިކޮށް ޗެމްޕިއަން ޔަންގް ސްޓަރ ފައިނަލަށް


31 Ingili huri mi anhen meehaa dhuniyeyge record fothah - One Online\n31 އިނގިލި ހުންނަ ކުމާރީ ----\n31 އިނގިލި ހުރި އަންހެނަކު ދުނިޔޭގެ ރެކޯޑު ފޮތުން ޖާގަ ހޯދައިފިއެވެ.\nއިންޑިއާގެ ރައްޔިތެއް ކަމަށްވާ، އުމުރުން 63 އަހަރުގެ ކުމާރިކާ ނަޔަކް އަށް ދުނިޔޭގެ ރެކޯޑު ފޮތުން ޖާގަ ލިބުނީ ދުނިޔޭގައި ހުރި އެންމެ ގިނަ އިނގިލި ހުރި މީހާއަށް އޭނާ ވީމަ އެވެ. އެނާގެ އަތުގައި 12 އިނގިލި ހުރި އިރު ފައިގައި 19 އިނގިލި ހުރެއެވެ.\nމިހާ ތަނަށް މި މަގާމު ދަމަހައްޓާފައި ވަނީ އިންޑިއާގެ ދެވެންދަރު ސުތާރު ނަމަކަށް ކިޔާ މީހެކެވެ. އޭނާގެ އަތުގައި 14 އިނގިލި ހުރިއިރު ފައިގައި 14 އިނގިލި ހުއްޓެވެ.\nއިންޑިއާގެ އޮޑިއްސާއަށް ނިސްބަތްވާ ކުމާރީ ބުނިގޮތުގައި އަވަށްޓެރިން އޭނާއަށް މުހާތަބު ކުރަނީ "ވިޗް" އޭ ކިޔާފައި ކަމަށާއި މަގުމަތިން ވިޔަސް އޭނާ ފެންނަ ހިސާބަށް މީހުން ނުދާ ކަމަށެވެ.\n"އަހަރެން އުފަންވި އިރުވެސް ހުރީ މިހެން. އާއިލާ ފަގީރު ކަމުން ބޭސް ނުކުރެވުނު. މިހާރު މިގޮތުގައި ހުންނަތާ 63 އަހަރު ވެއްޖެ" ކުމާރީ ބުންޏެވެ.\nކުމާރީގެ އަތުގެ އިނގިލިތައް ---\n"ގޭ ދޮށު މީހުން ބުނަނީ އަހަންނަކީ ވިޗް އެކޭ. ހާއްސަކޮށް ދީންވެރި މީހުން ދެކެނީ އެހެން ގޮތަކަށް. އެންމެން ވެސް އުޅެނީ ދުރު ދުރުން. ބައެއް ފަހަރު ހާލު ބަލާލާ ނަމަވެސް އެހީއެއް ވާކަށް ބޭނުމެއް ނުވޭ" ކުމާރީ ބުންޏެވެ.\nކުމާރީ ބުނި ގޮތުގައި އޭނާއާ މެދު އަމަލު ކުރާ ގޮތުން ގޭތެރޭގައި ގިނަ ވަގުތު ހޭދަކުރަން މަޖުބޫރުވެފައިވާ ކަމަށެވެ.\nކުމާރީގެ އަވަށްޓެރިއެއް މީޑިއާއަށް ދިން އިންޓަވިއުއެއްގައި ބުނީ، އެ އަވަށަކީ ކުޑަކުޑަ އަވަށެއް ކަމަށާއި އެންމެންވެސް އެކިކަހަލަ ސުޕާސްޓިޝަން ކަންކަން ގަބޫލު ކުރާ ކަމަށެވެ.\n"އަހަަންނަށް ވެސް އެނގޭ އެއީ މެޑިކަލް ކޮންޑިޝަނެއްކަން. އެކަމަކު އެހެން މީހުން އޭނާއާ މެދު ދެކެނީ ވަރަސް ގޯސްކޮށްކަން. ވަރަށް ދެރަވޭ. އޭނާގެ އަތުގައި ބޭސްކުރަން ފައިސާއެއް ވެސް ނެތް." ކުމާރީގެ އަވަށްޓެރިޔާ ބުންޏެވެ.\nއިންޑިއާ ސަރުކާރުގެ ސަމާލުކަމަށް ކުމާރީގެ ވާހަކަތައް އައުމާ ގުޅިގެން މިހާރު ވަނީ ދިރިއުޅޭނެ ގެއެއް ދީފައެވެ. އަދި އޭނާއަށް ވަނީ ޕެންޝަންވެސް ހަމަޖައްސައިދީފައެވެ. މީގެ އިތުރުން އެއަވަށު މީހުން ހޭލުންތެރިކުރުމުގެ ޕްރޮގްރާމެއްވެސް ވަނީ ކުރިޔަށް ގެންގޮސްފައެވެ.


PSM ge3verieh ge massala fuluhah hushahalhaifi | Mihaaru\nޕީއެސްއެމްގެ ނިއުސް ޑޮރެކްޓަރު، ފަޔާޒް، މެނޭޖިން ޑިރެކްޓަރު ހަލީލް، އަދި ޑެޕިއުޓީ މެނޭޖިން ޑިރެކްޓާ އިކްރާމް--\nޕީއެސްއެމްގެ ތިން ވެރިއެއްގެ މައްސަލަ ފުލުހަށް ހުށަހަޅައިފި\n23 އޮކްޓޯބަރ 2018 - 12:03 35 comments\nދައުލަތުގެ މީޑިއާ، ޕީއެސްއެމްގެ އެންމެ ދުވަސްވީ އެއް ނޫސްވެރިޔާ މުހައްމަދު އަފްސަލް، އެ ކުންފުނީގެ ތިން ވެރިއެއްގެ މައްސަލަ އިއްޔެ ފުލުހުންނަށް ހުށަހަޅައިފި އެވެ.\nއަފްސަލް ހުށަހެޅި މައްސަލާގައި ބުނެފައިވަނީ ޕީއެސްއެމްގެ މެނޭޖިން ޑިރެކްޓަރު އިބްރާހިމް ހަލީލާއި ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމް އަބްދުއްލަތީފް އަދި ޑިރެކްޓަ އޮފް ނިއުސްގެ މަގާމުގައި ހުންނެވި ފަޔާޒު ޔޫސުފް، އޭނާގެ އަބުރަށް ހުތުރުވާ ގޮތަށް އަދި ސާބިތު ނުހިފޭ ދޮގު ވާހަކަ ދައްކަވާފައިވާ ކަމަށެވެ.\nއެހެންކަމުން އޭނާ ފުލުހުންގެ ކިބައިން އެދުނީ އަބުރު ރައްކާތެރިކުރުމުގެ ގާނޫނުގެ ދަށުން އެ މައްސަލަ ތަހުގީގުކޮށް އެ ބޭފުޅުންގެ މައްޗަށް ޖިނާއީ ދައުވާ އުފުލަން ޕްރޮސިކިއުޓާ ޖެނެރަލްގެ އޮފީހަށް ފޮނުވުމަށެވެ.\nސިޔާސީ ދާއިރާގެ ހަބަރުތައް ގެނެސް ދިނުމުގައި ޓީވީއެމްގައި އިސްކޮށް އުޅުނު އަފްސަލް އެތަނުގެ ނިއުސް އެޑިޓަރަކަށް ހުއްޓާ މިދިޔަ އޮގަސްޓް 27 ގައި ވަނީ ދިވެހިރާއްޖޭގެ އަޑުގެ ޕްރެޒެންޓަރެއްގެ މަގާމަށް ބަދަލުކޮށްފަ އެވެ. އޭނާގެ ވަޒީފާ ބަދަލުކުރީ އިނާއަތްތަކާއި އެލަވަންސްތައް ކުޑަވާ ގޮތަށެވެ.\nއަފްސަލް ހުށައެޅި މައްސަލައިގެ އަސްލަކީ ވެސް އޭނާގެ މަގާމު ބަދަލުކުރުމުގައި ތިން ބޭފުޅުން ދެއްކެވި ވާހަކަތަކެވެ. އެގޮތުން އޭނާގެ މަގާމަށް ބަދަލު ގެނައީ އޮފީހުގެ ލިޔެކިޔުންތަކެއް ލީކުކޮށްގެން ކަމަށް، ތިން ބޭފުޅުން ވެސް ވާހަކަ ދައްކަވާފައިވާ ކަމަށް، އަފްސަލް ބުންޏެވެ. އެކަމަކު އޭނާ ބުނީ އެއީ ދޮގު ތުހުމަތެއް ކަމަށެވެ.\n"މައްސަލަ މި ލީ މަގާމު ބަދަލުކުރީމައެއް ނޫން. އަޅުގަނޑުގެ ދަށުން މަސައްކަތްކުރި މުވައްޒަފުންނާއި އޮފީހުގައި އަޅުގަނޑުގެ އަގުވެއްޓޭ ގޮތަށް ވާހަކަ ދައްކާފައިވާތީ،" އަފްސަލް ބުންޏެވެ.\nއޭނާ ބުނީ މަގާމު ބަދަލުކުރި ސަބަބު ހޯދަން ޕީއެސްއެމްގެ އެޗްއާރަށް ތަކުރާރުކޮށް އެދިފައިވާނެ ކަމަށާއި ނަމަވެސް މިއަދާ ހަމައަށް ވެސް ޖަވާބު ދީފައިނުވާ ކަމަށެވެ.\nއެ މައްސަލައާ ގުޅޭ ގޮތުން އިކްރާމް ވިދާޅުވީ "އެއީ ވަރަށް ހެއްވާ ކަމެއް" ކަމަށެވެ.\nއަޅުގަނޑު "ބުނާނެ އެއްޗެއް ނެތް،" އިކްރާމް ވިދާޅުވި އެވެ.\nހަލީލާއި ފަޔާޒު ފޯނު ނުނަންގަވާތީ އެބޭފުޅުންގެ ބަހެއް ލިބޭ ގޮތެއް ނުވި އެވެ.\nޕީއެސްއެމްގެ ބައެއް ވެރިންނާ ދެކޮޅަށް ކޮރަޕްޝަންގެ ތުހުމަތުތައް ވެސް ވަނީ އުފުލައިފަ އެވެ. އެކަމަކު އެ ބޭފުޅުން އެކަން ދޮގުކުރައްވަ އެވެ.\nއިތުރު ލިޔުންތައް ޕޮލިސް އަބުރާ ބެހުން ޕީއެސްއެމް


ދެ ރައީސުންގެ ހަނގުރާމައިގެ ރޭސް ބާރަށް ކުރިޔަށްދަނީ ބުޅާ ގޯނިން ނުކުމެއްޖެ! - Suvaadheeb\nއާޓިކަލް ޕޯސްޓްކުރީ ސުވާދީބު4މަސް ކުރިން شتنبر 14, 2019 01979\nކުރީގެ ރައީސް އަބްދުﷲ ޔާމީންގެ ވެރިކަން ނިމި ރައީސް އިބްރާހިމް މުހައްމަދު ސޯލިހުގެ ވެރިކަން ފަށައިގަތުމުން އެކި މީހުން މި ސުވާލު ކުރި އެވެ. އެމްޑީޕީގެ ވެރިކަމެއް ކުރީގެ ރައީސް މުހައްމަދު ނަޝީދުގެ ބާރު ނުހިނގާ ގޮތަށް ކުރެވިދާނެ ހެއްޔެވެ؟ ހާއްސަކޮށް އެ ވެރިކަމަކީ އޭގެ ތެރެއަށް އިތުރު ތިން ޕާޓީއެއް ވައްދައިގެން ކުރާ ވެރިކަމަކަށް ވެފައި އެމްޑީޕީން ގެންގުޅޭ އުސޫލުތަކާއި ރައީސް ނަޝީދަށް ދީފައި އޮންނަ ހާއްސަ މަގާމާއި، އެ ހުރިހާ ކަމެއް އެގޮތައް އޮއްވާ ރައީސް ނަޝީދު މަޑުން ހުންނަވާފާނެތޯ ކުރެވޭ ސުވާލެވެ. އެ ސުވާލަށް މަޑުމަޑުން ޖަވާބު ލިބެމުން އައިސް މިހާރު މިވަނީ ޔަގީނާއިގާތަށް އެއަށް ޖާވާބުދޭން އެނގޭ ހިސާބަށް އާދެވިފައޭ ބުނެވިދާނެ އެވެ.\nއަރައިރުމެއް ފުރަތަމަ އުފަންވި ހިސާބަކީ އުކުޅަހުގައި ބޭއްވި އެމްޑީޕީގެ ގައުމީ މަޖިލީހުން އެމްޑީޕީގެ ރިޔާސީ ޓިކެޓް އެޕާޓީގެ އެންމެ ލޯޔަލް އަދި ސިޔާސީ ދާއިރާގައި އުޅުއްވާ އެންމެންގެ ލޯތްބާއި އިހުތިރާމް ލިބިވަޑައިގެން ހުންނެވި ރައީސް އިބްރާހިމް މުހައްމަދު ސޯލިހާއި ހަވާލުކުރި ހިސާބެވެ.\nރައީސް ނަޝީދު ހުންނެވީ އެންމެ ފަހުވަގުތާއި ޖެހެންދެން ވެސް އެ އިންތިހާބުގައި ވާދަ ކުރެއްވޭނެ ކަމުގެ އުންމީދާއި އެކުއެވެ. އޭރު އޮތް ސަރުކާރުން އަޅާފައިވާ ފިޔަވަޅުތަކުގެ ސަބަބުން އެމަނިކުފާނަށް ފުރުސަތު ގެއްލުވާލާފައި އޮތުމުން، ބެއްލެވީ ރައީސް ކަމަށް ސޯލިހު ގެނެސް، ކުޑަ ދުވަސްކޮޅެއް ތެރޭ އަނެއްކާވެސް އިންތިހާބެއް ބާއްވާ ރައީސް ކަމަށް ވަޑައިގެންނެވޭނެ މަގެއް ހޯއްދަވާށެވެ. މިއީ އޭރު ދެކެވުނު ވާހަކަތަކާއި ކަންކަން ރޭވިގެން އައި ގޮތުން ފެނުނު މަންޒަރެވެ.\nކޯލިޝަންގައި ހިމެނޭ އެހެން ޕާޓީތަކުގެ ނުފޫޒާއެކު، އުކުޅަހުގައި ބޭއްވި ގައުމީ މަޖިލީހުން ރައީސް ނަޝީދު ބޭނުންފުޅުވި ގޮތަށް ދައުރުގެ މެދުތެރޭން އިންތިހާބެއް ބާއްވާކަށް ފުރުސަތެއް އަންނަ ގޮތަކަށް އެކަން ހިނގައިގެނެއް ނުދިޔަ އެވެ.\nއޭގެ ފަހުން ސްޓްރެޓަޖީ ބަދަލުކޮށް، މިދައުރުގެ ތެރެއިން ވެރިކަމަށް ވަޑައިގެންނެވޭނެ އެންމެ ފަހި ގޮތަކީ މަޖިލިސް ތެރެއިން ބަރުލަމާނީ ނިޒާމަކަށް ރާއްޖޭގެ ވެރިކަމުގެ ނިޒާމު ބަދަލު ކޮށްގެންކަން ވިސްނިވަޑައިގެން އެ މަސައްކަތުގައި އުޅުއްވަ އެވެ. މްޑީޕީއަށް މަޖިލީހުގެ ސްޕާ މެޖޯރިޓީ ހޯއްދަވައި ދެއްވަން ބުރަ އަދި އާދަޔާހިލާފު މަސައްކަތެއް ކުރެއްވި އެވެ.\nއެކަން ކާމިޔާބު ކުރެއްވި ނަމަވެސް އެމަނިކުފާނަށް ވިސްނިވަޑައިނުގެން އޮތް ކަމަކީ ހޮވިވަޑައިގެންނެވި މެންބަރުންނަށް މުހިންމުވާނީ ހިނގަ ހިނގާ އޮންނަ ސަރުކާރާއި ރައީސުލްޖުމްހޫރިއްޔާ ކަމެވެ. ހާއްސަކޮށް މެންބަރުން ދާއިރާގެ ރައްޔިތުންނަށް ވެފައިވާ ވައުދުތައް ފުއްދުމުގައި ސަރުކާރުގެ އެހީ ބޭނުން ވެ އެވެ. އަދި ދެވަނަ ދައުރަކަށް ދާން ބޭނުން ނަމަ އެ ވައުދުތައް ފުއްދަން ޖެހޭނެ އެވެ.\nމިހުރިހާ ކަމެއް މިހެން އޮތުމާއެކު މިވަގުތު މަޖިލީހުގެ ކޮންޓްރޯލް ވެސް އޮތީ ރައީސް ސޯލިހުގެ އަތްޕުޅުގައިކަން ދެ ޓެސްޓަކުން ވަނީ ޔަގީންވެފަ އެވެ. ރައީސް ނަޝީދާއި ދެކޮޅަށް އެމްޑީޕީން ކަމެއް ނިންމުމަކީ “ނެކްސްޓް ޓް އިމްޕޮޒިބަލް” ކަމެކެވެ. އެހެން ނަމަވެސް އެކަންވެސް އެއޮތީ ވެފަ އެވެ.\nމަޖިލީހުގެ ރައީސް ކަނޑައެޅުން\nއެމްޑީޕީއަށް އެޕާޓީ އުފެދުނު ފަހުން ވެސް ދިމާވި އެެންމެ ބޮޑު އެތެރޭގެ ހަމަނުޖެހުމަކަށް ވެގެން ގޮސްފައިވަނީ ރައްޔިތުންގެ މަޖިލީހުގެ ރައީސް ކަނޑައެޅުން ކަމުގައި ބުނެވިދާނެ އެވެ. މީގެ ކުރިން އެ ޕާޓީގެ ލީޑާޝިޕްގައި ތިއްބެވި ބައެއް ބޭބޭފުޅުން ރައީސް ނަޝީދަށް އެ އޮންނަ ކަލްޓް ދުއްވާލަން މަސައްކަތް ކުރުމުގެ ތެރޭގައި ވަނީ އެ ޕާޓީން ބޭރުކޮށްފަ އެވެ. ނަަމަވެސް އެކަންކަމުން ޕާޓީއަކަށް މި ވަރުގެ ލޮޅުމެއް އަރާފައެއް ނުވެއެވެ.\nމަޖިލީހުގެ ރައީސަކަށް ރައީސް ނަޝީދުގެ ޗޮއިސް އަކަށްވީ، ހިތަދޫ އުތުރު ދާއިރާގެ މެމްބަރު މުހައްމަދު އަސްލަމެވެ. އަސްލަމަކީ ރައީސް ނަޝީދަށް ވަފާތެރި ބޭފުޅެކެވެ. އެހެންކަމުން މަޖިލީހުގެ ކަންކަން ރައީސް ނަޝީދު ބޭނުންފުޅުވާ ގޮތަކަށް ގެންދިއުމަށް ކޮންމެހެން ވެސް އަސްލަމް އެ މަގާމަށް ގެންނަން ރައީސް ނަޝީދު ބޭނުންފުޅުވީ އެވެ. އޭރު ރައީސް ސޯލިހުގެ ޗޮއިސްއަކަށްވީ ވިލުލުފުށީ ދާއިރާގެ މެމްބަރު އަދި ތަޖުރިބާކާރު ހަސަން އަފީފެވެ.\nއެމްޑީޕީގެ މަޖިލިސް މެމްބަރުން ވެސް އޭރު ދައްކަމުން ގެންދިޔައީ އެތެރޭގެ ކޯޅުމުގެ ވާހަކައެވެ. ރައީސް ނަޝީދާއި، ރައީސް ސޯލިހު އާ ދެބޭފުޅުންގެ “ފިނި ހަނގުރާމައިގެ” ވާހަކަ އެވެ. ފަހުވަގުތާ ޖެހެންދެން ވެސް ރައީސް ނަޝީދު މަސައްކަތް ކުރީ އަސްލަމަށް މަޖިލިސް ރައީސްކަން ހޯދައިދެއްވާށެވެ. ފަހު ބައްދަލުވުމާއި ހަމަޔަށް ދެވުނު އިރު، އެކަން ކާމިޔާބު ނުކުރެއްވޭނެ ކަށަވަރުވުމުން ފަހު ކާޑު ޖެއްސެވީ އެވެ. ރައީސް ސޯލިހުގެ އަތްޕުޅަށް މަޖިލިސް ދިޔަ ނުދިނުމަށްޓަކައި އަމިއްލަފުޅަށް އެމަގާމާއި ހަވާލުވެ ވަޑައިގަތީ އެވެ. އެކަން އެގޮތަށް ކުރެއްވީ އެކަމާއި ދެކޮޅު ހަދަން އެމްޑީޕީގެ އެއްވެސް މެމްބަރަކަށް ކުޅަދާނެ ނުވާނެކަން އެނގިވަޑައިގަންނަވާތީ ހެއްދެވޭނެ އެއްވެސް ގޮތެއް ނެތިގެނެވެ.\nމުއައްސަސާތަކާއި، މަގާމުތަކަށް މީހުން އައްޔަން ކުރުން\nރައީސް ސޯލިހުގެ ކެބިނެޓް އެކުލަވާލުމާއި ހަމައިން ރައީސް ނަޝީދުގެ ހިތްހަމަ ނުޖެހުން އޮތް ކަމަށް ސަރުކާރުގެ އިސް މަގާމުތަކުގައި މިހާރު ވެސް ތިއްބެވި ބައެއް ބޭބޭފުޅުން ވަނީ ވިދާޅުވެފަ އެވެ. އަދި ކެބިނެޓް އެކުލަވާލުމުގައި ވެސް، ރައީސް ނަޝިދަށް ވުރެ ބޮޑަށް ރައީސް ސޯލިހު އަށް ލޯޔަލް ބޭފުޅުން މަގާމުތަކަށް އައްޔަން ކުރައްވާފައި ވެއެވެ.\nއެހުރިހާ ކަމެއްވެސް ރައީސް ސޯލިހު ކުރައްވާފައި ވަނީ ސްމާޓްކޮށެވެ. ރައީސް ޔާމީންގެ ވެރިކަމުގައި ރައީސް މައުމޫންގެ އިންފުލުއެންސް ގަދަވެގެން އެމަނިކުފާނު ބާކީ ކޮށްލި ގޮތަށް ރައީސް ސޯލިހަށް ރައީސް ނަޝީދު ބާކީ ކޮށްލެވުމަކީ އޮތް ޗޮއިސްއެއް ނޫނެވެ. އެހެންކަމުން އެމަނިކުފާނު ގެންދަވަނީ ކުޅެވެން އޮތް އެންމެ ސްމާޓްކޮށް ކުޅުއްވާ ކޯލިޝަނާއި ވެރިކަންވެސް ސަލާމަތް ކުރައްވަމުންނެވެ.\nސަރުކާރުގެ މަގާމުތަކަށާއި، މިނިވަން މުއައްސަސާތަކަށް އަދި އެހެނިހެން ސިޔާސީ މަގާމުތަކަށް މީހުން އައްޔަން ކުރުމުގައި ރައީސް ނަޝީދު ނުފޫޒު ގަދަ ކުރައްވަން މަސައްކަތް ކުރާކަމަށް ބައެއް ފަރާތްތަކުން އަންނަނީ ބުނަމުންނެވެ. އެގޮތުން މިހާރުވެސް ދައުލަތުގެ މަގާމުތަކެއް ހުސްވެފައި ހުރި އިރު އެމަގާމުތަކަށް މީހުން އައްޔަން ނުކުރެވިގެން އުޅެނީ ރައީސް ނަޝީދު ބޭނުންވާ ބަޔަކާއި، ރައީސް ސޯލިހު ބޭނުންވާ ބަޔަކު ތިބެގެން ކަމަށް އެފަރާތްތަކުން ތުހުމަތު ކުރެއެވެ.\nއެގޮތުން ގަވަރުނަރުގެ މަގާމާއި، އިންފޮމޭޝަން ކޮމިޝަނަރުގެ މަގާމާއި، ސުޕްރީމްކޯޓުގެ ދެ ފަނޑިޔާރުންގެ މަގާމާއި، ބްރޯޑްކާސްޓިން ކޮމިޝަނުގެ މެމްބަރުންގެ އިތުރުން ވެސް ގިނަ މަގާމުތަކަކަށް ރައީސް ސޯލިހަށް ގޮތް ނުނިންމި ލަސްވެގެން ދިޔައީ ނަޝީދު އެކަންކަމަށް ނުފޫޒު ފޯރުވާތީ ކަމަށް ސަރުކާރުގެ އިސް މަގާމުތަކުގައި ތިއްބަވާ ބޭފުޅުން ވެސް ގެންދަނީ ވިދާޅުވަމުންނެވެ.\nމީގެ އިތުރުން ބައެއް ބޭފުޅުންނާއި ކަނބަލުން މަގާމުތަކުން ވަކި ނުކުރެވިގެން އުޅެނީވެސް ނަޝީދުގެ ނުފޫޒުން ކަމަށް ބައެއް މަޖިލިސް މެމްބަރުންވެސް ވަނީ ވިދާޅުވެފަ އެވެ. އެގޮތުން ބައެއް ފަރާތްތަކުގެ އިތުބާރު ނެތް ކަަމަށް ހުށަނޭޅުމަށް އަންގާފައިވާ ކަމަށްވެސް އެބޭފުޅުން ވަނީ ވިދާޅުވެފަ އެވެ.\nސަރުކާރާއި މަޖިލިސް ރޭހެއްގައި\nރައްޔިތުންގެ މަޖިލީހުގެ ރައީސް ކަމަށް ރައީސް ނަޝީދު ވަޑައިގެންނެވި ފަހުން ވަރަށް ތަފާތު ކަންކަން ފެންނަމުން އެބަދެއެވެ. މިއަށްވުރެ މަޖިލިސް ހަރަކާތްތެރި ދުވަސްވަރެއް އައިހެނެއް ހިއެއްނުވެއެވެ. މަޖިލީހުގެ މެމްބަރުންނަށް ވެސް ނުކަތާވަރަށް މަސައްކަތް ބުރަކޮށް އެބަ ގެންދަވައެވެ. ޒަމާނުއްސުރެ އަމަލުކުރަމުން އައި އުސޫލުތަކަށް ބަދަލުގެނެސް އަމިއްލަ ފުޅަށް ބަހުސްތަކުގައި ބަސް ކިއުއްވާ ހައްދަވައެވެ. އޭގެ އިތުރުން އެންމެ ތަފާތު ކަމަކަށް ފެންނަނީ އެމްޑީޕީގެ ސަރުކާރެއް އޮވެ، މަޖިލީހުގެ މެޖޯރިޓީވެސް އެ ޕާޓީއަށް އޮވެ، ދެ ބާރު ދޭތެރޭގައި މިހިނގާ ނަޝީދު މެޑަލް ޖެހުމުގެ ކަންކަމެވެ.ރައްޔިތުންނަށް ނަޝީދު ވިސްނަ ދެޭން ބޭނުންވަނީ ތިމަށްނަޔޭ ހުރިހާ ކަމެއްވެސް ކުރަނީ ރައީސް އިބޫއަކީ އެއްވރސް ކަމެއް ކުރެވޭ މީހެއް ނޫނުންކަމަށް.. ނަމަވެސް ރައްޔިތުން މިހާރު ސްމާޓް ވެފައިވާތީ ނަޝީދު ކުޅމުން އަންނަ ގޭމު ދަނީ އަތަށް ގޮވަމުންނެވެ..\nއެގޮތުން ރައީސް ސޯލިހުގެ ސަރުކާރުގެ ލެޖިސްލޭޓިވް އެޖެންޑާ އިއުލާންކޮށް، ބިލްތައް މަޖިލީހަށް ފޮނުވުމުގެ މަގުމަތީގައި ވަނިކޮށް، ބައެއް ބިލްތަކުގައި ހިމަނަން ކޮންމެހެން ވެސް ނަޝީދު ބޭނުންފުޅުވާ ކަންކަން ހާއްސަކޮށް، ސަރުކާރަށް އޭގެ ކްރެޑިޓް ނުލިބި މަޖިލީހަށް އެމަނިކުފާނަށް އެ ކްރެޑިޓް ލިބޭ ގޮތަށް ބައެއް ކަންކަން ގެންދަވަނީ ކުރައްވަމުންނެވެ. އެގޮތުން މަސްވެރިކަމުގެ ބިލް މަޖިލީހަށް ވަދެ ވަދެ ހުއްޓާ މަޖިލީހަށް ގަރާރުތަކެއް ހުށަހަޅައިގެން ކުރިޔަށް ގެންދިޔަ މަސައްކަތްތައް ފާހަގަ ކޮށްލަން ޖެހެއެވެ.\nމަޖިލީހާއި ސަރުކާރާއި ހަނގުރާމައެއްް އުޅޭކަން އެންމެ ބޮޑަށް ހާމަވެގެންދިޔައީ، މިއިން ޒަމާނަކު އަމަލު ނުކުރާ ގޮތަށް ސަރުކާރުން މިދިޔަ އީދު ބަންދުގެ ފަހުން އަމަލު ކުރުމުންނެވެ. އެގޮތުން ސަރުކާރުގެ ފަރާތުން މަޖިލީހަށް ހުށަހަޅަން ނިންމާފައިވާ ބިލްތަށް އީދު ބަންދަށް ފަހު މަޖިލިސް ހުޅުވުމުގެ ކުރިން ސަރުކާރުން އިއުލާން ކުރި އެވެ. އެކަމަކީ މަޖިލީހުން އެމެޑަލަ ޖެހުން ހުއްޓުވުމަށް ކުރި ކަަމެއްކަމުގައި ބެލެވެން އެބަ އޮތެވެ.\nހަގީގަތަކީ ވެރިކަން ލިބުނީ ކޯލިޝަނަށް ކަމެވެ. އަދި ވެރިކަމުގައި ހުންނެވީ ރައީސް ސޯލިހެވެ. އެހެން ކަަމުން ސަރުކާރު ހިންގުމުގެ ކަންކަން ނަޝީދު ވެސް އެމަނިކުފާނުގެ އަތްޕުޅަށް ދޫކޮށްލައްވަން ޖެހެއެވެ. މަގާމުތަކަށްވެސް އެމަނިކުފާނަށް އިތުބާރު ކުރެވޭ ބަޔަކު ލުމުގެ ފުރުސަތު ދޭން އެބަ ޖެހެއެވެ. ސަރުކާރު ހިންގުމަށް ނަޝީދުވެސް ވީ ވަރަކުން އެއްބާރުލުން ދެއްވައި ދެން އޮންނަ ރިޔާސީ އިންތިހާބަކަށް ތައްޔާރުވެ ވަޑައިގަތުން މުހިންމެވެ. މި ފަސް އަހަރު ރައީސް ސޯލިިހުއަށް ހަމަޖެހިގެން ވެރިކަން ކުރެއްވޭނެ ގޮތްވާން ޖެހެ އެވެ.\nަ ލާދީނީ އެމްޑީޕީއަށް ބޮޑުތަނުން ނޫނެކޭ ބުނާށެ. .\nއަނިޔާ އާއި ގެއްލުންދީފައި މިނިވަންކަން މަތީ!\nސުވާދީބު 10 މަސް ކުރިން مارس 24, 2019\nސުވާދީބު 11 މަސް ކުރިން مارس 3, 2019\nސުވާދީބު9މަސް ކުރިން أبريل 25, 2019\nސުވާދީބު 46 މިނިޓް ކުރިން يناير 19, 2020\n46 މިނިޓް ކުރިން يناير 19, 2020 0\nސުވާދީބު 53 މިނިޓް ކުރިން يناير 19, 2020\n53 މިނިޓް ކުރިން يناير 19, 2020 0


Ronaldo City ah kulhey than balan aharen beynun nuvee: Ferguson | Mihaaru\nކުޅިވަރު / އެލެކްސް ފާގަސަން\nރޮނާލްޑޯ ސިޓީއަށް ކުޅޭތަން ބަލަން އަހަރެން ބޭނުން ނުވީ: ފާގަސަން\nފާގަސަން އާއި ރޮނާލްޑޯ: ޚާއްސަ ގުޅުމެއް އޮންނަ ދެ ފަރާތް.\n14 ސެޕްޓެމްބަރ 2021 - 11:04\nމެންޗެސްޓާ (ސެޕްޓެމްބަރު 14) - ކްރިސްޓިއާނޯ ރޮނާލްޑޯ މެންޗެސްޓާ ޔުނައިޓެޑަށް ގެންނަން އޭނާ މަސައްކަތްކުރީ ވާދަވެރި މެންޗެސްޓާ ސިޓީ އަށް ރޮނާލްޑޯ ކުޅޭތަން ބަލަން ބޭނުން ނުވާތީ ކަމަށް ޔުނައިޓެޑްގެ ލެޖެންޑްރީ ކޯޗް އެލެކްސް ފާގަސަން ބުނެފި އެވެ.\nމެންޗެސްޓާ އަށް 2003 ގައި ރޮނާލްޑޯ ގެންދިޔައީ ފާގަސަން އެވެ. ޕޯޗުގަލްގެ ސްޕޯޓިން ލިޒްބަންގައި ރޮނާލްޑޯ ހުއްޓައި، ޔޫރަޕުގެ ބޮޑެތި އެހެން ކްލަބުތަކަށް އެކަން ފާހަގަވުމުގެ ކުރިން ރޮނާލްޑޯގެ ޓްރާންސްފާ އަވަސް އަވަހަށް ޔުނައިޓެޑުން އޭރު ނިންމީ ވެސް ފާގަސަންގެ ބެލުމުގެ ދަށުންނެވެ.\nނިމިދިޔަ ޓްރާންސްފާ ޕީރިއަޑުގައި ޔުވެންޓަސް ދޫކޮށްލަން ރޮނާލްޑޯ ބޭނުން ވުމުން ވެސް އޭނާ އަލުން ޔުނައިޓެޑަށް ގެންދިޔުމުގައި ވެސް ފާގަސަން ވަނީ މުހިންމު ދައުރެއް އަދާކޮށްފަ އެވެ.\nޔުނައިޓެޑަށް ރޮނާލްޑޯ ބަދަލުވުމުގެ ކުރިން ފުރަތަމަ ޚަބަރު ފެތުރުނީ އޭނާ ސިޓީ އަށް ބަދަލުވާން އުޅޭ ވާހަކަ އެވެ. ވިއާ ޕްލޭ އަށް ދިން އިންޓަވިއުގައި ފާގަަސަން ބުނީ އޭނާ އެކަމަށް މަސައްކަތް ކުރީ ސިޓީ އަށް ރޮނާލްޑޯ ކުޅޭތަން ބަލަން ބޭނުން ނުވާތީ ކަމަށެވެ.\n"ވަރަށް ގިނަ މީހުން އެ މީހުން ކުރަން ޖެހޭ މަސައްކަތް ކުރި. އަހަރެން މަސައްކަތް ކުރީ ކްރިސްޓިއާނޯ ވެސް ޔުނައިޓެޑަށް އަންނަން ބޭނުންވާކަން އަހަންނަށް އެނގޭތީ،" ފާގަސަން ބުންޏެވެ.\n"އަހަރެން ނުބުނާނަން އެއީ އިމޯޝަނަލް ވެގެން ކުރި ކަމެކޭ. އެކަމަކު އެއީ އަހަންނަށް ލިބުނު އުފަލެއް އަދި ވަރަށް ބޮޑު ހިތްހަމަޖެހުމެއް. ސަބަބަކީ އަހަންނަށް ސިފައެއް ނުކުރެވޭނެ މެންޗެސްޓާ ސިޓީ އަށް އޭނަ ކުޅޭތަން ބަލާކަށް. އަހަންނަކަށް ހިއެއް ނުވޭ އެކަކު ވެސް އެކަން ސިފަ ކުރަން ބޭނުންވާނެ ހެނެއް."\nފާގަސަން ބުނީ ރޮނާލްޑޯ ގެނައުމަށް ޔުނައިޓެޑްގެ އޯނަރު ގްލޭޒާއާ ވާހަކަ ދެއްކީ ވެސް އޭނާ ކަމަށެވެ. ދެ ވަނަ ފަހަރަށް ޔުނައިޓެޑަށް ބަދަލުވެ ކުޅުނު ފުރަތަމަ މެޗުގައި ރޮނާލްޑޯ ވަނީ ނިއުކާސަލް ޔުނައިޓެޑް ކޮޅަށް ދެ ލަނޑު ޖަހައިފަ އެވެ.\nމެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ އެލެކްސް ފާގަސަން\nތީނަގެ ޓީވީގަ ސްވިޗް އޮފް ބަޓަނެއް ނެތީތަ!


Falamadi sufuraain beyruve marukeytun ves beyrah!\nފުވައްމުލަކުގެ އަލަ އޮޅެއްގައި ޒުވާން އަންހެން ކުއްޖަކު މަސައްކަތް ކުރަނީ: އަލަ ކައްޓަލައާ ދުރައްދިއުން ހުއްޓުވަންޖެހޭ\nރޯދަމަސް ހިނގައްްޖެ އެވެ. އީދުވެސް ނިމިއްޖެ އެވެ! މިދިއަ ދުވަސްތަކުގައި ތޮއްޖެހިފައިވާ އޮތް މާރުކޭޓު މިހާރު ހީވަނީ "ދުމެއް އަޅާފައި" އޮތް ހެނެވެ. މާ ގިނަ މީހަކު ގޮޅިތަކަށް ވަދެ ވިޔަފާރި ކުރަން އުޅޭތީއެއް ނުފެނެ އެވެ. މުޅި މާރުކޭޓަށް ބަލާއިރު މިދިއަ ދުވަސްތަކުގައި އޮތްވަރާ ގާތަށް ވެސް އެއްޗެއް ނެތެވެ. ބާވަތްތައް ވަރަށް މަދެވެ. ގަންނަން ދިޔައީ ފަލަމަޑީގައި ހިމެނޭ ކައްޓަލަ ކޮޅަކާއި އަލަކޮޅެކެވެ. އޭގެ ތެރެއިން ކައްޓަލަ ލިބެން ހުރީ އެންމެ ގޮޅިއެއްގަ އެވެ. ދެން ދާން މިޖެހެނީ އަމީނީމަގު ގާކޮށީގެ މާރުކޭޓަށެވެ. އެތަނުން ވެސް އަލަ ކައްތަލަ ހޯދާކަށް ފަސޭހައެއް ނުވާނެ އެވެ.\nއަމީނީމަގުގެ އެ ކުޑަ މާރުކޭޓުގައި ކޮންމެވެސް ވަރަކަށް މީހުން ބާޒާރު ކުރުމުގައި އުޅެ އެވެ. ފަލަމަޑީގެ ބައެއް ބާވަތްތައް މާލޭގެ މައި މާރުކޭޓަށްވުރެ މިތާނގައި ގިނަ އެވެ. އެއްއިރެއްގައި ސުފުރާ މަތީ އެންމެ ގަދަ ކޮށްލައިގެން އުޅުނު އަލާއާއި ކައްޓަލަ ވެސް މައި މާރުކޭޓަށްވުރެ ގިނައީ މިތާނގަ އެވެ.\nދިވެހިންނަށް ވެގެން މިއުޅެނީ ކީއް ހެއްޔެވެ؟ އެއްވެސް ސިއްހީ ފައިދާއެއް ނޭނގޭއިރު އަލަ އާއި ކައްޓަލަ މީރުވި އެވެ. މިހާރު އޭގެ ފައިދާ އެނގޭއިރު އެހެން ބާވަތްތައް ހުއްޓޭ ކިޔާފައި ނުކައި ދޫކޮށްލާންވީ ކީއްވެގެން ހެއްޔެވެ؟\n"މިހާރު އަލަ ކައްޓަލައަކަށް އަދި ފަލަމަޑީގެ ބާވަތްތަކަށް މާ ބޮޑު ސަމާލުކަމެއް ނޯވޭ، ކާނެއް އެއްޗެއްހި ބައިވަރު މިހާރު އޮވޭ!" މާރުކޭޓްގެ ތެރެއިން ދިމާވި ރައްޓެސަކު ބުންޏެވެ.\nކުރިން މައިގަނޑު ކެއުމެއްގެ ގޮތުގައި ހިމެނުނު އޮޅުއަލަ އާއި ކައްޓަލައިން ހަށިގަނޑަށް ކުރާ ފައިދާ ވަރަށް ބޮޑެވެ.\n"އަލަ އާއި ކައްޓަލައަކީ ނުކައި ދޫކޮށްލާވަރު ކެއުމެއް ނޫން އެއީ ފައިދާ ބޮޑު ދެ ބާވަތް،" ޑޮކްޓަރަކު ވިދާޅުވި އެވެ.\nއެކަމަކު މާރުކޭޓުތަކުގައި ވިޔަފާރި ކުރާ މީހުން ބުނާ ގޮތުގައި ކައްޓަލަ އާއި އަލައަށް އެއްވެސް ޑިމާންޑެއް މިހާރަކު ނެތެވެ. އަދި ރޯދަމަހު ކައްޓަލަ އާއި އަލައަށް އަމުދުން އެއްވެސް ޑިމާންޑެއް ނޯވެ އެވެ.\nއެކަކު ބުނި ގޮތުގައި ހުދު ކައްޓަލަ އާއި އޮރްންޖް ކައްޓަލަ އޭނާ ގެންނަނީ ސްރީލަންކާއިންނެވެ. އޭނާ ބުނި ގޮތުގައި އަލަ އާއި ކައްޓަލަ ހެއްދުމުގައި މަޝްހޫރު ކަމެއް ހޯދާފައިވާ ރާއްޖޭގެ ދެކުނުގެ އަތޮޅުތަކުން ކައްޓަލަ ގެނެސްގެން އޭނާގެ ގޮޅީގައި އެންމެ ފަހުން ވިއްކީ މީގެ ދެ އަހަރު ކުރިންނެވެ.\n"ނުލިބޭ ނުލިބޭ... ގެނަޔަސް ނުވިކޭ!" އޭނާ ވާހަކަ ކުރުކޮށްލި އެވެ.\nފުވައްމުލަކުގެ އަލަ އޮޅެއް\nދިވެހިންނަށް ބަދަލު އައި ގޮތަށް ދިވެހިންގެ ކެއިން ބުއިމަށް ވެސް ބޮޑު ބަދަލެއް އައިސްފައިވެ އެވެ. ކުރިން ކެއުމުގައި ބޭނުން ކުރި މައިގަނޑު ބާވަތް، ފަލަމަޑި އެއްކޮށްހެން މިހާރު ވަނީ ސުފުރާއިން ދުރަށްލާފަ އެވެ. އަލަކައްޓަލައިގެ ވާހަކަ މިހާރު އަންނަނީ އިންޓަވިއުތަކުގައި އެކަންޏެވެ.\nނަމަވެސް ނިއުޓިރިޝަނިސްޓުން ވިދާޅުވާ ގޮތުގައި ކައްޓަލަވަރެއް ނެތެވެ. ތައްޔާރު ކުރުމަށް މާ ގިނަ ގޮތްތަކެއް ހަދާކަށް ނުޖެހެއެވެ. އަވަނަށް ލާ ފިހެލަންވީ އެވެ. އެމީހަކު ބޭނުންކަހަލަ މިރުހަކާއި މަސާލާއެއްލައި ލޮނު ހެޔޮވަރު ކޮށްލަންވީ އެވެ.\nކައްޓަލައިގެ ސިއްހީ ފައިދާއަށް ބަލާއިރު މިއީ ފައިބަރާއި ވިޓަމިން އަދި މިނެރަލް ގިނައިން އެކުލެވޭ އެއްޗެއްކެވެ. އަދި މީގައި ހުންނަ ފައިބަރުގެ މާއްދާއަކީ ގޮހޮރަށް ރަނގަޅު އެއްޗެއް ކަމުގައި ތަޖުރިބާކާރުން ވިދާޅުވެ އެވެ. ބަނޑުހަރުވިޔަ ނުދިނުމަށާއި ގޮހޮރުގެ ލައިނިންގް ވަރުގަދަ ކޮށް ދިނުމުގައި ކައްޓަލައިގެ ދައުރު ވަރަށް ބޮޑެވެ.\nކުޑަކުދިންނަށް ފުރަތަމަ ދޭ ކާނާތަކުގައި އާވިން ކައްކާފައި ހުންނަ ކައްޓަލަ ހިމަނާލުން ވެސް ބަރާބަރެވެ. މިއީ ކުދިންނަށް މީރު އަދި ފޮނި ރަހައެއް ހުންނަ ބާވަތެއްކަމުން ނިއުޓިރިއެންޓް ގޮތުން ވެސް ފައިދާ ލިބި އެކުދިން ގަޔަވާ އެއްޗަކަށްވެ އެވެ. ހަ މަހުން މަތީގެ ތުއްތު ކުދިންނަށް ފަލަމަޑީގެ މި ވައްތަރު ރަނގަޅުވާއިރު ކިރު އަޅައިގެން ވެސް ތައްޔާރު ކުރެވިދާނެ އެވެ.\nމިހާ ފައިދާ ހުރި ކާނާއެއް، މަޑުމަޑުން ސުފުރާތަކުން ގެއްލި މާރުކޭޓުގައި ވެސް އެކަހެރިވަމުންދާތަން ބަލަން ނުތިބެ އަލުން ކެއުމުގެ ތެރެއަށް ލާންވީ އެވެ.\n"ކުރިން ކައްޓަލަ ދިވެހިންނަށް ފޮނި، މިހާރު ކައްޓަލައަށްވުރެ ދިވެހިން ފޮނި!"


Amir Khan ge "PK" Sequal ge bathalakee Ranbir\nއާމިރު ޚާންގެ "ޕީކޭ"ގެ ސީކުއަލްގެ ބަތަލަކީ ރަންބީރު\n"ޕީކޭ"ގެ ނިމޭ މަންޒަރުގައި އާމިރާއި ރަންބީރު\nއާމިރު ހާން 2014 ގައި ކުޅުނު ބްލޮކްބަސްޓާ ފިލްމު "ޕީކޭ" ގެ ސީކުއަލް އެއްގެ މަސައްކަތް ފަށައިފި އެވެ. މި ފަހަރުގެ ފިލްމުގައި ލީޑް ރޯލު ކުޅޭނީ ރަންބީރު ކަޕޫރު ކަމަށް ވެސް އިންޑިއާގެ ބައެއް ނޫސްތަކުން ވަނީ ބުނެފަ އެވެ.\nފިލްމުގެ ޕްރޮޑިއުސަރު ވިދޫ ވިނޯދް ޗޯޕްޅާ ވަނީ މި ހަބަރަކީ ތެދެއް ކަން ޔަގީންކޮށްދީފަ އެވެ. އިންޑިޔާގެ ނޫހެއް ކަމަށްވާ މިޑް-ޑޭއަށް ދިން އިންޓަވިއު އެއްގައި ވިނޯދް ޗޯޕްޅާ ބުނީ ފިލްމުގެ ސީކުއަލް އެއް އުފައްދަން މިހާރު ވަނީ ނިންމާފަ އެވެ.\n"ޕީކޭ" ނިމޭ މަންޒަރުގައި ރަންބީރުގެ ކެރެކްޓާ ޕްލެނެޓެއް ލޭންޑް ކުރާތަން ދައްކާފައިވާނެ ކަމަށާއި އެހެންވީމަ އެހިސާބުން އަނެއްކާ ވެސް އެހެން ވާހަކައަކަށް ފުރުސަތު ހުޅުވިފައިވާ ކަމަށް ވެސް ޕްރޮޑިއުސަރު ބުންޏެވެ. ވިނޯދް ޗޯޕްޅާ ބުނި ގޮތުގައި "ޕީކޭ" ގެ ވާހަކަ ލިޔުނު އަބިޖާދު ޖޯޝީ އަދި އޭގެ ދެވަނަ ބައި ލިޔާކަށް ނުފަށަ އެވެ. އޭނާ ލިޔެ ނިމުމާއެކު ފިލްމުގެ މަސައްކަތް ފަށާނެ ކަމުގެ ޔަގީންކަން ޕްރޮޑީއުސަރު ދިނެވެ.\n"މުންނާބާއީ" ސީރީޒްގެ ފިލްމުތަކާއި "ތުރީ އިޑިއަޓްސް" އަކީ ވެސް ވިނޯދް ޗޯޕްޅާ ޕްރޮޑިއުސްކުރި ފިލްމުތަކެވެ. ނަމަވެސް ފައިސާ ހޯދުމުގެ ބޭނުމުގައި މީގެން އެއްވެސް ފިލްމެއްގެ ސީކުއަލް އެއް ނަހަދާނެ ކަމަށް ޕްރޮޑިއުސަރު ބުންޏެވެ.\n"އަހަރެމެން މިއުޅެނީ ވިޔަފާރިކުރާކަށް ނޫން. ރަނގަޅު ސިނަމާއަކަށް މަސައްކަތް ކުރަނީ. އެހެން ނޫންނަމަ މިހާރު 'މުންނާބާއީ' ސީރީޒްގެ ވެސް ހައެއްކަ ފިލްމު ނުކުމެދާނެ. އަދި "ޕީކޭ" ގެ ވެސް ދެ ތިން ފިލްމެއް މިހާރު އޮތީހީ ރިލީޒްކޮށްފައި. އަހަރެމެންނަށް ލިބޭ މަދު ކްރޯޑުން ވެސް އަހަރެމެންނަށް ހިތްހަމަޖެހާއި އުފާވެރިކަން ލިބެނީ ކޮލިޓީ ރަނގަޅު މޮޅު ފިލްމެއް ތަކެއް އުފެއްދުނީމަ،" ވިނޯދް ޗޯޕްޅާ ބުންޏެވެ.\n"ޕީކޭ" އަކީ ވަރަށް މަޖާ އަދި އެހާމެ މުނިފޫހިފިލާ ފިލްމެކެވެ. މި ފިލްމުގައި އާމިރު ކުޅެފައި ވަނީ ދުނިޔޭގެ ބިމަށް އާދެވިގެން އުޅޭ އޭލިއަން އެއްގެ ކެރެކްޓާ އެވެ. އިންސާނުންގެ ދިރިއުޅުން ފެނިފައި އާސޯހު ވެގެން އެމީހުން ކޮޕީ ކޮށްގެން އޭނާ ބިންމަތީގައި އުޅޭ ގޮތާއި އެ އުޅުމުގެ ތެރޭގައި ދިމާވާ މަޖާ އެކި ހާދިސާތައް މި ފިލްމުން ފެނެ އެވެ.\nފިލްމުގެ ނިމޭ ތަނުގައި ފެންނަނީ ފިލްމުގައި އާމިރުގެ ކެރެކްޓާގެ އެކުވެރިއެއްގެ ގޮތުގައި ރަންބީރުގެ ކެރެކްޓާ ވެސް ދުނިޔޭގެ ބިމަށް އަންނަ ތަނެވެ. އެހެން ކަމުން މި ފިލްމުގެ ދެވަނަ ބައެއްގައި ދައްކާނީ ރަންބީރުގެ ކެރެކްޓާ ކަން ކުރިން ވެސް އޮތީ ޔަގީން ކުރެވިފަ އެވެ.\nރާޖްކުމާރު ހިރާނީ ޑައިރެކްޓްކުރި "ޕީކޭ"ގައި ސުޝާންތު ސިންގް ރާޖްޕޫތާއި އަނުޝްކާ ޝަރުމާ ވެސް މުހިއްމު ބައިތަކެއް ކުޅެފައި ވެއެވެ.\nރަންބީރު ކަޕޫރު އާމިރު ޚާން ރާޖްކުމާރު ހިރާނީ\nއާމިރް "ސަންޖޫ" ނުކުޅުނީ މިހިންވެ\nއާމިރުގެ ތިން ވަނަ އަންބަކަށް ވާނީ ފާތިމާތަ؟\nއާމިރު ހާންގެ ކައިވެނި ރޫޅާލައިފި